আলিফ, লা-ম, মীম।\nআল্লাহ, তেওঁৰ বাহিৰে আন কোনো প্ৰকৃত ইলাহ নাই, তেওঁ চিৰঞ্জীৱ, সৰ্বসত্তাৰ ধাৰক।\nতেওঁ সত্য সহকাৰে তোমাৰ প্ৰতি কিতাব অৱতীৰ্ণ কৰিছে, ইয়াৰ আগত যি আহিছে তাৰ সত্যতা প্ৰতিপন্নকাৰী হিচাপে, আৰু তেৱেঁই অৱতীৰ্ণ কৰিছিল তাওৰাত আৰু ইঞ্জীল।\nইতিপূৰ্বে মানুহৰ বাবে হিদায়তস্বৰূপ; আৰু তেওঁ ফুৰকান অৱতীৰ্ণ কৰিছে। নিশ্চয় যিসকলে আল্লাহৰ আয়াতসমূহ অস্বীকাৰ কৰে সিহঁতৰ বাবেই আছে কঠোৰ শাস্তি, আৰু আল্লাহ মহা-পৰাক্ৰমশালী, প্ৰতিশোধ গ্ৰহণকাৰী।\nনিশ্চয় আল্লাহ, আকাশ আৰু পৃথিৱীৰ একোৱেই তেওঁৰ ওচৰত গোপন নাথাকে।\nতেৱেঁই মাতৃগৰ্ভত যেনেকৈ ইচ্ছা তোমালোকৰ আকৃতি গঠণ কৰে। তেওঁৰ বাহিৰে আন কোনো সত্য ইলাহ নাই; (তেওঁ) প্ৰবল পৰাক্ৰমশালী, প্ৰজ্ঞাময়।\nতেৱেঁই তোমাৰ প্ৰতি এই কিতাব অৱতীৰ্ণ কৰিছে যিটোৰ কিছুমান আয়াত ‘মুহকাম’, সেইবোৰেই কিতাপৰ মূল; আৰু আনবোৰ হ'ল মুতাশ্বাবিহ, এতেকে যিহঁতৰ অন্তৰত বক্ৰতা আছে কেৱল সিহঁতেই ফিতনা আৰু ভুল ব্যাখ্যাৰ উদ্দেশ্যে মুতাশ্বাবিহাতৰ অনুসৰণ কৰে। অথচ আল্লাহৰ বাহিৰে আন কোনেও ইয়াৰ ব্যাখ্যা নাজানে; আৰু যিসকল জ্ঞানত সুগভীৰ তেওঁলোকে কয়, ‘আমি এইবোৰৰ প্ৰতি ঈমান পোষণ কৰো, এই সকলো আমাৰ ৰবৰ পৰা আহিছে’; আৰু জ্ঞান-বুদ্ধিসম্পন্ন লোকৰ বাহিৰে আন কোনেও উপদেশ গ্ৰহণ নকৰে।\nহে আমাৰ ৰব! সৰল পথ প্ৰদান কৰাৰ পিছত তুমি আমাৰ অন্তৰসমূহক সত্য লঙ্ঘনপ্ৰবণ নকৰিবা আৰু তোমাৰ তৰফৰ পৰা আমাক ৰহমত প্ৰদান কৰা, নিশ্চয় তুমি মহাদাতা।\nহে আমাৰ ৰব! নিশ্চয় তুমি এদিনাখন মানুহক সমবেত কৰিবা তাত কোনো সন্দেহ নাই; নিশ্চয় আল্লাহে প্ৰতিশ্ৰুতি ভঙ্গ নকৰে।\nনিশ্চয় যিসকলে কুফৰী কৰে, আল্লাহৰ ওচৰত সিহঁতৰ ধন-সম্পদ আৰু সন্তান-সন্ততি কোনো কামত নাহিব আৰু ইহঁতেই জুইৰ ইন্ধন।\nসিহঁতৰ অভ্যাস ফিৰআউনী সম্প্ৰদায় আৰু সিহঁতৰ পূৰ্বৱৰ্তীসকলৰ অভ্যাসৰ দৰে, সিহঁতে আমাৰ আয়াতসমূহক অস্বীকাৰ কৰিছিল, ফলত আল্লাহে সিহঁতৰ পাপ কৰ্মৰ বাবে সিহঁতক ধৰিছিল, আৰু আল্লাহ শাস্তি প্ৰদানত অতি কঠোৰ।\nযিসকলে কুফৰী কৰে সিহঁতক কোৱা, ‘তোমালোকে অনতিপলমে পৰাজিত হ’বা আৰু তোমালোকক জাহান্নামৰ ফালে একত্ৰিত কৰা হ’ব আৰু সেইটো যে কিমান নিকৃষ্ট আবাসস্থল!’\nনিশ্চয় তোমালোকৰ বাবে দুটা দলৰ পৰস্পৰ সন্মুখীন হোৱাৰ মাজত নিদৰ্শন আছে। এদলে যুদ্ধ কৰিছিল আল্লাহৰ পথত, আনটো আছিল কাফিৰ। সিহঁতে বাহ্যিক দৃষ্টিত তেওঁলোকক সিহঁতৰ দ্বিগুণ দেখিছিল। আল্লাহে যাক ইচ্ছা কৰে নিজ সাহায্যৰ দ্বাৰা শক্তিশালী কৰে। নিশ্চয় ইয়াত অন্তৰ্দৃষ্টিসম্পন্ন লোকসকলৰ বাবে শিক্ষা আছে।\nনাৰী, সন্তান, সোণ-ৰূপৰ স্তূপ, চিহ্নিত ঘোঁড়া, গবাদি পশু আৰু খেতি পথাৰৰ প্ৰতি আসক্তি মানুহৰ ওচৰত সুশোভিত কৰা হৈছে। এইবোৰ পাৰ্থিৱ জীৱনৰ ভোগসামগ্ৰী; আৰু আল্লাহ, তেওঁৰ ওচৰতেই আছে উত্তম প্ৰত্যাৱৰ্তনস্থল।\nকোৱা, ‘মই তোমালোকক এইবোৰ বস্তুতকৈ উৎকৃষ্ট কোনো বস্তুৰ সংবাদ দিম নেকি? যিসকলে তাক্বৱা অৱলম্বন কৰে তেওঁলোকৰ বাবে তেওঁলোকৰ প্ৰতিপালকৰ ওচৰত আছে জান্নাত, যাৰ তলত নদীসমূহ প্ৰবাহিত হয়, তাত তেওঁলোক স্থায়ী হ’ব; আৰু আছে পৱিত্ৰ স্ত্ৰীসকল লগতে আল্লাহৰ তৰফৰ পৰা সন্তুষ্টি; আৰু আল্লাহ বান্দাসকলৰ বিষয়ে সম্যক দ্ৰষ্টা।\nযিসকলে কয়, হে আমাৰ ৰব! নিশ্চয় আমি ঈমান আনিছো; গতিকে তুমি আমাৰ গুণাহসমূহ ক্ষমা কৰি দিয়া আৰু আমাক জাহান্নামৰ শাস্তিৰ পৰা ৰক্ষা কৰা’।\nতেওঁলোক ধৈৰ্যশীল, সত্যবাদী, অনুগত, ব্যয়কাৰী আৰু ৰাতিৰ শেষ ভাগত ক্ষমা প্ৰাৰ্থনাকাৰী।\nআল্লাহে সাক্ষ্য দিয়ে যে, নিশ্চয় তেওঁৰ বাহিৰে আন কোনো সত্য ইলাহ নাই, আৰু ফিৰিস্তাসকল লগতে জ্ঞানীসকলেও; তেওঁ ন্যায়নীতিৰ ওপৰত প্ৰতিষ্ঠিত। তেওঁৰ বাহিৰে আন কোনো সত্য ইলাহ নাই, (তেওঁ) পৰাক্ৰমশালী, প্ৰজ্ঞাময়।\nনিশ্চয় ইছলামেই আল্লাহৰ ওচৰত একমাত্ৰ দ্বীন; আৰু যিসকলক কিতাব প্ৰদান কৰা হৈছিল সিহঁতে কেৱলমাত্ৰ পৰস্পৰ বিদ্বেষবশতঃ সিহঁতৰ ওচৰত জ্ঞান অহাৰ পিছতো মতানৈক্য কৰিছিল। আৰু যিয়ে আল্লাহৰ আয়াতসমূহৰ লগত কুফৰী কৰিব তেন্তে নিশ্চয় আল্লাহ দ্ৰুত হিচাপ গ্ৰহণকাৰী।\nএতেকে সিহঁতে যদি তোমাৰ লগত বিতৰ্কত লিপ্ত হয় তেন্তে তুমি কোৱা, ‘মই আল্লাহৰ ওচৰত আত্মসমৰ্পণ কৰিছো আৰু মোৰ অনুসাৰীসকলেও’। আৰু যিসকলক কিতাব দিয়া হৈছে সিহঁতক আৰু নিৰক্ষৰসকলক কোৱা, ‘তোমালোকেও আত্মসমৰ্পণ কৰিছা নেকি?’ যদি সিহঁতে আত্মসমৰ্পণ কৰে তেন্তে নিশ্চয় সিহঁতেও হিদায়ত পাব; আৰু যদি সিহঁতে মুখ ঘূৰাই লয় তেন্তে তোমাৰ কৰ্তব্য কেৱল প্ৰচাৰ কৰা; আৰু আল্লাহ বান্দাসকলৰ বিষয়ে সম্যক দ্ৰষ্টা।\nনিশ্চয় যিসকলে আল্লাহৰ আয়াতসমূহৰ লগত কুফৰী কৰে, অন্যায়ভাৱে নবীসকলক হত্যা কৰে আৰু তেওঁলোকক হত্যা কৰে যিসকলে মানুহৰ মাজত ন্যায়পৰায়ণতাৰ নিৰ্দেশ দিয়ে, তুমি সিহঁতক যন্ত্ৰণাদায়ক শাস্তিৰ সংবাদ দিয়া।\nইহঁতেই হৈছে সেইসকল লোক, যিহঁতৰ আমলসমূহ পৃথিৱী আৰু আখিৰাতত নিষ্ফল হৈছে আৰু সিহঁতৰ কোনো সাহায্যকাৰী নাই।\nতুমি সিহঁতৰ প্ৰতি লক্ষ্য কৰা নাইনে যিসকলক কিতাপৰ অংশ বিশেষ প্ৰদান কৰা হৈছিল? সিহঁতক আল্লাহৰ কিতাবৰ ফালে আহ্বান কৰা হৈছিল যাতে ই সিহঁতৰ মাজত মীমাংসা কৰি দিয়ে; তাৰ পিছতো সিহঁতৰ এদল বিমুখ হৈ উভতি গ’ল।\nএইটো এই কাৰণে যে, সিহঁতে কয়, ‘মাত্ৰ কেইটামান দিনৰ বাহিৰে জুয়ে আমাক কেতিয়া স্পৰ্শ নকৰিব’; আৰু সিহঁতৰ নিজৰ দ্বীন সম্পৰ্কে সিহঁতৰ মিছা উদ্ভাৱনে সিহঁতক প্ৰবঞ্চিত কৰিছে।\nএতেকে (সেইদিনা) কি অৱস্থা হ’ব? যিদিনা আমি সিহঁতক একত্ৰিত কৰিম যিটোত কোনো সন্দেহ নাই আৰু প্ৰত্যেককে সিহঁতৰ অৰ্জিত আমলৰ প্ৰতিদান পূৰ্ণভাৱে দিয়া হ’ব; আৰু সিহঁতৰ প্ৰতি কোনো অন্যায় কৰা নহব।\nকোৱা, ‘হে সাৰ্বভৌম শক্তিৰ মালিক আল্লাহ! তুমি যাক ইচ্ছা ক্ষমতা প্ৰদান কৰা আৰু যাৰ পৰা ইচ্ছা ক্ষমতা কাঢ়ি লোৱা; যাক ইচ্ছা তুমি সন্মানিত কৰা আৰু যাক ইচ্ছা তুমি অপমানিত কৰা। তোমাৰ হাততেই কল্যাণ। নিশ্চয় তুমি সকলো বস্তুৰ ওপৰত ক্ষমতাবান।\nতুমি ৰাতিক দিনৰ মাজত আৰু দিনক ৰাতিৰ মাজত প্ৰবিষ্ট কৰোৱা; তুমি মৃতৰ পৰা জীৱন্তৰ আবিৰ্ভাৱ ঘটোৱা আকৌ জীৱন্তৰ পৰা মৃতৰ আবিৰ্ভাৱ ঘটোৱা; আৰু তুমি যাক ইচ্ছা অপৰিমিত জীৱিকা প্ৰদান কৰা।\nমুমিনসকলে যেন মুমিনসকলৰ বাহিৰে কাফিৰসকলক বন্ধৰূপে গ্ৰহণ নকৰে; আৰু যিয়ে এনেকুৱা কৰিব তাৰ লগত আল্লাহৰ কোনো সম্পৰ্ক নাথাকিব। কিন্তু ব্যতিক্ৰম, যদি তোমালোকে সিহঁতৰ পৰা আত্মৰক্ষাৰ বাবে সতৰ্কতা অৱলম্বন কৰা (তেনেহ’লে সেয়া সুকীয়া কথা); আৰু আল্লাহে তোমালোকক তেওঁৰ নিজৰ বিষয়ে সাৱধান কৰিছে আৰু আল্লাহৰ ফালেই প্ৰত্যাৱৰ্তন।\nকোৱা, ‘তোমালোকৰ অন্তৰত যি আছে সেয়া যদি তোমালোকে গোপন কৰা অথবা ব্যক্ত কৰা, আল্লাহে সেয়া জানে; আকাশসমূহত যি আছে আৰু পৃথিৱীত যি আছে সেয়াও তেওঁ জানে। আল্লাহ সকলো বস্তুৰ ওপৰত ক্ষমতাবান’।\nসেইদিনা প্ৰত্যেকেই নিজৰ ভাল আমল আৰু বেয়া আমল উপস্থিত পাব, সেইদিনা সি কামনা কৰিব- যদি তাৰ আৰু ইয়াৰ মাজত বিশাল ব্যৱধান হ’লেহেতেন! আল্লাহে তোমালোকক তেওঁৰ নিজৰ বিষয়ে সাৱধান কৰিছে; আৰু আল্লাহ বান্দাসকলৰ প্ৰতি অত্যন্ত স্নেহশীল।\nকোৱা, ‘তোমালোকে যদি আল্লাহক ভাল পোৱা তেন্তে মোক অনুসৰণ কৰা, আল্লাহে তোমালোকক ভাল পাব আৰু তোমালোকৰ অপৰাধ ক্ষমা কৰিব। আল্লাহ অত্যন্ত ক্ষমাশীল, পৰম দয়ালু’।\nকোৱা, ‘তোমালোকে আল্লাহ আৰু ৰাছুলৰ আনুগত্য কৰা’। তাৰ পিছতো যদি সিহঁতে মুখ ঘূৰাই লয়, তেন্তে (জানি থোৱা) আল্লাহে নিশ্চয় কাফিৰসকলক পছন্দ নকৰে।\nনিশ্চয় আল্লাহে আদম, নুহ আৰু ইব্ৰাহীমৰ বংশধৰ আৰু ইমৰাণৰ বংশধৰক সমগ্ৰ সৃষ্টিজগতৰ ওপৰত মনোনীত কৰিছে।\nতেওঁলোকে ইজনে সিজনৰ বংশধৰ; আৰু আল্লাহ সৰ্বশ্ৰোতা, সৰ্বজ্ঞ।\nস্মৰণ কৰা, যেতিয়া ইমৰাণৰ স্ত্ৰীয়ে কৈছিল, ‘হে আমাৰ ৰব! মোৰ গৰ্ভত যি আছে নিশ্চয় মই সেয়া একান্ত মনে তোমাৰ বাবে মান্নত কৰিলো। সেয়ে তুমি মোৰ পৰা এইটো কবুল কৰা, নিশ্চয় তুমি সৰ্বশ্ৰোতা, সৰ্বজ্ঞ’।\nতাৰ পিছত যেতিয়া তেওঁ সেই সন্তান প্ৰসৱ কৰিলে, তেতিয়া তেওঁ ক’লে, ‘হে মোৰ ৰব! নিশ্চয় মই ইয়াক কন্যাৰূপে প্ৰসৱ কৰিছো। তেওঁ যি প্ৰসৱ কৰিছে সেই সম্পৰ্কে আল্লাহ সম্যক অৱগত; আৰু পুত্ৰ সন্তান কন্যা সন্তানৰ দৰে নহয়; আৰু মই ইয়াৰ নাম ৰাখিছো মাৰইয়াম লগতে অভিশপ্ত চয়তানৰ পৰা তেওঁক আৰু তেওঁৰ সন্তানক তোমাৰ আশ্ৰয়ত দিছো।\nতাৰ পিছত তেওঁৰ প্ৰতিপালকে তেওঁক আগ্ৰহেৰে কবুল কৰিলে আৰু তেওঁক উত্তমৰূপে লালন-পালন কৰিলে আৰু যাকাৰিয়্যাৰ তত্ত্বাৱধানত ৰাখিলে। যেতিয়াই যাকাৰিয়্যাহ তেওঁৰ কোঠাত প্ৰৱেশ কৰিছিল, তেতিয়াই তেওঁৰ ওচৰত খাদ্য সামগ্ৰী দেখিবলৈ পাইছিল। তেওঁ কৈছিল, ‘হে মাৰইয়াম! এইবোৰ তুমি ক’ত পালা? তেওঁ (মাৰইয়ামে) কৈছিল, ‘এইবোৰ আল্লাহৰ তৰফৰ পৰা’। নিশ্চয় আল্লাহে যাক ইচ্ছা কৰে অপৰিমিত জীৱিকা দান কৰে।\nসেই ঠাইতে যাকাৰিয়্যাই তেওঁৰ প্ৰতিপালকৰ ওচৰত প্ৰাৰ্থনা কৰি ক’লে, ‘হে মোৰ ৰব! তুমি মোক তোমাৰ ফালৰ পৰা উত্তম সন্তান প্ৰদান কৰা। নিশ্চয় তুমি প্ৰাৰ্থনা শ্ৰৱণকাৰী’।\nতাৰ পিছত যেতিয়া যাকাৰিয়্যাই ইবাদত কক্ষত ছালাতত থিয় হৈছিল, তেতিয়া ফিৰিস্তাসকলে তেওঁক আহ্বান কৰি ক’লে, ‘নিশ্চয় আল্লাহে আপোনাক ইয়াহইয়াৰ সুসংবাদ দিছে, তেওঁ হ’ব আল্লাহৰ তৰফৰ পৰা আগমনকৃত এটা কালিমাৰ সত্যায়নকাৰী, নেতা, ভোগ আসক্তিমুক্ত আৰু পূণ্যবানসকলৰ অন্তৰ্ভূক্ত এজন নবী’।\nতেওঁ ক’লে, ‘হে মোৰ ৰব! মোৰ সন্তান কেনেকৈ হ’ব? অথচ মোৰ বাৰ্ধক্য আহি পৰিছে আৰু মোৰ স্ত্ৰী বন্ধা’। তেওঁ (আল্লাহে) ক’লে, ‘এইদৰেই’। আল্লাহে যিটো ইচ্ছা সেইটোৱে কৰে।\nতেওঁ ক’লে, ‘হে মোৰ ৰব! মোক এটা নিদৰ্শন দিয়া’। তেওঁ ক’লে, ‘তোমাৰ নিদৰ্শন এইটো যে, তিনি দিন লৈকে তুমি আকাৰ-ইঙ্গিতৰ বাহিৰে মানুহৰ লগত কথা ক’ব নোৱাৰিবা। এতেকে তোমাৰ প্ৰতিপালকক অধিক স্মৰণ কৰা আৰু পুৱা-গধূলি তেওঁৰ পৱিত্ৰতা-মহিমা ঘোষণা কৰা’।\nআৰু স্মৰণ কৰা, যেতিয়া ফিৰিস্তাসকলে ক’লে, ‘হে মাৰইয়াম! নিশ্চয় আল্লাহে আপোনাক মনোনীত কৰিছে আৰু পৱিত্ৰ কৰিছে আৰু বিশ্বজগতৰ নাৰীসকলৰ ওপৰত আপোনাক মনোনীত কৰিছে’।\n‘হে মাৰইয়াম! আপোনাৰ প্ৰতিপালকৰ অনুগত হওঁক আৰু ছাজদা কৰক আৰু ৰুকুকাৰীসকলৰ লগত ৰুকু কৰক’।\nএইটো অদৃশ্য সংবাদসমূহৰ অন্তৰ্ভূক্ত, যিটো আমি তোমাক অহিৰ দ্বাৰা অৱহিত কৰিছো; আৰু মাৰইয়ামৰ তত্ত্বাৱধানৰ দায়িত্ব সিহঁতৰ মাজৰ কোনে গ্ৰহন কৰিব তাৰ বাবে যেতিয়া সিহঁতে সিহঁতৰ কলম নিক্ষেপ কৰিছিল তেতিয়া তুমি সিহঁতৰ ওচৰত উপস্থিত নাছিলা আৰু সিহঁতে যেতিয়া বাদানুবাদ কৰি আছিল তেতিয়াও তুমি তাত উপস্থিত নাছিলা।\nস্মৰণ কৰা, যেতিয়া ফিৰিস্তাসকলে ক’লে, ‘হে মাৰইয়াম! নিশ্চয় আল্লাহে আপোনাক তেওঁৰ তৰফৰ পৰা এটা কালিমাৰ সুসংবাদ দিছে। যাৰ নাম মছীহ, মাৰইয়ামৰ পুত্ৰ ঈছা, তেওঁ পৃথিৱী আৰু পৰকালত সন্মানিত আৰু সান্নিধ্যপ্ৰাপ্তসকলৰ অন্যতম হ’ব।\nতেওঁ কেঁচুৱা অৱস্থাত (দোলনাত) আৰু পূৰ্ণ বয়সতো মানুহৰ লগত কথা ক’ব আৰু তেওঁ পূণ্যবানসকলৰ অন্তৰ্ভূক্ত হ’ব।\nতেওঁ (মাৰইয়ামে) ক’লে, ‘হে মোৰ ৰব! কেনেকৈ মোৰ সন্তান হ’ব? অথচ কোনো পুৰুষেই মোক স্পৰ্শ কৰা নাই’। তেওঁ (আল্লাহে) ক’লে, ‘এনেকৈয়ে’, আল্লাহে যি ইচ্ছা সৃষ্টি কৰে। তেওঁ যেতিয়া কোনো বিষয়ে সিদ্ধান্ত লয় তেতিয়া কেৱল তেওঁ কয়, ‘হ’, ফলত সেইটো হৈ যায়।\nআৰু তেওঁ তাক কিতাব, হিকমত, তাওৰাত আৰু ইঞ্জীলৰ শিক্ষা দিব’।\nআৰু তেওঁক বনী ইছৰাঈলৰ বাবে ৰাছুলস্বৰূপে (প্ৰেৰণ কৰিব, তেওঁ ক’ব) ‘নিশ্চয় মই তোমালোকৰ প্ৰতিপালকৰ তৰফৰ পৰা তোমালোকৰ ওচৰত নিদৰ্শন লৈ আহিছো যে, নিশ্চয় মই তোমালোকৰ বাবে বোকা মাটিৰ দ্বাৰা এটা চৰাই সদৃশ আকৃতি গঠন কৰিম; তাৰ পিছত তাত মই ফুঁ দিম; ফলত আল্লাহৰ আদেশত সেইটো চৰাই হৈ যাব; লগতে মই আল্লাহৰ আদেশত জন্মান্ধ আৰু কুষ্ঠ ব্যাধিগ্ৰস্থ লোকক নিৰাময় কৰিম আৰু মৃতক জীৱিত কৰিম। তোমালোকে নিজৰ ঘৰত যি খোৱা আৰু যি সঞ্চয় কৰা সেয়াও মই তোমালোকক জনাই দিম। নিশ্চয় ইয়াত তোমালোকৰ বাবে নিদৰ্শন আছে যদি তোমালোকে মুমিন হোৱা’।\n‘আৰু মোৰ সন্মুখত তাওৰাতৰ যি (শিক্ষা) আছে তাৰ সত্যায়নকাৰীৰূপে আৰু তোমালোকৰ বাবে যি হাৰাম আছিল তাৰে কিছুমান হালাল কৰাৰ বাবে আৰু মই তোমালোকৰ প্ৰতিপালকৰ পৰা তোমালোকৰ বাবে নিদৰ্শন লৈ আহিছো। এতেকে তোমালোকে আল্লাহৰ তাক্বৱা অৱলম্বন কৰা আৰু মোৰ আনুগত্য কৰা’।\n‘নিশ্চয় আল্লাহ মোৰ ৰব আৰু তোমালোকৰো ৰব, এতেকে তোমালোকে তেওঁৰেই ইবাদত কৰা। এইটোৱেই সৰল পথ’।\nতাৰ পিছত যেতিয়া ঈছাই সিহঁতৰ পৰা কুফৰী উপলব্ধি কৰিলে তেতিয়া তেওঁ ক’লে, ‘আল্লাহৰ পথত কোন মোৰ সাহায্যকাৰী হ’ব? হাওৱাৰীসকলে ক’লে, ‘আমিয়েই আল্লাহৰ (পথত) সাহায্যকাৰী। আমি আল্লাহৰ প্ৰতি ঈমান আনিছো আৰু আপুনি সাক্ষী থাকক যে, নিশ্চয় আমি মুছলিম।\n‘হে আমাৰ ৰব! তুমি যি অৱতীৰ্ণ কৰিছা তাৰ প্ৰতি আমি ঈমান আনিছো আৰু আমি এই ৰাছুলৰ অনুসৰণ কৰিছো। এতেকে আমাক সাক্ষ্যদানকাৰীসকলৰ তালিকাভূক্ত কৰি লোৱা’।\nআৰু সিহঁতে কুটকৌশল কৰিছিল আৰু আল্লাহেও কৌশল কৰিছিল; আৰু আল্লাহ উত্তম কৌশলকাৰী।\nস্মৰণ কৰা, যেতিয়া আল্লাহে ক’লে, ‘হে ঈছা! নিশ্চয় মই তোমাক পৰিগ্ৰহণ কৰিম, আৰু তোমাক মোৰ ওচৰলৈ উঠাই আনিম আৰু যিসকলে কুফৰী কৰে সিহঁতৰ পৰা তোমাক পৱিত্ৰ কৰিম আৰু তোমাৰ অনুসাৰীসকলক কিয়ামত পৰ্যন্ত কাফিৰসকলৰ ওপৰত প্ৰাধান্য দিম, তাৰ পিছত মোৰ ওচৰতেই তোমালোকৰ প্ৰত্যাৱৰ্তন’। তোমালোকৰ মাজত যি বিষয়ে মতানৈক্য হৈছে মই তোমালোকৰ মাজত তাৰ মীমাংসা কৰি দিম।\nফলত যিসকলে কুফৰী কৰিছে মই সিহঁতক পৃথিৱী আৰু পৰকালত কঠোৰ শাস্তি প্ৰদান কৰিম আৰু সিহঁতৰ কোনো সহায়কাৰী নাই।\nআৰু যিসকলে ঈমান আনিছে আৰু সৎকাম কৰিছে তেওঁ সিহঁতৰ প্ৰতিফল পৰিপূৰ্ণভাৱে প্ৰদান কৰিব; আৰু আল্লাহে যালিমসকলক পছন্দ নকৰে।\nএইটো আমি তোমাৰ ওপৰত তিলাৱাত কৰিছো, আয়াতসমূহ আৰু হিকমতৰ (প্ৰজ্ঞাপূৰ্ণ উপদেশৰ) পৰা।\nনিশ্চয় আল্লাহৰ ওচৰত ঈছাৰ উদাহৰণ আদমৰ দৰে, তেখেতে তেওঁক মাটিৰ পৰা সৃষ্টি কৰিছিল। তাৰ পিছত তেওঁক কৈছিল, ‘হ’, ফলত তেওঁ হৈ গ’ল।\n(এইটো) তোমাৰ প্ৰতিপালকৰ তৰফৰ পৰা সত্য, গতিকে তুমি সন্দেহকাৰীসকলৰ অন্তৰ্ভূক্ত নহ’বা।\nএতেকে তোমাৰ ওচৰত জ্ঞান অহাৰ পিছত যিয়ে এই বিষয়ে তোমাৰ লগত তৰ্ক কৰে তাক কোৱা, ‘আহা, আমি আমাৰ আৰু তোমালোকৰ পুত্ৰসকলক আহ্বান কৰো, আমাৰ স্ত্ৰীসকলক আৰু তোমালোকৰ স্ত্ৰীসকলকো আহ্বান কৰো, আমিও আহো আৰু তোমালোকো আহা, তাৰ পিছত আমি মুবাহালা (বিনীত প্ৰাৰ্থনা) কৰো যে, মিছলীয়াসকলৰ ওপৰত আল্লাহৰ অভিসম্পাত হওঁক।\nনিশ্চয় এইটো সত্য বিৱৰণ আৰু আল্লাহৰ বাহিৰে আন কোনো সত্য ইলাহ নাই; আৰু নিশ্চয় আল্লাহ, তেৱেঁই হৈছে পৰম পৰাক্ৰমশালী, প্ৰজ্ঞাময়।\nতথাপিও যদি সিহঁতে মুখ ঘূৰাই লয়, তেন্তে নিশ্চয় আল্লাহ ফাছাদকাৰীসকলৰ বিষয়ে সম্যক অৱগত।\nকোৱা, ‘হে কিতাবীসকল! আহা সেই কথাৰ পিনে যিটো আমাৰ আৰু তোমালোকৰ মাজত মিল আছে; সেয়া হৈছে- আমি যেন একমাত্ৰ আল্লাহৰ বাহিৰে আন কাৰো ইবাদত নকৰো, তেওঁৰ লগত আন কাকো অংশী স্থাপন নকৰো আৰু আমাৰ মাজৰ কোনোৱে যাতে ইজনে সিজনক ৰব হিচাপে গ্ৰহণ নকৰে’। তথাপিও যদি সিহঁতে মুখ ঘূৰাই লয়, তেনেহ’লে তোমালোকে কোৱা, ‘তোমালোকে সাক্ষী থকা যে, নিশ্চয় আমি মুছলিম’।\nহে আহলে কিতাবসকল! ইব্ৰাহীমৰ বিষয়ে কিয় তোমালোকে তৰ্ক কৰা? অথচ তাওৰাত আৰু ইঞ্জীল তেওঁৰ পিছতহে অৱতীৰ্ণ হৈছিল। এতেকে তোমালোকে নবুজা নেকি?\nসাৱধান! তোমালোকেই সেইসকল লোক, যি বিষয়ে তোমালোকৰ সামান্য জ্ঞান আছিল সেই বিষয়েও তোমালোকে তৰ্ক-বিতৰ্ক কৰিছা, কিন্তু যি বিষয়ে তোমালোকৰ কোনো জ্ঞান নাই সেই বিষয়ে কিয় তোমালোকে তৰ্ক-বিতৰ্ক কৰা? আল্লাহে জানে তোমালোকে একোৱেই নাজানা।\nইব্ৰাহীম ইয়াহুদীও নাছিল, নাছাৰাও নাছিল; বৰং তেওঁ আছিল একনিষ্ঠ মুছলিম আৰু তেওঁ মুশ্বৰিকসকলৰ অন্তৰ্ভূক্ত নাছিল।\nনিশ্চয় মানুহৰ মাজত তেওঁলোকেই ইব্ৰাহীমৰ ঘনিষ্ঠতম যিসকলে তেওঁৰ অনুসৰণ কৰিছে লগতে এই নবী আৰু যিসকলে ঈমান আনিছে; আৰু আল্লাহেই মুমিনসকলৰ অভিভাৱক।\nকিতাবীসকলৰ এটা দলে বিচাৰে যদি তোমালোকক সিহঁতে বিপথগামী কৰিব পাৰিলেহেঁতেন, অথচ সিহঁত নিজেই নিজকে বিপথগামী কৰি আছে; আৰু সিহঁতে উপলব্ধি কৰিব পৰা নাই।\nহে আহলে কিতাব! কিয় তোমালোকে আল্লাহৰ আয়াতসমূহৰ লগত কুফৰী কৰা, অথচ তোমালোকেই ইয়াৰ সাক্ষ্য বহন কৰা?\nহে আহলে কিতাব! তোমালোকে কিয় সত্যক মিছাৰ লগত মিশ্ৰিত কৰা আৰু সত্যক গোপন কৰা, অথচ তোমালোকে সেয়া জানা?\nআৰু কিতাবীসকলৰ এটা দলে ক’লে, ‘যিসকলে ঈমান আনিছে সিহঁতৰ প্ৰতি যি অৱতীৰ্ণ হৈছে তোমালোকে দিনৰ প্ৰথমাংশত তাৰ ওপৰত ঈমান আনা আৰু দিনৰ শেষ ভাগত কুফৰী কৰা; যাতে সিহঁতে উভতি আহে।\nআৰু যিসকলে তোমালোকৰ দ্বীনৰ অনুসৰণ কৰে তেওঁলোকৰ বাহিৰে আন কাকো বিশ্বাস নকৰিবা’। কোৱা, ‘আল্লাহৰ নিৰ্দেশিত পথেই একমাত্ৰ পথ। এইটো এই বাবে যে, তোমালোকক যিটো দিয়া হৈছে সেয়া আনকো দিব পাৰে অথবা তোমালোকৰ প্ৰতিপালকৰ সন্মুখত সিহঁতে তোমালোকৰ লগত বিতৰ্ক কৰিব’। কোৱা, ‘নিশ্চয় অনুগ্ৰহ আল্লাহৰ হাতত তেওঁ যাক ইচ্ছা তাক সেইটো প্ৰদান কৰে; আৰু আল্লাহ প্ৰাচুৰ্যময়, সৰ্বজ্ঞ।\nতেওঁ নিজ অনুগ্ৰহৰ বাবে যাক ইচ্ছা একান্তভাৱে বাচি লয়; আৰু আল্লাহ মহান অনুগ্ৰহশীল।\nআৰু কিতাবীসকলৰ মাজত এনেকুৱা কিছুমান মানুহো আছে, যাৰ ওচৰত বিপুল সম্পদ আমানত ৰাখিলেও সি ঘূৰাই দিব; আকৌ সিহঁতৰ মাজত এনেকুৱা মানুহো আছে, যাৰ ওচৰত এটা দীনাৰ আমানত ৰাখিলেও তাৰ ওপৰত সৰ্বোচ্চ তাগিদ নিদিয়া লৈকে সি সেয়া উভতাই নিদিব। এইটো এই বাবে যে, সিহঁতে কয়, ‘উম্মীসকলৰ বিষয়ে আমাৰ ওপৰত কোনো বাধ্যবাধকতা নাই; আৰু সিহঁতে জানি বুজি আল্লাহৰ ওপৰত মিছা কথা কয়।\nহয় নিশ্চয়, যদি কোনোবাই নিজ প্ৰতিশ্ৰুতি পূৰণ কৰে আৰু তাক্বৱা অৱলম্বন কৰে তেন্তে (জানি থোৱা) নিশ্চয় আল্লাহে মত্তাক্বীসকলক ভাল পায়।\nনিশ্চয় যিসকলে আল্লাহৰ লগত কৰা প্ৰতিশ্ৰুতি আৰু নিজৰ শপত তুচ্ছ মুল্যৰ বিনিময়ত বিক্ৰী কৰে, আখিৰাতত সিহঁতৰ কোনো অংশ নাই; আৰু কিয়ামতৰ দিনা আল্লাহে সিহঁতৰ লগত কথা নক’ব, সিহঁতৰ প্ৰতি দৃষ্টিও নিদিব আৰু সিহঁতক পৰিশুদ্ধও নকৰিব; আৰু সিহঁতৰ বাবে আছে যন্ত্ৰণাদায়ক শাস্তি।\nআৰু নিশ্চয় সিহঁতৰ মাজত এনেকুৱা এটা দল আছে, যিসকলে কিতাবক জিভাৰ দ্বাৰা বিকৃত কৰে যাতে তোমালোকে সেইটোক আল্লাহৰ কিতাবৰ অংশ বুলি ভৱা; অথচ সেইটো কিতাবৰ অংশ নহয়। সিহঁতে আৰু কয়, ‘এইটো আল্লাহৰ তৰফৰ পৰা’; অথচ সেইটো আল্লাহৰ তৰফৰ পৰা নহয়। আৰু সিহঁতে জানি-বুজি আল্লাহৰ ওপৰত মিছা কথা কয়।\nকোনো মানুহৰ বাবে সংগত নহয় যে, আল্লাহে তেওঁক কিতাব, হিকমত আৰু নুবুওৱত দান কৰাৰ পিছত তেওঁ মানুহক ক’ব, ‘আল্লাহৰ পৰিবৰ্তে তোমালোকে মোৰেই দাস হৈ যোৱা’, বৰং তেওঁ ক’ব, ‘তোমালোকে ৰাব্বানী হৈ যোৱা, যিহেতু তোমালোকে কিতাব শিক্ষা দিয়া আৰু যিহেতু তোমালোকে অধ্যয়ন কৰা’।\nএইদৰে তেওঁ তোমালোকক এইটোও নিৰ্দেশ নিদিব যে, তোমালোকে ফিৰিস্তা আৰু নবীসকলক ৰব হিচাপে গ্ৰহণ কৰা। তোমালোকে মুছলিম হোৱাৰ পিছত তেওঁ কেনেকৈ তোমালোকক কুফৰীৰ নিৰ্দেশ দিব?\nআৰু স্মৰণ কৰা, যেতিয়া আল্লাহে নবীসকলৰ অঙ্গীকাৰ লৈছিল যে, ‘মই তোমালোকক কিতাব আৰু হিকমতৰ (শিক্ষা) দিছো; এতেকে তোমালোকৰ ওচৰত যি আছে তাৰ সত্যায়নকাৰীৰূপে যেতিয়া তোমালোকৰ ওচৰত এজন ৰাছুল আহিব- তেতিয়া তোমালোকে অৱশ্যই তাৰ প্ৰতি ঈমান আনিবা আৰু তেওঁক সহায় কৰিবা’। তেওঁ ক’লে, ‘তোমালোকে স্বীকাৰ কৰিলানে? আৰু ইয়াৰ ওপৰত মোৰ অঙ্গীকাৰ গ্ৰহণ কৰিলানে’? তেওঁলোকে ক’লে, ‘আমি স্বীকাৰ কৰিলো’। তেওঁ ক’লে, ‘তেন্তে তোমালোকে সাক্ষী থাকা আৰু ময়ো তোমালোকৰ লগত সাক্ষী থাকিলো।\nএতেকে ইয়াৰ পিছত যিসকলে উভতি যাব সিহঁতেই ফাছিক।\nসিহঁতে আল্লাহৰ দ্বীনৰ পৰিবৰ্তে আন কিবা বিচাৰে নেকি? অথচ আকাশমণ্ডল আৰু পৃথিৱীত যি আছে সকলোৱে ইচ্ছাতে হওঁক বা অনিচ্ছাতে তেওঁৰ ওচৰত আত্মসমৰ্পণ কৰিছে; আৰু তেওঁৰ ওচৰতেই সিহঁতৰ প্ৰত্যাৱৰ্তন।\nকোৱা, ‘আমি আল্লাহৰ ওপৰত আৰু আমাৰ প্ৰতি যি অৱতীৰ্ণ হৈছে আৰু ইব্ৰাহীম, ইছমাঈল, ইছহাক্ব, ইয়াক্বুব আৰু তেওঁৰ বংশধৰসকলৰ প্ৰতি যি অৱতীৰ্ণ হৈছিল আৰু যি মুছা, ঈছা আৰু আন আন নবীসকলক তেওঁলোকৰ প্ৰতিপালকৰ তৰফৰ পৰা প্ৰদান কৰা হৈছিল তাৰ ওপৰত ঈমান আনিছো; আমি তেওঁলোকৰ কাৰো মাজত কোনো পাৰ্থক্য নকৰো; আৰু আমি তেওঁৰ ওচৰতেই আত্মসমৰ্পণকাৰী।\nআৰু যিয়ে ইছলামৰ বাহিৰে আন কোনো দ্বীন সন্ধান কৰিব তাৰ পৰা কেতিয়াও সেয়া গ্ৰহণ কৰা নহ’ব আৰু সি পৰকালত ক্ষতিগ্ৰস্তসকলৰ অন্তৰ্ভূক্ত হ’ব।\nআল্লাহে কেনেকৈ সেই সম্প্ৰদায়ক হিদায়ত কৰিব, যিসকলে ঈমান আনাৰ পিছত আৰু ৰাছুলক সত্য বুলি সাক্ষ্য দিয়াৰ পিছত আৰু সিহঁতৰ ওচৰত স্পষ্ট নিদৰ্শন অহাৰ পিছতো কুফৰী কৰে? আৰু আল্লাহে যালিম সম্প্ৰদায়ক হিদায়ত নিদিয়ে।\nইহঁতেই হৈছে সেইসকল লোক, যিসকলৰ প্ৰতিদান হৈছে, সিহঁতৰ ওপৰত আল্লাহৰ, ফিৰিস্তাসকলৰ আৰু সকলো মানুহৰ অভিসম্পাত।\nসিহঁতে তাত স্থায়ী হ’ব, সিহঁতৰ শাস্তি শিথিল কৰা নহ’ব আৰু সিহঁতক অৱকাশও দিয়া নহ’ব;\nকিন্তু সেইসকল লোকৰ বাহিৰে, যিসকলে ইয়াৰ পিছত তাওবা কৰিছে আৰু নিজকে সংশোধন কৰিছে। তেন্তে নিশ্চয় আল্লাহ ক্ষমাশীল, পৰম দয়ালু।\nনিশ্চয় যিসকলে ঈমান আনাৰ পিছত কুফৰী কৰিছে, তাৰ পিছত সিহঁত কুফৰী কাৰ্যত বাঢ়ি গৈছে সিহঁতৰ তাওবা কেতিয়াও কবুল কৰা নহ’ব; আৰু সিহঁতেই পথভ্ৰষ্ট।\nনিশ্চয় যিসকলে কুফৰী কৰিছে আৰু কাফিৰৰূপে মৃত্যুবৰণ কৰিছে সিহঁতৰ কোনোবাই পৃথিৱী ভৰা সোণ বিনিময়স্বৰূপ প্ৰদান কৰিলেও সেয়া কেতিয়াও গ্ৰহণ কৰা নহ’ব। ইহঁতেই সেইসকল লোক, যিহঁতৰ বাবে আছে যন্ত্ৰণাদায়ক শাস্তি আৰু সিহঁতৰ বাবে কোনো সহায়কাৰী নাই।\nতোমালোকে যি ভালপোৱা তাৰ পৰা ব্যয় নকৰালৈকে তোমালোকে কেতিয়াও ছোৱাব অৰ্জন কৰিব নোৱাৰিবা; আৰু তোমালোকে যি ব্যয় কৰা, নিশ্চয় আল্লাহ সেই সম্পৰ্কে সবিশেষ অৱগত।\nতাওৰাত অৱতীৰ্ণ হোৱাৰ আগত ইছৰাঈলে নিজৰ ওপৰত যি হাৰাম কৰিছিল তাৰ বাহিৰে বনী ইছৰাঈলৰ বাবে যাৱতীয় খাদ্য হালাল আছিল। কোৱা, ‘যদি তোমালোকে সত্যবাদী তেনেহ’লে তাওৰাত লৈ আহা আৰু সেয়া পাঠ কৰা’।\nএতেকে ইয়াৰ পিছতো যিসকলে আল্লাহৰ ওপৰত মিছা ৰটনা কৰে সিহঁতেই যালিম।\nকোৱা, ‘আল্লাহে সত্য কৈছে। সেয়ে তোমালোকে একনিষ্ঠভাৱে ইব্ৰাহীমৰ মিল্লাতৰ অনুসৰণ কৰা, আৰু তেওঁ মুশ্বৰিকসকলৰ অন্তৰ্ভূক্ত নাছিল’।\nনিশ্চয় মানৱ জাতিৰ বাবে সৰ্বপ্ৰথম যি ঘৰ প্ৰতিষ্ঠিত হৈছিল সেয়া হৈছে মক্কাত, বৰকতময় আৰু হিদায়ত বিশ্ববাসীৰ বাবে।\nতাত বহুতো সুস্পষ্ট নিদৰ্শন আছে, যেনে মাকামে ইব্ৰাহীম; যিয়ে তাত প্ৰৱেশ কৰিব সি নিৰাপদ; আৰু মানুহৰ মাজত তাত যাবলৈ যাৰ সামৰ্থ আছে, আল্লাহৰ উদ্দেশ্যে সেই ঘৰৰ হজ্জ কৰা তাৰ বাবে অৱশ্য কৰ্তব্য; আৰু যিয়ে কুফৰী কৰিব সি জানি থোৱা উচিত, নিশ্চয় আল্লাহ সৃষ্টিজগতৰ মুখাপেক্ষী নহয়।\nকোৱা, ‘হে আহলে কিতাব! তোমালোকে আল্লাহৰ নিদৰ্শনসমূহৰ লগত কিয় কুফৰী কৰা? আৰু তোমালোকে যি কৰা সেই বিষয়ে আল্লাহেই সাক্ষী’।\nকোৱা, ‘হে আহলে কিতাব! যিজন ব্যক্তিয়ে ঈমান আনিছে তোমালোকে বক্ৰতা অনুসন্ধান কৰি আল্লাহৰ পথত তেওঁক কিয় বাধা দিয়া? অথচ তোমালোকেই সাক্ষী; আৰু তোমালোকে যি কৰা সেই সম্পৰ্কে আল্লাহ অমনোযোগী নহয়’।\nহে মুমিনসকল! যিসকলক কিতাব প্ৰদান কৰা হৈছে, তোমালোকে যদি সিহঁতৰ এটা দলৰ আনুগত্য কৰা, তেন্তে সিহঁতে তোমালোকক ঈমান আনাৰ পিছত আকৌ কাফিৰ অৱস্থাত উভতাই লৈ এৰিব।\nআৰু কেনেকৈ তোমালোকে কুফৰী কৰা অথচ আল্লাহৰ আয়াতসমূহ তোমালোকৰ ওচৰত তিলাৱাত কৰা হয় আৰু তোমালোকৰ মাজত তেওঁৰ ৰাছুল আছে? আৰু যি ব্যক্তি আল্লাহক দৃঢ়ভাৱে অৱলম্বন কৰিব সি নিশ্চয় সৰল পথৰ হিদায়তপ্ৰাপ্ত হ’ব।\nহে ঈমান্দাৰসকল! তোমালোকে যথাৰ্থভাৱে আল্লাহৰ তাক্বৱা অৱলম্বন কৰা আৰু তোমালোকে মুছলিম (পৰিপূৰ্ণ আত্মসমৰ্পণকাৰী) নোহোৱা লৈকে মৃত্যুবৰণ নকৰিবা।\nআৰু তোমালোক সকলোৱে আল্লাহৰ ৰছীক দৃঢ়ভাৱে ধাৰণ কৰা আৰু পৰস্পৰে বিচ্ছিন্ন নহবা; আৰু তোমালোকৰ প্ৰতি আল্লাহৰ অনুগ্ৰহ স্মৰণ কৰা, যেতিয়া তোমালোকে পৰস্পৰে শত্ৰু আছিলা। তাৰ পিছত তেওঁ তোমালোকৰ হৃদয়ত প্ৰীতিৰ সঞ্চাৰ কৰিলে, ফলত তেওঁৰ অনুগ্ৰহত তোমালোকে পৰস্পৰ ভাই-ভাই হৈ গ’লা। তোমালোক আছিলা অগ্নিগৰ্তৰ দুৱাৰত, তেৱেঁই তোমালোকক তাৰ পৰা ৰক্ষা কৰিছে। এইদৰে আল্লাহে তোমালোকৰ বাবে তেওঁৰ নিদৰ্শনসমূহ স্পষ্টভাৱে বিবৃত কৰে যাতে তোমালোকে হিদায়ত পোৱা।\nআৰু তোমালোকৰ মাজত এনেকুৱা এটা দল হোৱা উচিত, যিসকলে কল্যাণৰ ফালে আহ্বান কৰিব আৰু সৎকামৰ নিৰ্দেশ দিব আৰু অসৎকামৰ পৰা নিষেধ কৰিব; আৰু তেওঁলোকেই হ’ব সাফল্যমণ্ডিত।\nতোমালোকে সিহঁতৰ দৰে নহবা, যিসকলে স্পষ্ট নিদৰ্শনসমূহ অহাৰ পিছতো বিচ্ছিন্ন হৈছে আৰু নিজৰ মাজতেই মতানৈক্য সৃষ্টি কৰিছে; আৰু সিহঁতৰ বাবেই আছে মহাশাস্তি।\nসেইদিনা কিছুমান মুখ উজ্জল হ’ব আৰু কিছুমান মুখ ক'লা পৰিব; যিহঁতৰ মুখ ক'লা পৰিব (সিহঁতক কোৱা হ’ব), ‘তোমালোকে ঈমান আনাৰ পিছত আকৌ কুফৰী কৰিছিলা নেকি? এতেকে তোমালোকে শাস্তি ভোগ কৰা, যিহেতু তোমালোকে কুফৰী কৰিছিলা’।\nআৰু যিসকলৰ মুখ উজ্জল হ’ব তেওঁলোক আল্লাহৰ অনুগ্ৰহত থাকিব, তাত তেওঁলোক চিৰস্থায়ী হ’ব।\nএইবোৰ আল্লাহৰ আয়াত (নিদৰ্শন), যিবোৰ আমি তোমাৰ ওচৰত যথাযথভাৱে তিলাৱাত কৰিছো; আৰু আল্লাহে সৃষ্টিজগতৰ প্ৰতি যুলুম কৰিব নিবিচাৰে।\nআকাশমণ্ডলত যি আছে আৰু পৃথিৱীত যি আছে সেই সকলো আল্লাহৰেই আৰু আল্লাহৰ ওচৰতেই সকলো প্ৰত্যাৱৰ্তিত হ’ব।\nতোমালোকেই শ্ৰেষ্ঠ উম্মত, মানৱ জাতিৰ হিদায়তৰ বাবে যিসকলক উলিওৱা হৈছে, (কাৰণ) তোমালোকে সৎকামৰ আদেশ দিয়া আৰু অসৎকামৰ পৰা নিষেধ কৰা আৰু আল্লাহৰ প্ৰতি বিশ্বাস স্থাপন কৰা। আৰু আহলে কিতাবসকলে যদি ঈমান আনিলেহেঁতেন তেন্তে সিহঁতৰ বাবে এয়া ভাল হ’লেহেঁতেন। সিহঁতৰ মাজত কিছুমান মুমিন আছে; কিন্তু সিহঁতৰ অধিকাংশই ফাছিক্ব।\nসামান্য কষ্ট দিয়াৰ বাহিৰে সিহঁতে তোমালোকৰ কোনো ক্ষতি কৰিব নোৱাৰিব আৰু যদি সিহঁতে তোমালোকৰ লগত যুদ্ধ কৰে তেন্তে সিহঁতে পৃষ্ঠ প্ৰদৰ্শন কৰিব তাৰ পিছত সিহঁতক সহায় কৰা নহ’ব।\nআল্লাহৰ প্ৰতিশ্ৰুতি আৰু মানুহৰ প্ৰতিশ্ৰুতিৰ বাহিৰে সিহঁতক য’তেই পোৱা গৈছে ততেই সিহঁত লাঞ্ছিত হৈছে। আৰু সিহঁত আল্লাহৰ ক্ৰোধৰ পাত্ৰ হৈছে লগতে সিহঁতৰ ওপৰত দৰিদ্ৰ নিৰ্ধাৰণ কৰি দিয়া হৈছে; এইটো এই বাবে যে, সিহঁত আল্লাহৰ আয়াতসমূহৰ লগত কুফৰী কৰিছিল আৰু অন্যায়ভাৱে নবীসকলক হত্যা কৰিছিল; সেয়া এই বাবে যে, সিহঁত অবাধ্য হৈছিল আৰু সীমালংঘন কৰিছিল।\nসিহঁত সকলো সমান নহয়। কিতাবীসকলৰ মাজত অবিচলিত এটা দল আছে; সিহঁতে ৰাতি আল্লাহৰ আয়াতসমূহ তিলাৱাত কৰে আৰু সিহঁতে ছাজদা কৰে।\nসিহঁতে আল্লাহ আৰু শেষ দিৱসৰ প্ৰতি ঈমান পোষণ কৰে, সৎকামৰ নিৰ্দেশ দিয়ে অসৎকামৰ পৰা নিষেধ কৰে আৰু সিহঁতে কল্যাণকৰ কামত প্ৰতিযোগিতা কৰে; আৰু এওঁলোকেই পূণ্যবানসকলৰ অন্তৰ্ভূক্ত।\nসিহঁতে যি ভাল কাম কৰে, তাৰ পৰা সিহঁতক কেতিয়াও বঞ্চিত কৰা নহ’ব; আৰু আল্লাহ মুত্তাক্বীসকলৰ বিষয়ে সবিশেষ অৱগত।\nনিশ্চয় যিসকলে কুফৰী কৰিছে, সিহঁতৰ ধন-সম্পদ আৰু সন্তান-সন্ততি আল্লাহৰ ওচৰত কেতিয়াও কোনো কামত নাহিব; আৰু সিহঁতেই জুইৰ অধিবাসী, সিহঁত তাত স্থায়ী হ’ব।\nএই পাৰ্থিৱ জীৱনত সিহঁতে যি ব্যয় কৰে তাৰ উদাহৰণ হিমশীতল বতাহৰ দৰে, যিটোৱে আঘাত কৰে সেই জাতিৰ শস্য খেতিত যিসকলে নিজৰ ওপৰত অন্যায় কৰিছে; তাৰ পিছত ই সেয়া ধ্বংস কৰি দিয়ে। আল্লাহে সিহঁতৰ প্ৰতি কোনো অন্যায় কৰা নাই, সিহঁত নিজেই নিজৰ প্ৰতি অন্যায় কৰিছে।\nহে মুমিনসকল! তোমালোকে নিজৰ বাহিৰে আন কাৰোবাক অন্তৰঙ্গ বন্ধুৰূপে গ্ৰহণ নকৰিবা। সিহঁতে তোমালোকক অনিষ্ট কৰিবলৈ ত্ৰুটি নকৰিব; সিহঁতে তোমালোকৰ মাৰাত্মক ক্ষতিৰ কামনা কৰে। নিশ্চয় সিহঁতৰ মুখৰ পৰা শত্ৰুতা প্ৰকাশ পাইছে আৰু সিহঁতৰ অন্তৰে যিটো গোপন কৰে সেয়া আৰু ভয়াৱহ। নিশ্চয় তোমালোকৰ বাবে আয়াতসমূহ বিশদভাৱে বিবৃত কৰিছো, যদি তোমালোকে অনুধাবন কৰা।\nচোৱা, তোমালোকেই সিহঁতক ভালপোৱা, সিহঁতে কিন্তু তোমালোকক ভাল নাপায় অথচ তোমালোকে সকলো কিতাব বিশ্বাস কৰা। আৰু সিহঁতে যেতিয়া তোমালোকৰ সংস্পৰ্শত আহে তেতিয়া কয়, ‘আমি ঈমান আনিছো’, কিন্তু সিহঁতে যেতিয়া অকলশৰীয়াকৈ মিলিত হয় তেতিয়া তোমালোকৰ প্ৰতি আক্ৰোশত সিহঁতে নিজৰ আঙুলিৰ অগ্ৰভাগ কামুৰিবলৈ ধৰে। কোৱা, ‘তোমালোকৰ ক্ৰোধত তোমালোকেই মৰা’। নিশ্চয় অন্তৰত যি আছে সেই বিষয়ে আল্লাহ সবিশেষ অৱগত।\nতোমালোকৰ মঙ্গল হ’লে সেয়া সিহঁতক কষ্ট দিয়ে আৰু তোমালোকৰ অমঙ্গল হ’লে সিহঁতে আনন্দিত হয়। তোমালোকে যদি ধৈৰ্যশীল হোৱা আৰু মুত্তাক্বী হোৱা তেন্তে সিহঁতৰ ষড়যন্ত্ৰই তোমালোকক একো ক্ষতি কৰিব নোৱাৰে। সিহঁতে যি কৰে নিশ্চয় আল্লাহে সেয়া পৰিবেষ্টন কৰি আছে।\nআৰু স্মৰণ কৰা, যেতিয়া তুমি পোৱাৰ ভাগত নিজৰ পৰিয়ালৰ পৰা ওলাই গৈ যুদ্ধৰ বাবে মুমিনসকলক ৰণক্ষেত্ৰত বিন্যস্ত কৰিছিলা; আৰু আল্লাহ সৰ্বশ্ৰোতা, সৰ্বজ্ঞ।\nযেতিয়া তোমালোকৰ মাজৰ দুটা দলে হতাশ হৈ সাহস হেৰুৱাৰ উপক্ৰম হৈছিল অথচ আল্লাহ উভয়ৰে অভিভাৱক, আৰু আল্লাহৰ ওপৰতেই যাতে মুমিনসকলে নিৰ্ভৰ কৰে।\nআৰু বদৰৰ যুদ্ধত নিশ্চয় আল্লাহে তোমালোকক সহায় কৰিছল সেই সময়ত তোমালোকে অতি দুৰ্বল আছিলা। এতেকে তোমালোকে আল্লাহৰ তাক্বৱা অৱলম্বন কৰা, যাতে তোমালোকে কৃতজ্ঞতা প্ৰকাশ কৰিব পাৰা।\nস্মৰণ কৰা, যেতিয়া তুমি মুমিনসকলক কৈছিলা, ‘এইটো তোমালোকৰ বাবে যথেষ্ট নহয় নেকি যে, তোমালোকৰ প্ৰতিপালকে তিনি হেজাৰ ফিৰিস্তা অৱতীৰ্ণ কৰি তোমালোকক সহযোগিতা কৰিব’?\nহয়, নিশ্চয়, যদি তোমালোকে ধৈৰ্য ধাৰণ কৰা, তাক্বৱা অৱলম্বন কৰা আৰু সিহঁতে দ্ৰুত গতিত তোমালোকৰ ওপৰত আক্ৰমণ কৰে, তেন্তে আল্লাহে পাঁচ হেজাৰ চিহ্নিত ফিৰিস্তা প্ৰদান কৰি তোমালোকৰ সহায় কৰিব।\nআৰু আল্লাহে তোমালোকৰ বাবে এয়া কেৱল সসংবাদ আৰু তোমালোকৰ আত্মিক প্ৰশান্তিৰ বাবে কৰিছে; আৰু সহায় কেৱল পৰাক্ৰমশালী প্ৰজ্ঞাময় আল্লাহৰ তৰফৰ পৰা আহে।\nযাতে তেওঁ কাফিৰসকলৰ এটা অংশক ধ্বংস কৰে বা সিহঁতক লাঞ্ছিত কৰে; ফলত সিহঁত নিৰাশ হৈ উভতি যাব।\nতেওঁ সিহঁতৰ তাওবা কবুল কৰিব পাৰে নাইবা সিহঁতক শাস্তি দিব- এই বিষয়ে তোমাৰ কোনো অধিকাৰ নাই; কাৰণ সিহঁত হৈছে যালিম।\nআকাশত যি আছে আৰু পৃথিৱীত যি আছে সেই সকলো আল্লাহৰেই। তেওঁ যাক ইচ্ছা ক্ষমা কৰি দিয়ে আৰু যাক ইচ্ছা শাস্তি দিয়ে; আৰু আল্লাহ ক্ষমাশীল, পৰম দয়ালু।\nহে মুমিনসকল! তোমালোকে চক্ৰ বৃদ্ধি হাৰত সুত নাখাবা আৰু আল্লাহৰ তাক্বৱা অৱলম্বন কৰা যাতে সফল হ’ব পাৰা।\nআৰু তোমালোকে সেই জুইক ভয় কৰা যিটো কাফিৰসকলৰ বাবে প্ৰস্তুত কৰা হৈছে।\nতোমালোকে আল্লাহ আৰু ৰাছুলৰ আনুগত্য কৰা যাতে তোমালোকে কৃপা লাভ কৰিব পাৰা।\nআৰু তোমালোকে দ্ৰুত অগ্ৰসৰ হোৱা নিজ প্ৰতিপালকৰ ক্ষমাৰ পিনে আৰু সেই জান্নাতৰ পিনে যাৰ পৰিধি আকাশসমূহ আৰু পৃথিৱীৰ সমান, যিটো প্ৰস্তুত কৰা হৈছে মুত্তাক্বীসকলৰ বাবে।\nযিসকলে সচ্ছল আৰু অসচ্ছল অৱস্থাত ব্যয় কৰে, আৰু যিসকল ক্ৰোধ সংবৰণকাৰী; মানুহৰ প্ৰতি ক্ষমাশীল; আৰু আল্লাহে মুহছিনসকলক ভাল পায়;\nআৰু যিসকলে কোনো অশ্লীল কাম কৰিলে বা নিজৰ প্ৰতি অন্যায় কৰিলে আল্লাহক স্মৰণ কৰে আৰু নিজৰ পাপ কাৰ্যৰ বাবে ক্ষমা প্ৰাৰ্থনা কৰে। আল্লাহৰ বাহিৰে আন কোনে পাপ ক্ষমা কৰিব? আৰু সিহঁতে যিটো কৰি পেলাইছে সেইটো জানি বুজি পুনৰ নকৰে।\nএওঁলোকেই হৈছে সেইসকল লোক, যিসকলৰ পুৰষ্কাৰ হৈছে নিজ প্ৰতিপালকৰ ক্ষমা আৰু জান্নাত, যাৰ তলত নদী প্ৰবাহিত, তাত তেওঁলোক স্থায়ী হ’ব; আৰু সৎকৰ্মশীল লোকৰ পুৰষ্কাৰ কিমান যে উত্তম!\nনিশ্চয় তোমালোকৰ পূৰ্বে বহু (জাতিৰ) চৰিত অতীত হৈ গৈছে, সেয়ে তোমালোকে পৃথিৱীত ভ্ৰমণ কৰা আৰু চোৱা মিছলীয়াসকলৰ কি পৰিণাম হৈছিল।\nএইবোৰ, মানুহৰ বাবে স্পষ্ট বৰ্ণনা আৰু মুত্তাক্বীসকলৰ বাবে হিদায়ত আৰু উপদেশ।\nতোমালোকে দুৰ্বল নহবা আৰু চিন্তিতও নহবা; তোমালোকেই বিজয়ী যদি তোমালোকে মুমিন হোৱা।\nযদি তোমালোকে আঘাত পাইছা তেন্তে সিহঁতেও তেনেই আঘাত পাইছে। আমি মানুহৰ মাজত পৰ্যায়ক্ৰমে এই দিনবোৰৰ আৱৰ্তন ঘটাই থাকো, যাতে আল্লাহে মুমিনসকলক প্ৰকাশ কৰিব পাৰে আৰু তোমালোকৰ মাজৰ পৰা কিছুমানক শ্বহীদৰূপে গ্ৰহণ কৰিব পাৰে; আৰু আল্লাহে যালিমসকলক পছন্দ নকৰে।\nআৰু যাতে আল্লাহে মুমিনসকলক পৰিশুদ্ধ কৰিব পাৰে লগতে কাফিৰসকলক নিশ্চিহ্ন কৰিব পাৰে।\nতোমালোকে ভৱা নেকি যে তোমালোকে (এনেই) জান্নাতত প্ৰৱেশ কৰিবা অথচ আল্লাহে এতিয়াও তোমালোকৰ মাজত কোনে জিহাদ কৰিছে আৰু কোন ধৈৰ্যশীল সেয়া প্ৰকাশ কৰা নাই?\nনিশ্চয় তোমালোকে মৃত্যুৰ সন্মুখীন হোৱাৰ আগত সেয়া (মৃত্যু) কামনা কৰিছিলা, এতেকে এতিয়াতো তোমালোকে নিজ চকুৰে তাক প্ৰত্যক্ষ কৰিলা।\nআৰু মুহাম্মদ কেৱল এজন ৰাছুল; তেওঁৰ আগত বহুতো ৰাছুল অতীত হৈছে। এতেকে যদি তেওঁ মৃত্যুবৰণ কৰে অথবা নিহত হয় তেন্তে তোমালোকে পৃষ্ঠপ্ৰদৰ্শন কৰিবা নেকি? আৰু যিয়ে পৃষ্ঠ প্ৰদৰ্শন কৰিব সি কেতিয়াও আল্লাহৰ কোনো ক্ষতি কৰিব নোৱাৰিব; আৰু আল্লাহে অনতিপলমে কৃতজ্ঞসকলক পুৰষ্কৃত কৰিব।\nআল্লাহৰ অনুমতিবিহীন কাৰো মৃত্যু হ’ব নোৱাৰে, যিহেতু এয়া সুনিৰ্দিষ্টভাৱে লিখিত আছে। যিয়ে পাৰ্থিৱ পুৰষ্কাৰ বিচাৰে আমি তাক ইয়াৰ পৰা প্ৰদান কৰো আৰু যিয়ে আখিৰাতৰ পুৰষ্কাৰ বিচাৰে আমি তাক তাৰে পৰা প্ৰদান কৰো আৰু অনতিপলমে আমি কৃতজ্ঞসকলক পুৰষ্কৃত কৰিম।\nআৰু এনেকুৱা বহুতো নবী আছিল, যিসকলৰ লগত থাকি বহু সংখ্যক (ঈমান আৰু আমলে ছলেহৰ ওপৰত প্ৰশিক্ষণ প্ৰাপ্ত) লোক যুদ্ধ কৰিছে। আল্লাহৰ পথত তেওঁলোকৰ যি বিপৰ্যয় ঘটিছিল তাত তেওঁলোক মনোবল হেৰুৱা নাছিল, দুৰ্বলও হোৱা নাছিল আৰু নত হোৱা নাছিল; আৰু আল্লাহ ধৈৰ্যশীলসকলক ভাল পায়।\nএই কথাৰ বাহিৰে তেওঁলোকৰ আন কোনো কথা নাছিল, ‘হে আমাৰ ৰব! আমাৰ পাপ আৰু আমাৰ কৰ্মৰ সীমালংঘন তুমি ক্ষমা কৰা, আমাৰ ভৰি অবিচল ৰখা আৰু কাফিৰ সম্প্ৰদায়ৰ বিৰুদ্ধে আমাক সহায় কৰা’।\nতাৰ পিছত আল্লাহে তেওঁলোকক পৃথিৱীৰ পুৰষ্কাৰ আৰু আখিৰাতৰ উত্তম পুৰষ্কাৰ প্ৰদান কৰিলে; আৰু আল্লাহে মুহছিনসকলক ভালপায়।\nহে মুমিনসকল! যদি তোমালোকে কাফিৰসকলৰ আনুগত্য কৰা তেন্তে সিহঁতে তোমালোকক বিপৰীত ফালে উভতাই দিব ফলত তোমালোক ক্ষতিগ্ৰস্ত হৈ পৰিবা।\nবৰং আল্লাহেই তোমালোকৰ অভিভাৱক আৰু তেওঁ উত্তম সহায়কাৰী।\nঅনতিপলমে আমি কাফিৰসকলৰ হৃদয়ত ভীতিৰ সঞ্চাৰ কৰিম, যিহেতু সিহঁতে আল্লাহৰ লগত অংশীদাৰ স্থাপন কৰিছে, যাৰ সপক্ষে আল্লাহে কোনো প্ৰমাণ অৱতীৰ্ণ কৰা নাই; সিহঁতৰ আবাস হৈছে জাহান্নাম, আৰু যালিমসকলৰ আবাস কিমান যে নিকৃষ্ট!\nনিশ্চয় আল্লাহে তোমালোকৰ লগত তেওঁৰ প্ৰতিশ্ৰুতি পূৰণ কৰিছিল যেতিয়া তোমালোকে আল্লাহৰ অনুমতিক্ৰমে সিহঁতক বিনাশ কৰিছিলা, কিন্তু যেতিয়া তোমালোকে সাহস হেৰুৱালা আৰু নিৰ্দেশ সম্পৰ্কে মতভেদ সৃষ্টি কৰিলা আৰু যি তোমালোকে ভালপোৱা সেয়া দেখুৱাৰ পিছত তোমালোকে অবাধ্য হ’লা। কাৰণ, তোমালোকৰ কিছুমানে পাৰ্থিৱ সম্পদৰ অভিলাষী আছিল আৰু কিছুমানে আখিৰাতৰ অভিলাষী আছিল। তেতিয়া তেওঁ তোমালোকক পৰীক্ষা কৰাৰ বাবে সিহঁতৰ (তোমালোকৰ শত্ৰুসকলৰ) পৰা পশ্চাদবৰ্তী কৰালে। নিশ্চয় তেওঁ তোমালোকক ক্ষমা কৰি দিছে আৰু আল্লাহ মুমিনসকলৰ প্ৰতি অনুগ্ৰহশীল।\nস্মৰণ কৰা, যেতিয়া তোমালোকে পাহাৰ বগাই আছিলা আৰু কাৰো ফালে ওভতি চোৱা নাছিলা, আৰু ৰাছুলে তোমালোকক পিছফালৰ পৰা মাতি আছিল। ফলত তেওঁ (আল্লাহে) তোমালোকক বিপদৰ ওপৰত বিপদ দিলে, যাতে তোমালোকে যি হেৰুৱাইছা আৰু যি বিপদ তোমালোকৰ ওপৰত আহিছে তাৰ বাবে তোমালোকে দুঃখিত নোহোৱা; আৰু তোমালোকে যি কৰা সেই বিষয়ে আল্লাহ বিশেষভাৱে অৱগত।\nদুখৰ পিছত তেওঁ তোমালোকক তন্দ্ৰাৰূপে প্ৰশান্তি প্ৰদান কৰিলে, যিটো তোমালোকৰ এটা দলক আচ্ছন্ন কৰিছিল আৰু এটা দলে অজ্ঞতা যুগৰ অজ্ঞতাৰ দৰে আল্লাহ সম্পৰ্কে অবাস্তৱ ধাৰণা কৰি নিজেই নিজকে উদ্বিগ্ন কৰিছিল এই কথা কৈ যে, ‘আমাৰো কিবা অধিকাৰ আছেনে? কোৱা, ‘সকলো বিষয় আল্লাহৰেই ইখতিয়াৰত’। সিহঁতে যিটো তোমাৰ ওচৰত প্ৰকাশ নকৰে, সেয়া সিহঁতে অন্তৰত গোপন ৰাখে। সিহঁতে কয়, ‘এই বিষয়ে আমাৰ কিবা অধিকাৰ থাকিলে আমি ইয়াত এইদৰে নিহত নহলোহেঁতেন’। কোৱা, ‘যদি তোমালোকে নিজ ঘৰতো অৱস্থান কৰিলাহেঁতেন তথাপিও নিহত হোৱা যিসকলৰ বাবে অৱধাৰিত আছিল সিহঁতে নিজৰ মৃত্যুস্থানত ওলাই আহিলেহেঁতেন’। এইটো এই বাবে যে, তোমালোকৰ অন্তৰত যি আছে সেয়া যাতে আল্লাহে পৰীক্ষা কৰে আৰু তোমালোকৰ মনত যি আছে সেয়া পৰিশোধন কৰে; আৰু অন্তৰত যি আছে সেই সম্পৰ্কে আল্লাহ সবিশেষ অৱগত।\nযিদিনা দুই দলে পৰস্পৰৰ সন্মুখীন হৈছিল সেইদিনা তোমালোকৰ মাজৰ পৰা যিসকলে পৃষ্ঠ প্ৰদৰ্শন কৰিছিল, সিহঁতৰ কিছুমান কৃতকৰ্মৰ ফলত চয়তানেই সিহঁতৰ পদস্খলন ঘটাইছিল। অৱশ্য আল্লাহে সিহঁতক ক্ষমা কৰিছে। নিশ্চয় আল্লাহ ক্ষমাপৰায়ণ আৰু পৰম সহনশীল।\nহে মুমিনসকল! তোমালোকে সিহঁতৰ দৰে নহবা যিসকলে কুফৰী কৰে আৰু সিহঁতৰ ভাতৃসকলে যেতিয়া দেশ-বিদেশলৈ ভ্ৰমণ কৰে বা যুদ্ধত লিপ্ত হয় তেতিয়া সিহঁতৰ বিষয়ে কয়, ‘সিহঁত যদি আমাৰ লগত থাকিলেহেঁতেন তেন্তে সিহঁত নমৰিলেহেঁতেন আৰু নিহত নহলেহেঁতেন’। ফলত আল্লাহে এই বিষয়টোক সিহঁতৰ মনত দুখ আৰু চিন্তা সৃষ্টিৰ কাৰণত পৰিণত কৰিলে; দৰাচলতে আল্লাহেই জীৱন দান কৰে আৰু মৃত্যু ঘটায়, আৰু তোমালোকে যি কৰা সেই সম্পৰ্কে আল্লাহ সম্যক দ্ৰষ্টা।\nতোমালোকে আল্লাহৰ পথত নিহত হ’লে অথবা তোমালোকৰ মৃত্যু হ’লে, আল্লাহৰ ক্ষমা আৰু দয়া সিহঁতে সঞ্চয় কৰা সম্পদতকৈয়ো উত্তম।\nআৰু যদি তোমালোকে মৃত্যুবৰণ কৰা অথবা তোমালোকক হত্যা কৰা হয় তেন্তে তোমালোকক আল্লাহৰ ওচৰতেই সমবেত কৰা হ’ব।\nএতেকে আল্লাহৰ কৃপাত তুমি সিহঁতৰ প্ৰতি কোমল-হৃদয় হৈছিলা; যদি তুমি ৰূঢ় আৰু কঠোৰচিত্ত হ’লাহেঁতেন তেন্তে সিহঁত নিশ্চয় তোমাৰ সঙ্গ ত্যাগ কৰিলেহেঁতেন। এতেকে তুমি সিহঁতক ক্ষমা কৰি দিয়া আৰু সিহঁতৰ বাবে ক্ষমা প্ৰাৰ্থনা কৰা আৰু কাম-কাজৰ বাবে সিহঁতৰ লগত পৰামৰ্শ কৰা, তাৰ পিছত তুমি কোনো সংকল্প কৰিলে আল্লাহৰ ওপৰত নিৰ্ভৰ কৰা; নিশ্চয় আল্লাহ (তেওঁৰ ওপৰত) নিৰ্ভৰকাৰীসকলক ভালপায়।\nআল্লাহে তোমালোকক সহায় কৰিলে তোমালোকৰ ওপৰত জয়ী হ’বলৈ কোনো নাই; আৰু তেওঁ তোমালোকক সহায় নকৰিলে, তেওঁৰ বাহিৰে কোন আছে, যিয়ে তোমালোকক সহায় কৰিব? এতেকে মুমিনসকলে আল্লাহৰ ওপৰত নিৰ্ভৰ কৰা উচিত।\nআৰু কোনো নবীৰ বাবে উচিত নহয় যে, তেওঁ ‘গলুল’ (অন্যায়ভাৱে কোনো বস্তু গোপন) কৰিব, এইটো অসম্ভৱ। যিয়ে অন্যায়ভাৱে কিবা গোপন কৰিব, সি অন্যায়ভাৱে গোপন কৰা বস্তু কিয়ামতৰ দিনা লগত লৈ আহিব। তাৰ পিছত প্ৰত্যেককে সি যি উপাৰ্জন কৰিছে সেয়া পূৰ্ণ মাত্ৰাত প্ৰদান কৰা হ’ব। সিহঁতৰ প্ৰতি কোনো অন্যায় কৰা নহ’ব।\nযিয়ে আল্লাহৰ সন্তুষ্টিৰ অনুসৰণ কৰিছে, সি সেই ব্যক্তিৰ দৰে নেকি যিয়ে আল্লাহৰ ক্ৰোধৰ পাত্ৰ হৈছে আৰু জাহান্নামেই যাৰ আবাস? আৰু সেইটো কিমান যে নিকৃষ্ট প্ৰত্যাৱৰ্তনস্থল!\nআল্লাহৰ ওচৰত সিহঁত বিভিন্ন স্তৰৰ; সিহঁতে যি কৰে সেই বিষয়ে আল্লাহ সম্যক দ্ৰষ্টা।\nআল্লাহে মুমিনসকলৰ প্ৰতি অৱশ্যে অনুগ্ৰহ কৰিছে যে, তেওঁ সিহঁতৰ মাজৰ পৰাই সিহঁতৰ ওচৰত এজন ৰাছুল পঠিয়াইছে, যিজনে তেওঁৰ আয়াতসমূহ সিহঁতৰ ওচৰত তিলাৱাত কৰে, সিহঁতক পৰিশুদ্ধ কৰে লগতে কিতাব আৰু হিকমতৰ শিক্ষা দিয়ে, যদিও সিহঁত আগতে স্পষ্ট বিভ্ৰান্তিত আছিল।\nকি হ’ল তোমালোকৰ! যেতিয়া তোমালোকৰ ওপৰত বিপদ আহিলে (উহুদৰ যুদ্ধত) তেতিয়া তোমালোকে ক’ব ধৰিলা, ‘এইটো কৰ পৰা আহিল’? অথচ তোমালোকে দ্বিগুণ বিপদ ঘটিয়াইছিলা (বদৰৰ যুদ্ধত)। কোৱা, ‘এইটো তোমালোকৰ নিজৰ (দোষৰ) কাৰণেই আহিছে’; নিশ্চয় আল্লাহ সকলো বস্তুৰ ওপৰত পূৰ্ণ ক্ষমতাবান।\nআৰু যিদিনা দুই দলে পৰস্পৰ সন্মুখীন হৈছিল, সেইদিনা তোমালোকৰ ওপৰত যি বিপৰ্যয় ঘটিছিল সেয়া আল্লাহৰ অনুমতিক্ৰমেই হৈছিল; আৰু যাতে তেওঁ প্ৰকাশ কৰে, কোন তোমালোকৰ মাজত প্ৰকৃত মুমিন।\nআৰু মুনাফিকসকলক প্ৰকাশ কৰাৰ বাবে; আৰু সিহঁতক কোৱা হৈছিল, ‘আহা, তোমালোকে আল্লাহৰ পথত যুদ্ধ কৰা অথবা প্ৰতিৰোধ কৰা’। সিহঁতে কৈছিল, ‘যদি যুদ্ধ হ’ব বুলি জানিলোহেঁতেন তেন্তে আমি তোমালোকৰ অনুসৰণ কৰিলোহেঁতেন’। সেইদিনা সিহঁত ঈমানতকৈ কুফৰীৰ বেছি ওচৰত আছিল। সিহঁতে মুখেৰে যিবোৰ কয় আচলতে সেয়া সিহঁতৰ অন্তৰত নাই আৰু সিহঁতে যিবোৰ গোপন কৰি ৰাখে সেয়া আল্লাহ অধিক অৱগত।\nযিসকলে ঘৰতে বহি ৰ’ল সিহঁতে নিজ ভাতৃসকলৰ বিষয়ে ক’লে যে, ‘যদি সিহঁতে আমাৰ অনুসৰণ কৰিলেহেঁতেন তেন্তে নিশ্চয় সিহঁত নিহত নহ’লেহেঁতেন’। সিহঁতক কোৱা, ‘যদি তোমালোকে সত্যবাদী তেন্তে নিজকে মৃত্যুৰ পৰা ৰক্ষা কৰাচোন’।\nআৰু যিসকলে আল্লাহৰ পথত নিহত হৈছে সিহঁতক কেতিয়াও মৃত বুলি ধাৰণা নকৰিবা; বৰং সিহঁত জীৱিত আৰু সিহঁতৰ প্ৰতিপালকৰ পৰা সিহঁতে জীৱিকাপ্ৰাপ্ত।\nআল্লাহে নিজ অনুগ্ৰহত তেওঁলোকক যি দান কৰিছে তাতে তেওঁলোক আনন্দিত আৰু তেওঁলোকৰ পিছত যিসকলে এতিয়াও তেওঁলোকৰ লগত মিলিত হোৱা নাই তেওঁলোকৰ বাবেও আনন্দ প্ৰকাশ কৰে যে, তেওঁলোকৰ কোনো ভয় নাই আৰু তেওঁলোক চিন্তিতও নহ’ব।\nতেওঁলোকে আনন্দ প্ৰকাশ কৰে আল্লাহৰ নিয়ামত আৰু অনুগ্ৰহৰ বাবে আৰু এই বাবে যে, নিশ্চয় আল্লাহে মুমিনসকলৰ শ্ৰমফল বিনষ্ট নকৰে।\nযিসকলে আহত হোৱাৰ পিছতো আল্লাহ আৰু ৰাছুলৰ আহ্বানত সঁহাৰি দিছিল। তেওঁলোকৰ মাজত যিসকলে সৎকাম কৰিছে আৰু তাক্বৱা অৱলম্বন কৰিছে তেওঁলোকৰ বাবে মহাপুৰষ্কাৰ আছে।\nএওঁলোকক মানুহে কৈছিল, ‘তোমালোকৰ বিৰুদ্ধে সৈন্যবাহিনী সমবেত হৈছে, গতিকে তোমালোকে সিহঁতক ভয় কৰা’, কিন্তু এই কথাই তেওঁলোকৰ ঈমান আৰু বৃদ্ধিহে কৰিলে আৰু তেওঁলোকে ক’লে, ‘আল্লাহেই আমাৰ বাবে যথেষ্ট আৰু তেওঁ যে কিমান উত্তম কৰ্মবিধায়ক’!\nতাৰ পিছত তেওঁলোক আল্লাহৰ নিয়ামত আৰু অনুগ্ৰহসহ উভতি আহিছিল, কোনো অনিষ্টই তেওঁলোকক স্পৰ্শ কৰা নাছিল আৰু তেওঁলোকে আল্লাহৰ সন্তুষ্টিৰ অনুসৰণ কৰিছিল; আৰু আল্লাহ মহা অনুগ্ৰহশীল।\nসি এজন চয়তান। সি তোমালোকক তাৰ বন্ধুসকলৰ ভয় দেখুৱায়; এতেকে যদি তোমালোকে মুমিন তেন্তে সিহঁতক কেতিয়াও ভয় নকৰিবা, কেৱল মোকেই ভয় কৰা।\nযিসকলে কুফৰীত দ্ৰুতগামী, সিহঁতৰ আচৰণে যেন তোমাক দুশ্চিন্তাগ্ৰস্ত নকৰে। সিহঁতে কেতিয়াও আল্লাহৰ ক্ষতি কৰিব নোৱাৰিব। আল্লাহে আখিৰাতত সিহঁতক কোনো অংশ দিব নিবিচাৰে; আৰু সিহঁতৰ বাবে আছে মহা শাস্তি।\nনিশ্চয় যিসকলে ঈমানৰ বিনিময়ত কুফৰী কিনি লৈছে সিহঁতে কেতিয়াও আল্লাহৰ কোনো ক্ষতি কৰিব নোৱাৰিব আৰু সিহঁতৰ বাবে যন্ত্ৰণাদায়ক শাস্তি আছে।\nকাফিৰসকলে যেন কদাপিও এইটো ধাৰণা নকৰে যে, আমি সিহঁতক যিটো অৱকাশ দিওঁ সেয়া সিহঁতৰ মঙ্গলৰ বাবে; বৰং আমি অৱকাশ দিওঁ যাতে সিহঁতৰ পাপ বৃদ্ধি হয়। কাৰণ সিহঁতৰ বাবে আছে লাঞ্ছনাদায়ক শাস্তি।\nপৱিত্ৰক আপৱিত্ৰৰ পৰা পৃথক নকৰা লৈকে তোমালোকে যি অৱস্থাত আছা আল্লাহে মুমিনসকলক সেই অৱস্থাত এৰি নিদিয়ে। এইদৰে গায়েব (অদৃশ্য) সম্পৰ্কে তোমালোকক অৱহিত কৰা আল্লাহৰ নিয়ম নহয়; কিন্তু আল্লাহে তেওঁৰ ৰাছুলসকলৰ মাজৰ পৰা যাক ইচ্ছা মনোনীত কৰে। গতিকে তোমালোকে আল্লাহ আৰু তেওঁৰ ৰাছুলসকলৰ ওপৰত ঈমান আনা। যদি তোমালোকে ঈমান আনা আৰু তাক্বৱা অৱলম্বন কৰা তেন্তে তোমালোকৰ বাবে আছে মহা পুৰষ্কাৰ।\nআৰু আল্লাহে নিজ অনুগ্ৰহৰ পৰা সিহঁতক যি দান কৰিছে সেয়া লৈ যিসকলে কৃপণতা কৰে সিহঁতে যেন এই ধাৰণা নকৰে যে, সিহঁতৰ বাবে এয়া কল্যাণকৰ। বৰং এয়া সিহঁতৰ বাবে অমঙ্গল। যিটোলৈ সিহঁতে কৃপণতা কৰিছে কিয়ামতৰ দিনা সেইটোৱে সিহঁতৰ গলাৱদ্ধ কৰি দিয়া হ’ব। আকাশমণ্ডল আৰু পৃথিৱীৰ সত্ত্বাধিকাৰ একমাত্ৰ আল্লাহৰেই। তোমালোকে যি কৰা সেই সম্পৰ্কে আল্লাহ সবিশেষ অৱগত।\nনিশ্চয় আল্লাহে সিহঁতৰ কথা শুনিছে যিসকলে কয়, ‘নিশ্চয় আল্লাহ অভাৱগ্ৰস্ত আৰু আমি অভাৱমুক্ত’। অৱশ্যই আমি লিখি ৰাখিম সিহঁতৰ এই কথা আৰু নবীসকলক অন্যায়ভাৱে হত্যাৰ বিষয়টোও; আৰু আমি ক’ম, ‘তোমালোকে দহন যন্ত্ৰণাৰ সোৱাদ লোৱা’।\nএয়া হৈছে তোমালোকৰ কৃতকৰ্মৰ ফল আৰু এইটো এই বাবে যে, নিশ্চয় আল্লাহ বান্দাহসকলৰ প্ৰতি অন্যায়কাৰী নহয়।\nযিসকলে কয়, ‘নিশ্চয় আল্লাহে আমাক অঙ্গীকাৰ দিছিল যে, আমি যাতে কোনো ৰাছুলৰ প্ৰতি ঈমান পোষণ নকৰো, যেতিয়া লৈকে তেওঁ আমাৰ ওচৰত এনেকুৱা কোৰবানী উপস্থিত নকৰিব যিটোক অগ্নি শিখাই খাই পেলাব’। সিহঁতক কোৱা, ‘মোৰ আগত বহুতো ৰাছুল স্পষ্ট নিদৰ্শনসহ আৰু তোমালোকে যি কৈ আছা সেইটোসহ তোমালোকৰ ওচৰত আহিছিল, যদি তোমালোকে সত্যবাদী তেন্তে কিয় তেওঁলোকক হত্যা কৰিছিলা’।\nএতেকে যদি সিহঁতে তোমাৰ প্ৰতি মিথ্যাৰোপ কৰে, তেন্তে (জানি থোৱা) তোমাৰ আগত যিবোৰ ৰাছুল স্পষ্ট নিদৰ্শন, আচমানী ছহীফা আৰু দিপ্তিমান কিতাবসহ আহিছিল তেওঁলোকৰ প্ৰতিও মিথ্যাৰোপ কৰা হৈছিল।\nপ্ৰতিটো প্ৰাণীয়েই মৃত্যুৰ সোৱাদ গ্ৰহণ কৰিব; আৰু কিয়ামতৰ দিনা তোমালোকৰ কৰ্মফল পৰিপূৰ্ণভাৱে প্ৰদান কৰা হ’ব। এতেকে যাক জুইৰ পৰা আঁতৰত ৰখা হ’ব আৰু জান্নাতত প্ৰৱেশ কৰোৱা হ’ব তেৱেঁই সফল। পাৰ্থিৱ জীৱনটো ছলনাময় ভোগৰ বাহিৰে আন একো নহয়।\nতোমালোকক অৱশ্যে তোমালোকৰ ধন-সম্পদ আৰু নিজ জীৱন সম্পৰ্কে পৰীক্ষা কৰা হ’ব। তোমালোকৰ পূৰ্বে যিসকলক কিতাব প্ৰদান কৰা হৈছিল সিহঁতৰ পৰা আৰু মুশ্বৰিকসকলৰ পৰা তোমালোকে বহুতো কষ্টদায়ক কথা শুনিবলৈ পাবা। যদি তোমালোকে ধৈৰ্য ধাৰণ কৰা আৰু তাক্বৱা অৱলম্বন কৰা তেন্তে নিশ্চয় সেয়া হ’ব দৃঢ় সংকল্পৰ কাম।\nস্মৰণ কৰা, যেতিয়া আল্লাহে কিতাবীসকলৰ পৰা প্ৰতিশ্ৰুতি লৈছিল যে, ‘অৱশ্যে তোমালোকে ইয়াক মানুহৰ ওচৰত স্পষ্টভাৱে প্ৰকাশ কৰিবা আৰু ইয়াক গোপন নকৰিবা’। ইয়াৰ পিছতো সিহঁতে ইয়াক (অগ্ৰাহ্য কৰি) সিহঁতৰ পিছফালে পেলাই দিয়ে আৰু তুচ্ছ মুল্যত বিক্ৰি কৰে, গতিকে সিহঁতে যিটো ক্ৰয় কৰে সেয়া কিমান যে নিকৃষ্ট!\nযিসকলে নিজ কৃতকৰ্মৰ প্ৰতি আনন্দ প্ৰকাশ কৰে আৰু নিজে যিটো কৰা নাই এনেকুৱা কামৰ বাবে প্ৰশংসিত হ’বলৈ ভাল পায়, তুমি কেতিয়াও ধাৰণা নকৰিবা যে, সিহঁতে শাস্তিৰ পৰা মুক্তি পাব; সিহঁতৰ বাবে আছে যন্ত্ৰণাদায়ক শাস্তি।\nআকাশ আৰু পৃথিৱীৰ সাৰ্বভৌম ৰাজত্ব একমাত্ৰ আল্লাহৰেই; আৰু আল্লাহ সকলো বস্তুৰ ওপৰত ক্ষমতাবান।\nনিশ্চয় আকাশসমূহ আৰু পৃথিৱীৰ সৃষ্টিত লগতে ৰাতি আৰু দিনৰ বিবৰ্তনৰ মাজত বিবেক সম্পন্ন লোকসকলৰ বাবে বহুতো নিদৰ্শনাৱলী আছে।\nযিসকলে থিয় হৈ, বহি আৰু শুই আল্লাহক স্মৰণ কৰে আৰু আকাশসমূহ আৰু পৃথিৱীৰ সৃষ্টি সম্পৰ্কে চিন্তা কৰে, আৰু কয়, ‘হে আমাৰ ৰব! তুমি এইবোৰ অনৰ্থক সৃষ্টি কৰা নাই, তুমি অত্যন্ত পৱিত্ৰ, এতেকে তুমি আমাক জুইৰ শাস্তিৰ পৰা ৰক্ষা কৰা’।\nহে আমাৰ ৰব! ‘নিশ্চয় তুমি যাক জুইত নিক্ষেপ কৰিবা, অৱশ্যে তুমি তাক অপমান কৰিবা; আৰু যালিমসকলৰ বাবে কোনো সহায়কাৰী নাই’।\nহে আমাৰ ৰব! ‘আমি এজন আহ্বায়কক ঈমানৰ পিনে আহ্বান কৰিবলৈ শুনিছো যে, ‘তোমালোকে তোমালোকৰ প্ৰতিপালকৰ পিনে ঈমান আনা’। সেয়ে আমি ঈমান আনিছো। হে আমাৰ ৰব! ‘তুমি আমাৰ পাপসমূহ ক্ষমা কৰি দিয়া, আৰু আমাৰ ত্ৰুটি-বিচ্যুতিসমূহ দূৰ কৰা আৰু আমাক সৎকৰ্মপৰায়ণ লোকসকলৰ সহগামী কৰি মৃত্যু প্ৰদান কৰা’।\nহে আমাৰ ৰব! ‘তোমাৰ ৰাছুলসকলৰ মাধ্যমত আমাক যিটো দিবলৈ প্ৰতিশ্ৰুতি দিছা সেয়া আমাক দান কৰা আৰু কিয়ামতৰ দিনা আমাক অপমান নকৰিবা। নিশ্চয় তুমি প্ৰতিশ্ৰুতিৰ ব্যতিক্ৰম নকৰা’।\nতাৰ পিছত সিহঁতৰ প্ৰতিপালকে সিহঁতৰ আহ্বানত সঁহাৰি দি ক’লে, ‘নিশ্চয় মই তোমালোকৰ মাজৰ আমলকাৰী কোনো নৰ বা নাৰীৰ আমল বিনষ্ট নকৰো তোমালোকে ইজনে সিজনৰ অংশ। এতেকে যিসকলে হিজৰত কৰিছে, নিজ ঘৰৰ পৰা উৎখাত হৈছে, আৰু মোৰ পথত নিৰ্যাতিত হৈছে আৰু যুদ্ধ কৰিছে লগতে নিহতও হৈছে, নিশ্চয় মই সিহঁতৰ পাপ মোচন কৰিম আৰু অৱশ্যে সিহঁতক জান্নাতত প্ৰৱেশ কৰাম, যাৰ তলত নদীসমূহ প্ৰবাহিত। এইটো আল্লাহৰ তৰফৰ পৰা পুৰষ্কাৰ; আৰু উত্তম পুৰষ্কাৰ আল্লাহৰ ওচৰতেই আছে’।\nযিসকলে কুফৰী কৰিছে, দেশ-বিদেশলৈ সিহঁতৰ অবাধ বিচৰণে যেন তোমাক বিচলিত নকৰে।\nএইবোৰ সামান্য ভোগ-বিলাস মাত্ৰ। ইয়াৰ পিছত জাহান্নামেই হৈছে সিহঁতৰ আবাস; আৰু সেইটো কিমান যে নিকৃষ্ট বিশ্ৰামস্থল!\nকিন্তু যিসকলে নিজ প্ৰতিপালকক ভয় কৰে তেওঁলোকৰ বাবে আছে জান্নাত, যাৰ তলত নদীসমূহ প্ৰবাহিত, তাত তেওঁলোক স্থায়ী হ’ব। এয়া হৈছে আল্লাহৰ তৰফৰ পৰা আতিথ্য; আৰু আল্লাহৰ ওচৰত যি আছে সেয়া সৎকৰ্মপৰায়ণসকলৰ বাবে অতি উত্তম।\nআৰু নিশ্চয় কিতাবীসকলৰ মাজত এনেকুৱা লোকো আছে যিসকলে আল্লাহৰ বিনয়াবনত হৈ তেওঁৰ প্ৰতি ঈমান পোষণ কৰে আৰু তেওঁ যি তোমালোকৰ আৰু তেওঁলোকৰ প্ৰতি অৱতীৰ্ণ কৰিছে তাৰ প্ৰতিও ঈমান আনে। তেওঁলোকে আল্লাহৰ আয়াতসমূহক তুচ্ছ মূল্যত বিক্ৰী নকৰে। এওঁলোকৰ বাবেই আছে আল্লাহৰ ওচৰত পুৰষ্কাৰ। নিশ্চয় আল্লাহ দ্ৰুত হিচাপ গ্ৰহণকাৰী।\nহে মুমিনসকল! তোমালোকে ধৈৰ্য ধাৰণ কৰা, আৰু ধৈৰ্যত প্ৰতিযোগিতা কৰা আৰু সদায় যুদ্ধৰ বাবে প্ৰস্তুত থাকা আৰু আল্লাহৰ তাক্বৱা অৱলম্বন কৰা যাতে তোমালোকে সফল হ’ব পাৰা।


কোহলীৰ হেঁচাত উজুটি খাইছিল কুম্বলে! বিচিচিআইৰ ভিক্ষাপাত্ৰত কাৰ কৃপাদৃষ্টি ? -\nHomeক্ৰীড়াকোহলীৰ হেঁচাত উজুটি খাইছিল কুম্বলে! বিচিচিআইৰ ভিক্ষাপাত্ৰত কাৰ কৃপাদৃষ্টি ?\nকোহলীৰ হেঁচাত উজুটি খাইছিল কুম্বলে! বিচিচিআইৰ ভিক্ষাপাত্ৰত কাৰ কৃপাদৃষ্টি ?\nনতুন দিল্লীঃ চলিত বৰ্ষৰ অক্টোবৰ-নৱেম্বৰ মাহত ইউএইত অনুষ্ঠিত হ’বলগীয়া টি-২০ বিশ্বকাপৰ পাছত ভাৰতীয় ক্ৰিকেট দলৰ মুখ্য প্ৰশিক্ষকৰ পদ ত্যাগ কৰিব ৰবি শাস্ত্ৰীয়ে। ৰবি শাস্ত্ৰীৰ পৰৱৰ্তী প্ৰশিক্ষক হিচাপে ভাৰতীয় ক্ৰিকেট দলৰ দায়িত্ব কোনে ল’ব? তাক লৈয়ে যেন আৰম্ভ হৈছে অন্তহীন আলোচনাৰ। নিতৌ প্ৰকাশ পাইছে নব্য প্ৰতিবেদন। ইফালে বিচিচিআই-এ প্ৰাক্তন অধিনায়ক , প্ৰশিক্ষক অনিল কুম্বলে আৰু প্ৰাক্তন তাৰকা বেটছমেন ভিভিএছ লক্ষ্মণক ভাৰতীয় ক্ৰিকেট দলৰ প্ৰশিক্ষক হিচাপে থাকিবলৈ প্ৰস্তাৱ প্ৰেৰণ কৰিব পাৰে বুলি হনুবাৰ্তা ওলোৱা পৰিলক্ষিত হৈছে।\nউল্লেখ্য যে, ২০১৬-১৭ বৰ্ষত অনিল কুম্বলে ভাৰতীয় দলৰ মুখ্য প্ৰশিক্ষক আছিল। শচীন তেণ্ডুলকাৰ, সৌৰভ গাংগুলী আৰু ভিভিএছ লক্ষ্মণ সেই সময়ত বিচিচিআইৰ পৰামৰ্শদাতা সমিতিত আছিল। তেওঁলোকেই ৰবি শাস্ত্ৰীৰ বিকল্প হিচাপে কুম্বলেক অগ্ৰাধিকাৰ দিছিল। অৱশ্যে, বিৰাট কোহলীৰ সৈতে সু-সম্পৰ্কৰ অভাৱৰ লগতে চেম্পিয়নছ ট্ৰফীৰ ফাইনেলত পাকিস্তানৰ হাতত পৰাভূত হোৱাৰ পাছত প্ৰশিক্ষক পদ ত্যাগ কৰিছিল কুম্বলেই। এইবাৰ অনিল কুম্বলেৰ উপৰিও, ভিভিএছ লক্ষ্মণক ভাৰতীয় ক্ৰিকেট দলৰ মুখ্য প্ৰশিক্ষকৰ প্ৰস্তাৱ দিয়াৰ সম্ভাৱনা অধিক ঘণীভূত হৈ পৰিছে। অভিজ্ঞ লক্ষ্মণে কেইবছৰমানৰ পৰা আই পি এল ফ্ৰেঞ্চাইজি দল ছানৰাইজাৰ্ছ হায়দৰাবাদৰ পৰামৰ্শদাতা হিচাপে নিয়োজিত হৈ আছে।\nশেহতীয়াকৈ, বিচিচিআইৰ এগৰাকী জ্যেষ্ঠ সদস্যই সদৰী কৰি কয়, ‘বিচিচিআই-এ প্ৰশিক্ষকৰ পদটোৰ সংশোধন কৰিবলৈ চেষ্টা কৰি আছিল। ফলশ্ৰুতিত অনিল কুম্বলে তেতিয়া পদত্যাগ কৰিবলৈ বাধ্য হৈছিল। কোহলীৰ হেঁচাত কুম্বলেক আঁতৰোৱা কথাতো সমূলি মিছা। এতিয়া কুম্বলেই পুনৰ প্ৰশিক্ষকৰ পদ গ্ৰহণ কৰিব নে নাই এই সকলোবোৰ নিৰ্ভৰ কৰিব কুম্বলে আৰু লক্ষ্মণে মুখ্য প্ৰশিক্ষক পদৰ বাবে আবেদন কৰে নে নাই তাৰ ওপৰত।’ উল্লেখ্য যে, বিচিচিআই-এ শ্ৰীলংকাৰ তাৰকা খেলুৱৈ মাহেলা জয়বৰ্ধনেৰ সৈতেও যোগাযোগ কৰিছিল। জয়বৰ্ধনে বিচিচিআইৰ প্ৰস্তাৱ নাকচ কৰাৰ পাছতে দ্বাৰস্ত হৈছে কুম্বলেৰ গৃহত। বিচিচিআই-ৰ বিনিদ্ৰ ৰজনী দূৰ কৰিব নে নাই কুম্বলেই সেয়া পৰৱৰ্তি সময়ত হে লক্ষ্যণীয় হ’ব !\nPrevious articleউপায়ুক্ত হ’ব বিচাৰিছিল ব্ৰেইন টিউমাৰত আক্ৰান্ত ১১বছৰীয়া ফ্ল’ৰাই, কিদৰে পূৰণ হ’ল তেওঁৰ এই ইচ্ছা?\nNext articleহিমা দাসৰ পাছত এইবাৰ অম্লান, দৌৰত সোণ অৰ্জন অম্লান বৰগোঁহাইৰ


Thursday, 30 September 2021 11:30 AM\nসাধাৰণতে আম্লীক মাটিৰ ক্ষেত্ৰত চূণ প্ৰয়োগ কৰা হয় (১) মাটিৰ অম্লতা প্ৰশমিত কৰাৰ কাৰণে,(২)যথোপযুক্ত শস্য, পশুৰ খাদ্য ঘাঁহ বন, গছ-গছনি, আৰু ফুল তথা শোভা বৰ্ধক গছ-গছনি আদিৰ বৃদ্ধিৰ কাৰণে। যদিওবা আগতে চূণৰ প্ৰয়োগ কৰা হৈছে, নিৰ্দিষ্ট সময়ৰ মূৰে মূৰে মাটিৰ নমুনা পৰিক্ষা কৰিব লাগে আৰু শস্যানুসৰি পোৱা মাটিৰ নমুনাৰ পৰিক্ষাৰ ফলাফলৰ ওপৰত নিৰ্ভৰ কৰি চূণৰ প্ৰয়োগ কৰিব লাগে ।\nমাটি অম্লতা হোৱাৰ ধৰণ আৰু কাৰণ :\nমাটিৰ অম্লতা বা ছয়ল এছিডিটিৰ দ্বাৰা ধনাত্মক আধাৰযুক্ত হাইড্ৰজেন আৰু এলুমিনিয়ামৰ পৰিমাণ বৃদ্ধি পায়, তেতিয়া মাটি আম্লিক হয় । আৰু মাটিত ঋণাত্মক আৰু ধণাত্মক আধাৰ কণাৰ মাজত কেটয়ান এক্সছেন্স কেপাছিটি বাধাপ্ৰাপ্ত হয় ফলত গছৰ শ্ৰীবৃদ্ধিত ব্যাঘাত জন্মে । সেইকাৰণে কোৱা হয় যেতিয়া মাটিত অম্লতাৰ পৰিমাণ বৃদ্ধি পায় তেতিয়া শিপাৰ তথা গছৰ বৃদ্ধি নহয় বা বৃদ্ধিত ব্যাঘাত জন্মে ।\nবছৰৰ পিচত বছৰ ধৰি গছ-গছনিৰ অৱশিষ্ট অংশ, আৰু জৈৱ সাৰৰ পচন ক্ৰিয়াৰ ফলত উৎপন্ন হোৱা হাইড্ৰোজেন মাটিত যোগ হয় আৰু কেলছিয়াম আৰু মেগ্নেছিয়াম তললৈ বৈ যোৱাৰ ফলত, নাইট্ৰজেন জাতীয় সাৰ( ইউৰিয়া, ডি এ পি আদি)ৰ নাইট্ৰিফিকেশ্বনৰ ফলত, অথবা পচন সাৰ মাটিত প্ৰয়োগ কৰাৰ ফলত মাটিত অম্লতাৰ পৰিমাণ বৃদ্ধি পায়। চূণৰ প্ৰয়োগে মাটিত থকা হাইড্ৰজেন আৰু এলুমিনিয়ামৰ লগত বিক্ৰিয়া ঘটাই মাটিৰ অম্লতা প্ৰশমিত কৰে ।\nমাটিৰ পিএইচ (PH)য়েই মাটিৰ অম্লতাৰ প্ৰদৰ্শক। পি এইচ ৭.০ হলে মাটি প্ৰশমিত অৱস্থাত (Neutral) থকা বুলি কোৱা হয় । পিএইচৰ মান ৭.০ তকৈ কম হলে আম্লিক আৰু ৭.০ তকৈ বেছি হলে বেছিক বা এলকালাইনিটি বুলি কোৱা হয় । মাটি এডৰাৰ পিএইচ ভেলু ৫ থাকিলে ই পিএইচ ভেলু ৬ তকৈ ১০ গুণ বেছি আম্লিক হয়, আৰু এই ৫ পিএইচ ভেলু পিএইচ ভেলু ৭ তকৈ ১০০ গুণে বেছি আম্লিক হয় । বেছিভাগ শস্য বা গছেই অলপ পৰিমাণৰ আম্লিক মাটিত কৰা হয়।\nসঠিক ভাবে চূণ প্ৰয়োগৰ উপকাৰীতা :\nসঠিক ভাবে চূণ প্ৰয়োগৰ বহু ধৰণৰ উপকাৰীতা পোৱা যায়, যেনে –\n১. উদ্ভিদ বা গছে শিপাৰ গঠণ উন্নত কৰে কিয়নো শিপাবোৰ বিষাক্ত এলুমিনিয়ামলৈ কম সংস্পৰ্ষলৈ আহে। আৰু ভাল শিপাৰ বৃদ্ধিয়ে খৰাং বতৰৰ সহণশীলতা বঢ়ায় ।\n২. চূণ হৈছে কেলছিয়ামৰ এটা উত্স । আৰু যদি ডোলোমাইটিক চূণ ব্যৱহাৰ কৰা হয় তেন্তে কেলছিয়ামৰ লগে লগে মেগ্নেছিয়ামৰো যোগান ধৰা যায় ।\n৩. পিএইছ ভেলু বঢ়াৰ লগে লগে পোষক মৌল সমূহৰ দ্ৰৱণীয় ক্ষমতা বঢ়ায় ফলত গছে সঠিক মাত্ৰাত পোষক মৌলৰ যোগাণ পায় । বেছিভাগ শস্যৰেই পিএইছ ভেলু হল ৫.৫ পৰা ৬.৫ লৈ।\n৪. চূণৰ প্ৰয়োগে মাটিৰ কেটায়ণ এক্সচেন্স কেপাছিটি বঢ়ায় ফলত বিশেষকৈ পটাছিয়ামৰ লিচিং প্ৰক্ৰিয়া কমাই দিয়ে ফলত পোষক মৌলৰ অপচয় কমি যায় ।\n৫. মাহজাতীয় শস্যৰ শিপাত টেমুনা (নডিউল) গঠন প্ৰক্ৰিয়া দ্ৰুত হয় ফলত বায়ুৰ পৰা টেমুনাবোৰত নাইট্ৰজেন সংগ্ৰহ কৰা কাৰ্য বৃদ্ধি পায়৷\n৬. সঠিক পিএইচ ভেলুয়ে অপতৃণ নিয়ন্ত্ৰণনাশকবোৰৰ কিছুমাণৰ ৰাসায়নিক গঠন ভাঙ্গী দিয়ে ফলত শস্যৰ একো ক্ষতি নহয় ।\nমন কৰিবলগীয়া কথা যে কোনো এটা নিৰ্দিষ্ট পিএইচ ভেলু সকলো শস্যৰ কাৰণে প্ৰজয্য নহয় অৰ্থাত্ বেলেগ বেলেগ শস্যৰ কাৰণে বেলেগ বেলেগ পিএইচ ভেলু থাকে ।সাধাৰণতে পিএইচ ভেলু ৫.৫ ৰ পৰা ৬.৫ লৈ শস্যৰ কাৰণে উপযোগী ।\nপৰীক্ষাগাৰত মাটিৰ নমুনা পৰীক্ষা কৰি নিৰ্দিষ্ট শস্যভূমিৰ বাবে পিএইচ ভেলু নিৰ্ধাৰণ কৰা হয় । কেতিয়াবা বিভিন্ন পৰীক্ষাগাৰত মাটিৰ নমুনা পৰীক্ষা কৰা পদ্ধতি নিৰ্দিষ্ট মাটি এডোখৰৰ বাবে বেলেগ বেলেগ ধৰণে কৰা হয়। ফলত অনুমোদিত পিএইচ ভেলু ঠাই আৰু মাটি বিশেষে একে নহৈ বেলেগ বেলেগ হব পাৰে ।\nচূণৰ বাবে ব্যৱহৃত চূণসাৰ সমূহ দূটা ভাগত পোয়া যায় :\n১) কেলছাইটিক লাইম,\nউদাহৰণঃ (ক) কেলছিয়াম কাৰ্বোনেট (Calcium Carbonate)\n(খ) কেলছিয়াম হাইড্ৰক্সাইড (Calcium Hydroxide)\n(গ) কেলছিয়াম অক্সাইড (Calcium Oxide)\n২) ডোলোমাইটিক লাইমঃ\nউদাহৰণঃ মেগনেছিয়াম কাৰ্বোনেট । যিবোৰ মাটিত মেগনেছিয়ামৰ পৰিমাণ কম থাকে, তাত ডোলোমইটিক লাইম প্ৰয়োগ কৰিব পাৰি ।\nঅৱশ্যে মাটিৰ নমুনা পৰীক্ষা কৰিলে বুজা যাব কোনবিধ চূণ প্ৰয়োগ কৰিবলৈ বেছি উপযোগী হব ।\nশস্যানুযায়ী খেতি পথাৰত সুষম সাৰ অনুমোদিত হাৰত প্ৰয়োগ কৰাৰ পিছতো কিছুমান ক্ষেত্ৰত দেখা যায় গছৰ বৃদ্ধি আৰু উৎপাদনৰ পৰিমাণ আগতকৈ কম হোৱা পৰিলক্ষিত হয় | তেতিয়া একো ভাবিব নোৱাৰা পৰিস্থিতিৰো মুখামুখী হব লগা হয় | উদ্ভিদে মাটিৰ পৰা সাৰ আৰু খনিজ পদাৰ্থ সমূহ গ্ৰহণ কৰা কাৰ্য নিৰ্ভৰ কৰে সেই মাটিৰ pH value ৰ ওপৰত | নিৰ্দিষ্ট pH ভেলুত নিৰ্দিষ্ট প্ৰকাৰৰ শস্যৰ খেতি কৰিব পাৰি।\npH ভেলু অনুসৰি বহলভাৱে মাটি দুই ধৰণৰ হয় ৷\n1. আম্লিক মাটি (Acidic soil) : pH value ১ ৰ পৰা ৭ লৈ।\n2. বেছিক মাটি ( alkaline soil): pH value ৭ ৰ পৰা ১৪ লৈকে ৷\nআমাৰ প্ৰায়বোৰ শস্যই pH ভেলু ৫.৫ ৰ পৰা ৭ ৰ ভিতৰত উৎকৃষ্ট ফল দেখুৱায় | pH value কম হ'লে এচিডিটি বাঢ়ি যায় আৰু মাটিডৰা খেতিৰ বাবে অনুপযোগী হৈ পৰে | মাটিডৰা খেতিৰ উপযোগী কৰি তুলিবলৈ হ'লে "চূণৰ - Lime) প্ৰয়োগ কৰিব লাগে | মাটি এডোখৰৰ pH ভেলুও মাটিৰ নমুনা পৰীক্ষাৰ দ্বাৰা নিৰ্ণয় কৰা হয় |\nসাধাৰণতে ধান খেতিৰ ক্ষেত্ৰত তিনি বছৰৰ মূৰে মূৰে খৰালি কালত বিঘা প্ৰতি ৩ (তিনি) কুইণ্টল পৰিমাণৰ ডোলোমাইট চূণ ধান ৰোৱাৰ এক মাহ আগতে মাটিত প্ৰয়োগ কৰিব লাগে |কৃষি চূণ ( Agriculture Lime) পোৱা যায়, সেইবোৰো নিৰ্দিষ্ট পৰিমাণৰ নিৰ্দিষ্ট শস্যৰ বাবে আৰু নিৰ্দিষ্ট সময়ত প্ৰয়োগ কৰিব পাৰি | আৰু মাহ জাতীয় শস্যৰ বাবে প্ৰতি বিঘাত ৬৫.৫ কেজি ডোলোমাইট লাইম ২০ ৰ পৰা ৩০ দিন আগতে প্ৰয়োগ কৰিব লাগে | চূণ প্ৰয়োগ কৰিলে মাটিৰ এচিডিটি গুণ কমোৱাৰ উপৰিও ৰোগ প্ৰতিৰোধ ক্ষমতা বৃদ্ধি কৰে |\nযদি pH ভেলু ৭ ৰ পৰা ১৪ ৰ ভিতৰত হলে, বেছিক মাটি (alkaline soil) বুলি কোৱা হয় আৰু মাটিৰ ছেলাইনিটি বা এলকালইনিটি কমাবৰ বাবে " জিপছাম প্ৰয়োগ কৰিব লাগে |\nগতিকে এচিডিক ছয়লত চূণ আৰু এলকালাইন ছয়লত জিপছাম প্ৰয়োগ কৰি মাটিৰ pH ভেলু সঠিক মাত্ৰাত লৈ আনি খেতিৰ উপযোগী মাটি কৰি তোলা হয় | ইয়াকেই " Soil Amendment " কৰা বুলি কোৱা হয় |\nচূণ আৰু জিপছাম প্ৰয়োগৰ বাবে নিৰ্দিষ্ট শস্যৰ বাবে প্ৰয়োজনীয় পৰিমাণ কিমান হব তাৰ তথ্য জানিবৰ বাবে মাটি পৰীক্ষাগাৰত মাটিৰ নমুনা পৰীক্ষা কৰি লোৱাটো একান্ত বাঞ্চনীয় আৰু খেতি পথাৰত ২০ৰ পৰা ৩০ দিন আগতে প্ৰয়োগ কৰি অধিক উৎপাদন কৰাৰ লগতে কিছু পৰিমাণে গছৰ ৰোগ আদি প্ৰতিৰোধ কৰিব পাৰি ।\nলেখক- শ্ৰী নিৰ্ম্মল চন্দ্ৰ ঘোষ\nমহকুমা কৃষি বিষয়া, ধুবুৰী ।\nSoil ph Soil for farming Agriculture news assam Krishi Jagran Assam


আছে গৰু নবয় হাল - Gana Adhikar\nHome / প্ৰৱন্ধ / আছে গৰু নবয় হাল\nMarch 4, 2019\tপ্ৰৱন্ধ 153 Views\nবোলে ‘আছে গৰু নবয় হাল, হোৱাৰ সলনি নোহোৱাই ভাল।’ কেন্দ্ৰীয় চৰকাৰে উত্থাপন কৰা অন্তৰ্বৰ্তী বাজেটখন চাই এই আপ্ত বাক্যষাৰেই মনলৈ আহিছে। মোদী চৰকাৰৰ এইখন অন্তিম বাজেট। আৰু কেইমাহমানৰ পিছতে দেশত সাধাৰণ নিৰ্বাচন হ’ব।তেনেস্থলত নিৰ্বাচনী বছৰৰ অন্তিম বাজেটত দহ বছৰৰ লক্ষ্য নিৰ্ধাৰিত পৰিকল্পনা কিমান বাস্তৱসন্মত সেয়া বিচাৰ্য কথা৷ তদুপৰি, চৰকাৰৰ পূৰ্বৰ প্ৰতিশ্ৰুতি বিলাকৰ কি হ’ল, সেয়াও এই সময়তে জুকিয়াই চাব লাগিব।২০১৪ ত চৰকাৰে পাঁচ বছৰৰ ভিতৰত গংগা নদী পৰিষ্কাৰ কৰাৰ কথা কৈছিল। সেই হিচাপত চলিত বছৰত আমি এখন নিৰ্মল গংগা পাব লাগিছিল।কিন্তু এতিয়া চৰকাৰে গংগা নিৰ্মল কৰণৰ বাবে এই বাজেটত আকৌ ২০২৯ৰ সময়সীমা ধাৰ্য কৰিছে। একেদৰে, স্বচ্ছতা-শৌচালয়-গৃহ প্ৰদানৰ লক্ষ্য ২০২২ বা তাৰ আগতে আহৰণ কৰা হ’ব বুলি কৈছিল।কিন্তু আকৌ একেটা কামৰ বাবে ২০২৯ ক লক্ষ্য হিচাপে লোৱা হৈছে। তথাকথিত ডিজিটেল ইণ্ডিয়া, মহাকাশ পৰিকল্পনা, শস্য, আত্মনিৰ্ভৰশীলতা—এই সকলোৰে বাবে ২০২৯ ক সময়সীমা হিচাপে লোৱা হৈছে।এইবোৰ ক্ষেত্ৰত চৰকাৰে নিজে বান্ধি দিয়া সময়সীমা উকলি গ’ল, কিন্তু লক্ষ্যত উপনীত হোৱা নগ’ল।এতিয়া আকৌ একেবোৰ লক্ষ্যত উপনীত হ’বলৈ নতুন সময়সীমা বান্ধি দিয়া কথাটোত ৰাইজখন কেনেকৈ পতিয়ন যাব ?\nশিক্ষা আৰু নিয়োগৰ ক্ষেত্ৰত এই বাজেটত তেনে কোনো বিশেষ পদক্ষেপৰ কথা কোৱা হোৱা নাই।ৰাষ্ট্ৰীয় পৰিসংখ্যা সমীক্ষা সংস্থা এনএছএছঅ’ৰ মতে, দেশত কৰ্মসংস্থানহীনতা ৪৫ বছৰৰ ভিতৰত সৰ্বোচ্চ স্তৰ পাইছেগৈ।যোৱা পাঁচ বছৰত কৰ্মসংস্থানহীনতা ২৩০ শতাংশ বৃদ্ধি পাইছে।কিন্তু বাজেটত এই কৰ্মসংস্থানহীনতাদূৰ কৰাৰ কোনো পৰিকল্পনা দেখা নগ’ল।চৰকাৰে কৈ আছে যে অৰ্থনৈতিক বিকাশ হ’লে কৰ্ম সংস্থাপনৰ পথ আপোনা-আপুনি মুকলি হ’ব।তেন্তে, পৰিসংখ্যাত যে প্ৰকাশ পাইছে যে ইউপিএ চৰকাৰৰ তুলনাত মোদী চৰকাৰৰ দিনত নিয়োগ ৫৩ শতাংশ কমি গ’ল, ইয়াৰ অৰ্থ এইটো নেকি যে চৰকাৰে দেশৰ বিকাশ হোৱা বুলি যিবোৰ আস্ফালন কৰি আছে, সেইবোৰ সঁচা নহয় ? মোদী চৰকাৰৰ দিনত যদি বিকাশ হৈছে, তেন্তে নিবনুৱা ক’ৰ পৰা বাঢ়িল ? যদি বিকাশ হ’লেও নিবনুৱাৰ সংস্থাপন নহ’ব পাৰে, তেন্তে এইখন বাজেটত নিবনুৱাৰ সংস্থাপনৰ কোনো পৰিকল্পনা নোহোৱাকৈ বিকাশৰ কথাতে সীমাবদ্ধ থকাটো নিৱনুৱাই মানি ল’ব পৰা কথানে ?\nবাজেটত উজ্জ্বলা যোজনাৰ কথা উল্লেখ কৰিছে ঠিকেই, কিন্তু বিগত সময়ছোৱাত এই যোজনাৰ পৰা কাৰ কিমান লাভ হ’ল, সেই কথা কোৱা নাই। আচল সত্যটোহৈছে—এই বাজেটে মহিলা উদ্যোগী আৰু গৃহস্থী মহিলাসকলক নিৰাশ কৰিলে।ইফালে, ব্যক্তিগত সংস্থাৰ পৰিসংখ্যা মতে, ৰন্ধন গেছৰ সংযোগৰ হাৰ ১৬ শতাংশ বেগত বৃদ্ধি পাইছে অথচ ব্যৱহাৰৰ গতিবেগ বৃদ্ধিৰ হাৰ ১০ শতাংশহে।অৰ্থাৎ, ব্যক্তিগত সংস্থাৰ পৰিসংখ্যা মতে, উজ্জ্বলা যোজনাৰ অধীনত দ্বিতীয়বাৰ চিলিণ্ডাৰ ভৰোৱা লোকৰ সংখ্যা কম।এতিয়া এনেকুৱা পৰিস্থিতিয়েই দেশত সুলভ, পাকঘৰত গেছৰ চিলিণ্ডাৰ আছে, কিন্তু মাহৰ পিছত মাহ ধৰি খালী।সেয়াও সেই আছে গৰু নবয় হালৰ লেখীয়া।\nবিত্ত মন্ত্ৰীয়ে কৈছে যে ক্ষুদ্ৰ ব্যৱসায়ীয়ে এক কোটি টকা পৰ্যন্ত ঋণ এঘণ্টাৰ ভিতৰত পাব। আগতেও এই কথা কৈছিল।কিন্তু এতিয়ালৈকে কিমান ক্ষুদ্ৰ ব্যৱসায়ীক এঘণ্টাৰ ভিতৰত কোটি টকাৰ ঋণ দিয়া হ’ল, তাৰ হিচাপ বাজেটত দিয়া নাই।যাবতীয় নথিপত্ৰ জমা দিয়াৰ পিছতো ঘণ্টাতো বাদেই, দিনৰ পিছত দিন বেংকলৈ তাঁতবাতি কাঢ়ি কিমান ক্ষুদ্ৰ ব্যৱসায়ী নিৰাশ হ’ল, তাৰ হিচাপ কৰাৰহে এতিয়া সময়।\nচৰকাৰে আগতে ঘোষণা কৰা স্মাৰ্ট চিটীৰ কি হ’ল ? কোনো খবৰ নাই।বাজেট মানে কি, কেৱল প্ৰতিশ্ৰুতি আৰু পৰিকল্পনাতে সীমাবদ্ধ ? ৰূপায়ণৰ কোনো দৰকাৰ নাই ? যদি আছে, তেন্তে আগৰ প্ৰতিশ্ৰুতিবোৰ ঘোষিত সময়ত ৰূপায়িত নহ’ল কিয় ? আগৰ প্ৰতিশ্ৰুতিবোৰেই যিহেতু সময়মতে ৰূপায়িত নহ’ল, এতিয়াৰবোৰ হ’ব বুলি কোন সতে মানি লওঁ ?\nলেখকৰ ফোন ঃ ৯৭০৬১৩৭৩৫৩\nপূৰ্বৱৰ্তী ২০২০ চনৰ ভিতৰত উত্তৰ-পূৱৰ আটাইকেইখন ৰাজ্যৰ ৰাজধানীকেই সংযোজিত কৰা হ’ব বিজি ৰে’ল লিংকৰ যোগেদি\nপৰৱৰ্তী বৰ্ষাপাৰাত প্ৰথম টি-২০ ত ইংলেণ্ডৰ হাতত পৰাস্ত ভাৰত


জীৱেম শৰদঃ শতম্ (মিতালী গোস্বামী) - সাহিত্য ডট অৰ্গ\nজীৱেম শৰদঃ শতম্ (মিতালী গোস্বামী)\nশোটোৰা পৰিবলৈ আৰম্ভ কৰা ছালখনেহে মানুহজনৰ বয়সৰ পৰিচয় দিয়ে। অন্যথা তেওঁৰ মন-মগজু সকলো আজিও চফল ডেকাটোৰ দৰেই হৈ আছে। কোনোবাই তেওঁক ‘ককা’ বুলি সম্বোধন কৰে, কোনোবাই ‘খুড়া’ অথবা কোনোবাই ‘বৰদেউতা’। যিয়ে যি বুলিয়েই নামাতক কিয়, সকলোকে উষ্ম আদৰণিৰে আপ্যায়িত কৰাটো তেওঁৰ স্বভাৱ। তেনে এজন মানুহ হঠাৎ চুবুৰিটোৰপৰা নোহোৱা হোৱাত সকলো আচৰিত হ’ল। ওচৰ-চুবুৰিয়াই থানাত খবৰ দিলে, ল’ৰাহঁতলৈও কোনোৱে ফোন কৰিলে। মুঠৰ ওপৰত শোকৰ বন্যাত বিধৌত হ’ল গোটেই অঞ্চল। এনেকৈওনো মানুহ হেৰাই যায়নে?\n-মই কালি বজাৰলৈ যাওঁতে তেওঁক বাটত লগ পাইছিলোঁ।\nমেধিনীয়ে ক’বলৈহে পালে, ৰসেশ্বৰৰ ঘৈনীয়েক ফুলমণিয়ে টপৰাই মাত দিলে,\n-আঠবজাত তেওঁক ঘৰলৈ ওভতা আমি দুয়োয়ে দেখিছোঁ। এওঁৰ সৈতে তেওঁ কথাওতো পাতিছিল।\nকৌতুহলী এচুবুৰি মানুহৰ চকু খন্তেকতে ফুলমণিৰ ওপৰত ন্যস্ত হ’ল।\n-তেওঁক অস্বাভাৱিক যেন দেখিছিল নেকি?\nমানুহৰ মাজত থিয় দি থকা আৰক্ষী বিষয়াজনে এইবাৰ ফুলমণিক প্ৰশ্ন কৰিলে। ফুলমণিয়ে সেপ ঢুকিলে।\n-মইতো দোকান বন্ধ কৰিবলৈ বস্তুবোৰ থান-থিত লগাই আছিলোঁ। তেওঁহে আছিল বাহিৰত। কথাবোৰ ভালদৰে পতা শুনিছোঁ। মই ইমান নজৰ কৰা নাই।\nচঞ্চল চকুহাল নচুৱাই অপ্ৰস্তুত ফুলমণিয়ে উত্তৰ দিলে। দেখিয়েই বুজা যায়, তাই যে কিছু পৰিমাণে বিবুদ্ধিত পৰিছে। অকস্মাৎ নোলাবলগীয়া কিবা এটা তাইৰ মুখেদি ওলাই গ’ল। দৰাচলতে মানুহবোৰৰ লগত পুলিচ বিষয়া এজনো থকা বুলি তাই জনা নাছিল। প্ৰতিদিনে অহাৰ দৰে তাই ঘৰলৈ উভতি আহি আছিল। মেধিনীয়ে কৰা মন্তব্যটো হঠাৎ শুনিলে আৰু আগদিনাখন যে তাই নিজেও মিশ্ৰ উপাধিধাৰী ব্যক্তিজনক ঘৰলৈ ওভতা দেখিছিল, একো নভবাকৈ সেই কথা কৈ পেলালে। ৰসেশ্বৰ আৰু ফুলমণি দুয়ো তেতিয়া দোকান বন্ধ কৰাৰ যা-যোগাৰ কৰাত ব্যস্ত। দীঘল দীঘল খোজেৰে মিশ্ৰ ক’ৰবাৰপৰা আহিছিল, কেইছেকেণ্ডমানৰ কাৰণে দোকানখনৰ আগত ৰৈছিল, দু-আষাৰ কথা পাতিছিল আৰু দীঘল দীঘল খোজেৰে নিজৰ ঘৰটোলৈ গুছি গৈছিল।\nৰসেশ্বৰৰ দোকানখনৰ অঞ্চলটোৰ ভিতৰতে এখন ডাঙৰ দোকান। এই দোকানখনক সম্বল কৰি উভৈনদী সম্পত্তি নহ’লেও অভাৱ নোহোৱাকৈ দুয়ো চলি আছে। কোনো কোনো সময়ত দোকানত মানুহৰ সমাগম বাঢ়ে। সেয়ে ৰসেশ্বৰৰ সৈতে ফুলমণিও গৈ বহে। নিশা দুয়ো একেলগে ঘৰলৈ ওভতে। কিন্তু দুপৰীয়া ভাত-পানী যোগাৰ কৰিবলৈ ফুলমণি ৰসেশ্বৰতকৈ আগেই গৃহাভিমুখী হয়। আজিও উভতিছিল। কিন্তু নিজে তৎ ধৰিব নোৱাৰাকৈয়ে কিনো এইখন আইনী মেৰপাকত সোমাব ধৰিছে। আৰু একো নক’বলৈ তাই মন বান্ধিলে।\n-অ’ ঠিক আছে তেন্তে। তেওঁকেই সুধি ল’ম মই। এতিয়া তেওঁক দোকানত পামনে?\nঅনিচ্ছা সত্ত্বেও সন্মতিসূচকভাৱে ফুলমণিয়ে মূৰটো জোকাৰিলে। ‘মই আহিছোঁ’ বুলি সৰুকৈ কৈ ততাতৈয়াকৈ তাই ঘৰলৈ বুলি বাট ল’লে। এইজন পুলিচ চুবুৰিটোত নাথাকে; কিন্তু সিহঁতৰ দোকানলৈ তেওঁ প্ৰায়েই আহে। সেয়ে ৰসেশ্বৰ আৰু ফুলমণিক তেওঁ ভালদৰে চিনি পায়।\nসম্পূৰ্ণ বাটছোৱা সনাতন মিশ্ৰ নামৰ মানুহজনৰ অৱয়ৱ তাইৰ চকুৰ আগত ভাহি থাকিল। মানুহজন সঁচাই বৰ ভদ্ৰ আছিল। বৰ মৰম কৰিছিল তেওঁ ফুলমণি আৰু ৰসেশ্বৰক। সৰু মানুহ বুলি বহুতে সিহঁতক ভাল মাত এষাৰ দিবলৈ টান পায়। কিন্তু মিশ্ৰ বেলেগ ধৰণৰ মানুহ আছিল। ৰসেশ্বৰ আৰু ফুলমণিক তেওঁ নিজৰ পৰিয়ালৰ সদস্য যেন জ্ঞান কৰিছিল। সমাজ দূষিত কৰা হাজৰিকাজাতীয় মানুহবোৰৰ লগত কোনো ক্ষেত্ৰতেই তেওঁৰ তুলনা নহয়। হাজৰিকাৰদৰে মানুহবোৰে মানুহৰ পি পি তেজ শোহে, মানৱতাৰ আদিপাঠ নাজানে সেইবোৰে। আৰু সেয়ে ফুলমণিৰদৰে মানুহক তেওঁলোকে ঘিণ কৰে।\nচুবুৰিৰ মানুহবোৰে একেৰাহে কেইবাবাৰো ফোন কৰাত উপায়ন্তৰ হৈ অৱশেষত মিশ্ৰৰ দুই পুত্ৰ পদ্মনাভ আৰু অৰুণাভ আহি হাজিৰ হ’ল। এজুম মানুহেৰে মিশ্ৰ থকা ঘৰটোৰ চোতালখন পুনৰ ভৰি পৰিল। সকলোৱে আশা কৰিলে, ল’ৰাহঁতে নিশ্চয় কিবা এটা ভাল খবৰ দিব। কিন্তু তাৰ পৰিৱৰ্তে তেওঁলোকৰ কথাবোৰে মানুহবোৰৰ অন্তৰত আঘাটহে হানিলে।\n-তেওঁ সৰু ল’ৰাতো নহয়। যাবলৈ জানিছে যেতিয়া আহিবও জানিব। আপোনালোকে মিছাতে ইমান চিন্তা কৰিছে।\nপদ্মনাভৰ কথাত তাত ৰৈ থকা প্ৰতিজন মানুহ আচৰিত হ’ল।\nকোনোবা এজনে কিবা এষাৰ ক’ব বিচাৰিছিল।\n-এইবোৰ একো নহয় খুড়া। মাজে মাজে তেওঁ এনেকুৱা আগেও কৰে। এনেকৈ মানুহবোৰক ব্যস্ত কৰি ৰাখিবলৈ তেওঁ কি স্ফূৰ্তি পায় আমি নাজানো। আপোনালোকবোৰো জানো এনেকৈ তেওঁৰ বাবে দুদিন ব্যস্ত হৈ নৰ’ল? আমাৰ কাম-বন থাকে। গতিকে আমি আজিকালি এইবোৰ চিন্তা কৰিবলৈ বাদ দিছোঁ।\nসৰু পুত্ৰ অৰুণাভেও ককায়েকৰ লগতেই সুৰ মিলালে। স্বয়ং পুত্ৰহঁতে এনেদৰে কোৱাৰ পিছত আৰু কিবা ক’বলৈ জানো বাকী থাকে। চুবুৰিৰ মানুহবোৰ দিহাদিহি যাবলৈ বাধ্য হ’ল। কিছু সময় ৰৈ মিশ্ৰৰ দুই পুত্ৰও দায়িত্বজ্ঞানহীন মানুহৰ দৰে অহা বাটেৰে উভতি গ’ল।\nমিশ্ৰ যেন এক ৰহস্যত পৰিণত হ’ল। মানুহজন ক’ৰপৰা আহিছিল আৰু ক’লৈ গুচি গ’ল কোনেও নাজানিলে।\n-বয়সীয়া মানুহ। ক’তো একো অমঙ্গল হোৱা নাইতো?\nভাতৰ পাতত বহি ফুলমণিৰ আগত ৰসেশ্বৰে মিশ্ৰৰ প্ৰসঙ্গ উলিয়ালে।\n-জানো? আমি ইয়াৰপৰা কেনেকৈ জানিম?\nৰসেশ্বৰৰ পাতত একৰচ-দুকৰচকৈ ভাতবোৰ জাপি ফুলমণিয়ে ক’লে।\n-আজি হেনো ল’ৰা দুটা আহিছিল?\nৰসেশ্বৰে শলাগিলে। ভাত খাবলৈ এৰি এইবাৰ ফুলমণিৰ চকুত চকু থৈ ৰসেশ্বৰে ক’লে_\n-মোক দুজনমানে জনাইছিল যাতে মই গৈ বাকীৰ টকাকেইটা সাধি ল’ব পাৰোঁ। নহ’লে টকাকেইটা নাপাবও পাৰোঁ।\nফুলমণিয়ে একো নামাতিলে। তাই জনাত সিহঁতৰ দোকানত মিশ্ৰৰ তিনি হাজাৰমান টকা বাকী আছে। মানুহজন এই অঞ্চলত থকা দিন ধৰিয়েই ৰসেশ্বৰৰ দোকানৰ গ্ৰাহক। টকাবোৰ পৰিশোধ কৰোঁতে সময় লয় যদিও তেওঁ ঠিকমতেই আজিলৈ টকাবোৰ পৰিশোধ কৰি আহিছে বুলি তাই ৰসেশ্বৰৰ সৈতে বিয়া হৈ অহাৰ দিন ধৰি শুনি আহিছে। আৰু এই ডেৰটা বছৰত দেখিছেও।\n-মই নগ’লোঁ বুজিছা? আজি অত বছৰে মই মানুহজনক পাইছোঁ। জানো, কিবা বিপদ-বিঘিনি নহ’লে তেওঁ এনেদৰে নোহোৱা হৈ নাযায়। নিশ্চয় তেওঁৰ কিবা ডাঙৰ সমস্যা হৈছে। তেনে সময়ত মইনো কিয় তেওঁক আৰু বিপদত পেলাবলৈ যাওঁ! আৰু সেইকেইটা পুতেক নহয় বুজিছা? নৰাধম সিহঁত। বাপেকটো নোহোৱা হৈছে, চুবুৰিটোৰ মানুহবোৰ চিন্তাত পৰিছে। অথচ সিহঁতে কয়, মানুহবোৰে মিছাতে চিন্তা কৰিছে।\nঅকস্মাৎ উঠি অহা খংটো মনতে দমাই ৰাখি মানুহজন সংযত হ’ল। এগৰাহ-দুগৰাহকৈ ভাতবোৰ মুখলৈ নিলে তেওঁ।\n-আপুনি নগৈ ভালেই কৰিলে। মোৰ মনেও কৈছে, তেওঁ নিশ্চয় উভতি আহিব। পঢ়াই-শুনাই পুতেক দুটাক ইঞ্জিনীয়াৰ কৰিলে। তাৰপাছত বাৰু সিহঁতে তেনেকুৱাহে কৰিব লাগেনে বাপেকটোক?\nফুলমণিয়ে ভোৰভোৰালে। দেখিলেই ভক্তিভাৱ জন্মা মানুহ এজনক আপোন সন্তানে এনেদৰে অলাগতিয়াল জ্ঞান কৰাত মনে মনে ক্ৰোধিত হ’ল তাই। তাইৰ স্পষ্ট মনত আছে, সিহঁতৰ দোকানলৈ বহী এখন বিচাৰি আহোঁতে মানুহজনক তাই প্ৰথমবাৰলৈ লগ পাইছিল। ফুলমণিৰ মূৰত হাত থৈ মানুহজনে তাইক সুখী হ’বলৈ আশীৰ্বাদ দিছিল। মানুহজন কোন চিনিব নোৱাৰি বাৰে বাৰে তাই ৰসেশ্বৰৰ চকুলৈ চাইছিল। মানুহজনে হয়তো কিবা বুজিছিল। নিজেই তেওঁ নিজৰ পৰিচয়টো দিছিল। লাহে লাহে মানুহজন ফুলমণিহঁতৰ সৈতে পূৰ্বতকৈও বেছি ঘনিষ্ঠ হৈ পৰিছিল। ঢেকঢেকাই হাঁহিবলৈ ভাল পোৱা মানুহজনৰ বিষয়ে জানিবলৈ স্বভাৱসুলভভাৱেই আগ্ৰহী হৈ পৰিছিল তাই। কিছু পৰিমাণে তাই তেওঁক জানিবও পাৰিছিল। কিন্তু কয় নহয়, মানুহৰ ব্যক্তিত্ব বিশাল হ’লে তাক বিচাৰি ল’বলৈ কঠিন হয়। যান্ত্ৰিকতাৰ মাজত আৱদ্ধ হৈ থাকিবলৈ বেয়া পোৱা মানুহজনে মানুহৰ মৰম বিচাৰি এই চুবুৰিটোতে আশ্ৰয়স্থল পাতি লৈছিল। দুদিনীয়া জ্বৰত পৰি মিশ্ৰনী সিফলীয়া হোৱাত ব্যস্ত ল’ৰাহঁতক আমনি নিদিওঁ বুলিয়েই তেওঁ নিজৰ বাবে এটা নিঃসঙ্গ জীৱন বাছি ল’লে। তেওঁৰ এই অকলশৰীয়া জীৱনৰ সঙ্গী কৰি ল’লে কাগজ-কলম আৰু কিতাপক। চুবুৰিৰ মানুহবোৰৰ সঙ্গও তেওঁ বাৰুকৈ উপভোগ কৰে। মিশ্ৰক ভাল নোপোৱা, সমীহ নকৰা মানুহ হয়তো এই অঞ্চলটোতে নোলাব। হাজৰিকাহঁতৰ দৰে মানুহবোৰেও মিশ্ৰক যথেষ্ট শ্ৰদ্ধা কৰে।\n-এইখন ক’ৰপৰা, কি আহিছে চাওকচোন।\nবন্ধ খাম এটা ফুলমণিয়ে ৰসেশ্বৰৰ হাতত তুলি দিলে। এইমাত্ৰ পিয়নজনে এইখন তাইৰ হাতত দি গৈছেহি। কেতিয়াও চিঠি-পত্ৰৰ সৈতে সম্পৰ্ক নোহোৱা মানুহজনী আচৰিত হৈছে, কম-বেছি পৰিমাণে শিহৰিত হৈছে তাই। কি জানো আছে ভিতৰত? কাৰো কোনো দাবী-পত্ৰ নহয়তো? আজিকালি বেপাৰ কৰিবলৈ ভয়। সৰু বেপাৰেই হওক অথবা ডাঙৰ বেপাৰ হওক, কিছুমান মানুহে শান্তিত থাকিবলৈ নিদিয়ে। তেজপিয়াবোৰৰদৰে ৰস পিবলৈ অহা মানুহ বাটে-ঘাটে চাৰিওফালে পিয়াপি দি ফুৰে। বিজ্ঞৰ দৰে ফুলমণিয়ে কথাষাৰ ভাবিছিলহে মাত্ৰ; নীলৰঙী চিক্‌চিকীয়া গাড়ী এখন আহি সনাতন মিশ্ৰ ভাড়া কৰি থকা ঘৰটোৰ সন্মুখত ৰ’ল। খামটো খুলি চিঠিখন পঢ়িবলৈ সাজু হোৱা ৰসেশ্বৰে কেইখোজমান আঁতৰতে থকা মিশ্ৰৰ ঘৰটোৰ ফালে চাই পঠিয়ালে।\n-নিধকহঁত হয়তো আহিল।\nৰসেশ্বৰে নিজকে নিজে ক’লে।\nফুলমণি আচৰিত হ’ল।\n-অঁ। সনাতন মিশ্ৰৰ ল’ৰাহঁতৰ কথা কৈছোঁ।\n-কিয়! সিহঁত অহাৰ কথা আছিল নেকি?\nফুলমণিয়ে পুনৰ ওলোটাই প্ৰশ্ন কৰিলে।\n-অ’ শুনিছিলোঁ। বস্তু-বাহানিবোৰ নি সিহঁতে ঘৰটো খালী কৰি দিবহি বোলে। বাপেক নাহিব বুলি সিহঁতে ধৰি লৈছে আৰু কাজ-কৰ্মৰো কিবা আয়োজন কৰা বুলি শুনিছোঁ।\nফুলমণি মৌন হৈ পৰিল। ছেঃ, কেনে অসৎ সনাতন মিশ্ৰৰ ল’ৰা দুটা। সিহঁতকো একো একোজন হাজৰিকা যেন লাগিল তাইৰ। মানৱতাৰ জ্ঞান নথকা হাজৰিকাই সিহঁত। এসপ্তাহ হ’লহে দেউতাক নোহোৱা হোৱা। বিচাৰ-খোচাৰ কৰাৰ সিহঁতৰ সময় নাই; কিন্তু একেবাৰে ভোজ-ভাত পতাৰ দিহা কৰি পেলালে। লাগিলে সন্তানেই নিদিয়ক; কিন্তু ঈশ্বৰে এনে কুসন্তান কাকো নিদিয়ক দেই। বছৰ বাৰু নালাগে, অন্ততঃ কেইটামান দিন আৰু বেছিকৈতো সিহঁতে দেউতাক আহিব বুলি বাট চাব লাগিছিল।\nৰসেশ্বৰৰ মাতত ফুলমণি বাস্তৱলৈ ঘূৰি আহিল। তাই তেওঁলৈ চাই পঠিয়ালে। হঠাৎ যেন মানুহজনৰ মুখখন জিলিকি উঠিছে। তাই কিবা সোধাৰ আগতে ৰসেশ্বৰে নিজেই ক’লে,\n-আছে, ফুলমণি আছে। মানুহজন কুশলে আছে।\nএক অবোধ শিশুৰদৰে ডাঙৰ ডাঙৰ চকুযুৰিৰে তাই ৰসেশ্বৰলৈ চাই ৰ’ল। সোঁহাতৰ তৰ্জনী আঙুলিটো দাঙি ৰসেশ্বৰে তাইক চিঠিখনৰ এটা অংশলৈ দেখুৱালে। অকোৱা-পকোৱা আখৰেৰে তাত জিলিকি ৰৈছে সনাতন মিশ্ৰৰ নাম। চিঠিখনৰ লগতে টকা তিনিহাজাৰো তেওঁ গাঁথি দি পঠিয়াইছে।\n-তাৰমানে মানুহজন সঁচাই কুশলে আছে!\nফুলমণিৰ ওঁঠত হাঁহি বিৰিঙি উঠিল। ৰসেশ্বৰৰ হাতৰপৰা থাপ মাৰি আনি তাই সেইখন পঢ়িবলৈ মেলি ল’লে। গুৰুত্বসহকাৰে চিঠিখন পঢ়াত ফুলমণি ব্যস্ত হৈ পৰিল। বৰ বিশেষ একো লিখা নাই তাত। কিন্তু, যি লিখিছে সেয়াও মানুহজনৰ অন্তৰ্বেথা বুজিবলৈ বহুত। চিঠিখনৰ মাজতেই সোমাই পৰিছে সনাতন মিশ্ৰ নামৰ মানুহজন। তেওঁৰ সুখ-দুখ সকলো চিঠিখনৰ আখৰবোৰৰ মাজত প্ৰতিফলিত হৈছে।\n“সাঁচি ৰখা পৈতৃক সম্পত্তিকণ মোৰ বাবে কাল হৈছিল। কাক শত্ৰু বুলিম, কাক মিত্ৰ? সকলো মোৰ নিজৰ। টকা থাকিলেও মানুহবোৰ কিয় জানো ইমান লোভত বন্দী হৈ পৰে? কিয় আৰু কাৰ বাবে এইবোৰ সাঁচি মই কষ্ট খাই ৰওঁ? মোৰ বাবে ভাবিবলৈ যেতিয়া কাৰো সময়েই নাই, ময়ো আৰু ভাবিবলৈ বাদ দিলোঁ। সেয়ে কাকো একো নজনালোঁ। গুচি আহিলোঁ। জনাই আহিব বিচৰাহেঁতেন হয়তো মই আহি এইখিনি নাপালোঁহেঁতেন। কাৰণ সম্পত্তিৰ লোভ সকলোৰে বেছি। অভাৱ নাথাকিলেও লোভ আছে সকলোৰে। মই নিঃকিন হৈ পৰিলেওতো কাৰো কোনো ক্ষতি নাই।’\nকথাখিনি পঢ়াৰ লগে লগে ফুলমণিৰ চকুৰ দুকোণ ভিজি উঠিল। তাইৰ চকুৰ আগত ভাঁহি উঠিল অভিমানিত মানুহ এজনৰ ছবি। নিজৰ অভিমান ঢাকি সেইজন মানুহে প্ৰাণোচ্ছল হাঁহি মাৰে, নিজে কষ্টত থাকি হ’লেও অন্যক সুখত ৰখাৰ প্ৰয়াস কৰে তেওঁ। ঘনাই মানুহজনে চকুৰ কোণ দুটা ৰুমালখন উলিয়াই মচে। মানুহে ভাবে, তেওঁ চকুৰ কোণৰ ফেচকুৰি মচিছে। কিন্তু দৰাচলতে সেয়া ফেচকুৰি নহয়; তেওঁৰ অন্তৰত স্তুপীকৃত হৈ ৰোৱা সেইবোৰ দুখ, শোক অভিমান আদিহে। কথাখিনি ভবাৰ লগে লগে এসোঁতা গৰম চকুলো ফুলমণিৰ চকুৰ কোণেদি বাগৰি পৰিল।\n[২০১২ চনৰ ১৯ আগষ্টৰ ‘দৈনিক অসম’ৰ দেওবৰীয়া চ’ৰাত এই গল্পটো প্ৰকাশ হৈছিল।]\n← অসমীয়া চিনেমা আৰু কিছু নষ্ট আৱেগ (আদিত্য ৰঞ্জন দত্ত)\nবিয়াঘৰৰ বতৰা : মনজীৎ →


Search Result of Katrina Kaif remains at home\nবন্ধুৰ মন্তব্যত লাজ পালে কেটৰিনা কাইফে, সকলোৰে সন্মুখত কি ক'লে বন্ধুৱে?\nচাৰিওফালৰ লোকসকলেও হাঁহিবলৈ আৰম্ভ কৰে\nপত্নী কৰীণা নহয়, চেইফৰ মনত মোহময়ী হিচাপে বিবেচিত হ'ল আন এগৰাকী অভিনেত্রী\nসকলোৱে উত্তৰ শুনি হাঁহিবলৈ আৰম্ভ কৰিলে\nৰণবীৰে প্ৰাক্তন প্ৰেমিকাৰ ওপৰত নজৰ ৰাখিবলৈ কৰিছিল এবিধ বিশেষ কাম, অভিনেত্ৰীয়ে প্ৰকাশ কৰিলে সকলো কথা\nৰণবীৰ সেইজন ব্যক্তি যিয়ে মোক ইনষ্টাগ্ৰাম ব্যৱহাৰ কৰিব শিকাইছিল\nবিকীয়ে কেটৰিনা কাঈফক পিন্ধালে এটা মূল্যবান আঙুঠি,দাম শুনিলে হ'ব আচৰিত\nবিকীয়ে কেটক পৰিধান কৰোৱা মংগলসূত্ৰও হীৰাৰে নিৰ্মিত আছিল।\nবিকি-কেটৰিনাৰ বিবাহৰ পৰা কি শিক্ষা লোৱা উচিত ! দিল্লী আৰক্ষীয়ে দিলে উত্তৰ\nসকলোৱে হাঁহি ৰখাব পৰা নাছিল\nৰঙা সাজত যুগ্ম জীৱনৰ পাতনি মেলিলে কইনা কেটৰিনাই, অতি সুন্দৰ ৰূপত দেখা গ'ল দুয়ো তাৰকাক\nদুয়োজনে ইজনে সিজনৰ প্ৰেমত নিমজ্জিত হৈ থকা দেখা গৈছে\nকঠোৰ নিৰাপত্তা ব্যৱস্থাৰ মাজত বিকি-কেটৰিনাৰ বিবাহ অনুষ্ঠান অনুষ্ঠিত হ'ব\nবিকি কৌশল আৰু কেটৰিনা কাঈফৰ বিবাহৰ ভিডিঅ'ৰ স্বত্ব ক্ৰয় কৰাৰ বাবে প্ৰস্তাৱ ১০০ কোটি টকাৰ\nপ্রকাশিত বাতৰি অনুসৰি এটা আন্তঃৰাষ্ট্ৰীয় অটিটি প্রতিষ্ঠানে বিকি আৰু কেটৰিনাৰ বিবাহৰ ফুটেজৰ স্ট্রিমিং কৰাৰ উদ্দেশ্যৰে এশ কোটি টকাৰ প্ৰস্তাৱ দিছিল।\nবিকি কৌশল আৰু কেটৰিনা কাইফৰ হালধি অনুষ্ঠান সম্পন্ন, বিবাহৰ বাবে সম্পূর্ণ সাজু দুয়ো তাৰকা\nদম্পতীহালে তেওঁলোকৰ বন্ধু বৰ্গ আৰু পৰিয়ালৰ সৈতে এক সুন্দৰ সময় অতিবাহিত কৰিছিল\nকেটৰিনা কাইফ নে বিকি কৌশল! কোন বেছি ধনী, জানক দুয়োৰে সম্পত্তিৰ পৰিমাণ\nকেটৰিনা কাইফৰ বয়স ৩৮ বছৰ, বিকিৰ বয়স ৩৩ বছৰ\nPromod Boro remains BTC CEM after floor test victory\nThe alliance comprising Bharatiya Janata Party (BJP), United People’s Party Liberal (UPPL) and Gana Suraksha Party proved its majority in Bodoland Territorial Council (BTC) floor test held today.\nNumber of Covid-19 vaccines growing but volume of doses remains concern: WHO Adviser\nDelhi's air quality remained in the 'very poor' category on Friday asathick layer of smog engulfed several parts of the city this morning, as per System of Air Quality and Weather Forecasting And Research.\nFarmer protest: Delhi traffic remains affected, security increased for Bharat bandh\nAs Cyclone Burevi remains "practically stationary" over the Gulf of Mannar, the India Meteorological Department (IMD) on Saturday issued orange and yellow alerts for several districts of Kerala.\nAll Rights Reserved 2022 © The Janambhumi | Total visits : 71094837


অবিশ্ৰান্ত / AVISHRANTA - an Assamese Blog : জয়ন্ত চলিহাৰ সংসাৰ - ২\n(জয়ন্ত চলিহা এজন চাকৰিয়াল ৷ গুৱাহাটীতে থাকে ৷ বিবাহিত ৷ তেওঁ মাজে মাজে, সুবিধা পালে মোৰ লগত বহি আড্ডা মাৰে ৷ মোক কয়,‘‘হেৰা লিখিবা হে !’’\nমোৰ কাৰনে মাহৰ প্ৰতিটো দিনেই মাহৰ শেষ যেন হৈ থাকে ৷\nষষ্ঠ বেতন আয়োগৰ মতেই বেতন পাওঁ, তথাপিও দেখোন নোজোৰে গৈ ৷\nঘৰৰ বজাৰ সমাৰ, হোটেলত খোৱা, ফুৰা-চকা আদিৰ লগতে গাড়ীৰ ল’ন, ফ্লেটৰ ল’ন, জীবন বীমা,\nবেংকত জমা, পোষ্ট অফিছত জমা এইবোৰতো টকা খৰছ কৰিব লাগে ৷ মাজে মাজে ভাব হয় বিজনেছ কৰা হ’লেই ভাল আছিল ৷\nঅফিছৰ পৰা আহি ঘৰ সোমাইছো ৷\n‘‘বজাৰলৈ যাব লাগিছিল ৷’’\n‘‘হেৰা গোটেই মাহৰ বজাৰ কৰি থৈছো দেখোন ! আৰু কি বাকী থাকিল নো ? নেকি কাপোৰৰ বজাৰ ?’’\n‘‘তোমাৰ খালি ঠাট্টা ! মইহে যেন কাপোৰ কিনো ! মামুবাৰে ভাল ৷ ভিনদেৱে সপ্তাহে সপ্তাহে এজোৰকৈ কাপোৰ দিয়ে ৷ আৰু মই দুমাহত এজোৰ কাপোৰ কিনিলেও ইমান কথা শুনিব লাগে ৷ নালেগে মোক একো ৷ যাম গৈ মই মাৰ ঘৰলৈ ........৷’’\nআৰম্ভ হৈ গ’ল শ্ৰীমতীৰ কান্দোন ৷\nমই ধৰিব পৰা নাই কেতিয়ানো মই কি কথা ক’লো যাৰ বাবে এওঁ কান্দিব লগা হ’ল ৷\n‘‘হেৰা শুনাচোন ৷ কি নো কথাই কথাই কান্দি থাকা হে ? আৰু ভিনিৰ কথা বেলেগ ৷ তেওঁৰ দৰে যদি মোৰো ব্যৱসায় থাকিল হয় সপ্তাহে সপ্তাহে কিয় মই তোমাক দৈনিক এজোৰ এজোৰ কাপোৰ দিলো হয় ৷ কিন্তু মই নামতহে হ’লো ভাৰত চৰকাৰৰ অফিছাৰ কামত এজন সাধাৰন মুলাজিম ৷’’\nকথাষাৰ কৈ মই শেষ কৰিব পালো কি নাপালো এওঁ আগতকৈয়ো জোৰে জোৰে কান্দিবলৈ ধৰিলে, ‘‘ অ অ তুমি সদায় মোৰ ভিনদেউক বেয়া বুলি কৈ থাকা ৷ তেওঁ তোমাৰ খাইছে নেকি কিবা ? ভিনদেউৰ টকা আছে কাৰনে সকলোৱে হিংসা কৰে মানুহটোক ৷ কৈ দিছো ভিনদেউৰ কথা বেয়া কৈ নক’বা ৷’’\n‘‘হ’ব বাৰু দিয়া আজিৰ পৰা মনত ৰাখিব ৷ কি বজাৰ কৰা কৰিবা ৷ যোৱা ৰেডী হৈ আহা গৈ ৷’’\n‘‘শুনা কাপোৰৰ বজাৰ নাই দিয়া, পাকঘৰৰ বজাৰহে অকনমান আছে ৷’’\nহাহিমেই নে কান্দিমেই ধৰিব পৰা নাই ৷ ‘যদি আটা-মৈদাৰ বজাৰেই আছিল ইমানখন কন্দা-কটা কৰিলা কিয় ?’, ভাবিলোহে মনতে দেই ৷\nমুখ ফুটাই ক’লো, ‘‘অ অ ময়ো ভাবিয়ে আছিলো ৷ লিষ্টখন লৈছা নে লিখি ?’’\n‘‘লৈছো লৈছো ৷’’\n‘‘শুনা তাতে আৰু দুটামান লিখি লোৱাচোন ৷ কেলগছৰ কৰ্নফ্লেকছ্, আছাৰ, পাপৰ, তোমাৰ নতুন টুথব্ৰাছ আৰু.... ৷ ব’লা মেধিৰ তাত বহি বহি মনত পেলাম ৷’’\n‘‘মেধি ? মেধিৰ তালৈ কিয় যাম আকৌ ?’’\n‘‘আৰে পাকঘৰৰ বজাৰ মেধিৰ তাত নক’ৰি ক’ত কৰিবা ? আজি অতবছৰে দেখোন তাতেই বজাৰ কৰো !’’\n‘‘তোমাৰ খালি মেধি মেধি মেধি !! অকনমানো মডাৰ্ন নহ’লা ! নকৰো মেধিৰ তাত বজাৰ ৷’’\nমই মনে মনে ৰ’লো ৷ মেধিৰ দোকানত মোৰ খাটা চলে ৷ খাটা চলে মানে মেধিৰ কাৰনেই মোৰ ঘৰ চলি আছে ৷ মই মেধি মেধি নকৰি কি কৰিম ?\n‘‘মেধিৰ তাত নক’ৰা যদি ক’ত কৰিবা ?’’\n‘‘দেখা নাই ওলায়ে পেন্টালুনছখন ? তাত কৰিম ?’’\nমোৰ সন্দেহ হ’ল এওঁ পাঙিছে কি ? পেন্টালুনছ আৰু পাকঘৰৰ বজাৰ ? তাত কাপোৰ পায় বুলিহে জানো মই ৷ মুখৰ পৰা ওলাই গ’ল, ‘‘তাত পাকঘৰৰ বজাৰ কৰিব পাৰি নেকি ?’’\n‘‘তুমি বুজিছা সেইযে পানীকৰা গাওঁৰ গাৱলীয়া হৈয়ে থাকিবা ৷ আমাৰ মামুবাহঁতে সদায়ে তাত বজাৰ কৰে ৷ গ্ৰীণ কাৰ্ডো আছে ৷’’\n‘‘হেৰা এই গ্ৰীণ কাৰ্ডনো কি বস্তু ? আমেৰিকাত বহুত বছৰ থাকিলে পায় হেনো !’’\n‘‘আমাৰ মামুবাই আমেৰিকা নোযোৱাকৈয়ে পেন্টালুনছতে পালে গ্ৰীণ কাৰ্ড ৷’’\nপালো গৈ দুয়ো পেন্টালুনছ ৷ মই গাড়ীৰ পৰা নামতো দুহাতে দুটা বজাৰ কৰা মোনা লৈ নামিলো ৷ এওঁ জেক জেকাই উঠিল, ‘‘এই বজাৰ কৰা মোনা দুটা আকৌ কিয় লৈছা ?’’\nক’ব খুজিছিলো, ‘বজাৰ কৰিবলৈ আহিছো সেয়ে আনিছো’ পাছে ক’লো, ‘‘নাই নাই ক’ত আনিছো ? মই এইকেইটা গাড়ীৰ আগৰ পৰা পাছলৈ নিব থ’ব খুজিছো ৷’’\nবজাৰ কৰিলো পেন্টালুনছত ৷ বজাৰ কৰিলো মানে বাছিল, এভকেড’, অৰিগেন’, মই নাম নজনা বটলৰ ভিতৰত থকা দুবিধমান ৰস ৷ ইমানেই বজাৰ ৷ মনতে ভাবিলো, ‘ভাল সাৰিলো ৷’\nনামি আহি থাকোতে এওঁ এপাকত ক’লে, ‘‘ব’লাচোন তোমাৰ কাৰনে পেন্ট এটা লওঁ ৷’’\nমই সুধিম বুলিও নুসুধিলো, ‘‘পেন্ট এটা লওঁ বুলি যে কৈছা বিল কোনে দিব ? তুমি নে মই ?’’\nসোমালো মোৰ পেন্ট চাবলৈ ৷ শ্ৰীমতীয়েই পচন্ড কৰি দিলে এটা পেন্ট ৷\n‘‘তোমাক এই কৰ্ডৰ পেন্টত ভাল দেখিব ৷’’\n‘‘অ অ বেছ ভাল লাগিছে ৷ থেংক ইয়ু দেই ৷’’\n‘‘মেনচন নট ৷ ৰ’বাচোন মই কিবা এটা চাই লওঁ ৷’’\nমনতে ভাবিলো, ‘এইটোৱে বাকী আছিল ৷’\nএফালৰ পৰা চাই গৈছে ৷ কি চাইছে , কি মিলাইছে মই নালাগে ওচৰতে ভগৱান থকা হ’লেও ছাগৈ বুজি নাপালে হয় ৷\nএপাকত মই গৈ ক’লো, ‘‘তুমি আৰামত চাই লোৱা, মই বিল কাউন্টাৰৰ ওচৰতে ৰৈ আছো ৷ আৰু শুনা কিবা দৰকাৰ হ’লে মিছকল এটা দি দিবা ৷’’\n‘‘হ’ব হ’ব, মোক মাত্ৰ ফিফটিন মিনিটছ লাগিব ৷’’\nকেইবাটাও ‘ফিফটিন মিনিটছ’ পাছত এদম কাপোৰ লৈ এওঁ ওলাল গৈ বিল কাউন্টাৰ ৷ আহোতে মুখখন ফুলাই আহিছে ৷ মই মনতে অকনমান শান্তি পালো, অকনমান আশাৰ বেঙণি দেখিলো, ‘মুখ ফুলি অহাৰ মানে এনেকুৱাও হ’ব পাৰে যে তেওঁ আহি ক’ব - চোৱা ইমানবোৰ কাপোৰ চালো এজোৰো পচন্ড নহ’ল ৷ ব’লা যাওঁ ’ ৷তেওঁ পাছে ক’লে, ‘‘মই দুজোৰমান কাপোৰ লৈছো মানে ল’ব খুজিছো ৷ যদি প্ৰব্লেম হয় তেনেহ’লে ....’’\n‘‘ধেই তুমি কি প্ৰব্লেমৰ কথা কৈছা ৷ একো নাই লোৱা না !’’\nবিল তৈয়াৰ কৰা ছোৱালীজনীয়ে মোক ক’লে, ‘‘চাৰ আপোনাৰ বিল ৫০০০ৰ ওপৰত হৈছে ৷ গতিকে আপুনি এটা অফাৰ পাইছে ৷ মাথো ১৯৯ টকা দিলেই আপুনি পাব এটা ২৩ পিছ্ ডিনাৰ ছেট ৷’’\nএওঁৰ ফালে নোচোৱাকৈয়ে মি ক’লো, ‘‘হ’ব দি দিয়া ৷’’\nএওঁ মাত দিলে, ‘‘নালাগে নালাগে দেই ৷ এনেয়ে ১৯৯ টকা খৰছ কৰিব নালাগে ৷ আৰু ঘৰত দুটা নে তিনিটা ছেট এনেয়ে পৰি আছে ৷’’\nমই বিল তৈয়াৰ কৰা ছোৱালীজনীক ক’লো, ‘‘নালাগে দিয়া ডিনাৰ ছেট ৷ এনেয়ে বিল বনোৱা ৷’’\nবিল পৰিশোধ কৰি পাকঘৰৰ বস্তু, মোৰ এটা পেন্ট, এওঁৰ কেইজোৰমান কাপোৰলৈ গাড়ী পালো ৷\nঘৰলৈ আহি আছো ৷\nএওঁ মাত দিলে, ‘‘তোমাৰ কাম নাই, এনেই এনেই জিনাৰ ছেটটো কিয় ল’ব খুজিছিলা ?’’\nমই যুক্তি দৰ্শাবলৈ যত্ন কৰিলো, ‘‘তুমি দেখোন ছুমৰ বিয়াত ডিনাৰ ছেট দিম বুলি কৈছিলা ৷ ফেঞ্চিবজাৰত এইটো ডিনাৰ ছেট ২৫০০ বা ৩০০০ মান ক’লে হয় ৷ সেইকাৰনে মই ভাবিছিলো ১৯৯ টকাত পাইছো লৈ লওঁ ৷ আজিৰ পৰা নকওঁ দিয়া তেনেকৈ ৷’’\n‘‘তোমাৰ এই স্বভাবটৌ নগ’ল ৷ তেতিয়াই বুজাই ক’ব নোৱাৰিলা ? ঘুৰোৱা গাড়ী এতিয়া ৷’’\nPosted by প্ৰতিভু / Pratibhu at 02:01\nmayurakshee 26 March 2013 at 05:28\nbtw where from do you get these Ideas?


কৃষকৰ প্ৰতিবাদৰ অধিকাৰ আছে কিন্তু পথবোৰ পৰিষ্কাৰ হব লাগে: Supreme Court– News18 assam\nSCৰ ন্যায়াধীশে ক'লে-'কৃষকৰ প্ৰতিবাদৰ অধিকাৰ আছে কিন্তু ৰাস্তাবোৰ পৰিষ্কাৰ হ'ব লাগে' ! কৃষকসকলে প্ৰত্যুত্তৰত ক'লে-'আমি পথ অৱৰোধ কৰা নাই' ! আদালতে ক'লে-'সমাধান বিচাৰিব লাগিব'...\nRoad Block: কিষাণ আন্দোলনৰ (Kisan Andolan) বাবে ঘাইপথৰ জামৰ বিষয়টো বৃহস্পতিবাৰে শুনানি হৈছিল। এই সন্দৰ্ভত ন্যায়াধীশ সঞ্জয় কিষাণ কৌলে কয়, 'ৰাস্তাবোৰ পৰিষ্কাৰ হ'ব লাগে। আমি বাৰে বাৰে আইনৰ সিদ্ধান্ত ল'ব নোৱাৰো, আপোনালোকৰ আন্দোলন কৰাৰ অধিকাৰ আছে, কিন্তু আমি পথ অৱৰোধ কৰিব দিব নোৱাৰো।'\nLast Updated : October 21, 2021, 13:32 IST\nকিষাণ আন্দোলনৰ (Kisan Andolan) বাবে ঘাইপথৰ জামৰ বিষয়টো বৃহস্পতিবাৰে শুনানি হৈছিল। ন্যায়াধীশ সঞ্জয় কিষাণ কৌল আৰু ন্যায়াধীশ এম এম সুন্দৰেশক উচ্চতম ন্যায়ালয়ৰ (Supreme Court) এখন বিচাৰপীঠৰ সন্মুখত শুনানি কৰা হৈছিল। ইয়াৰ মাজতে, কৃষকসকলৰ ফালৰ পৰা বিষয়টো দুসপ্তাহৰ পিছত শুনানি হ'ব বুলি কৈছে।\nআদালতৰ শুনানিৰ সময়ত কৃষকসকলক ৰক্ষা কৰি অধিবক্তা দুষ্মন্ত দাৱে কয়, 'কোনো পথ অৱৰোধ নাই বা কৃষকসকলে বন্ধও কৰা নাই।' তেওঁ কৃষকসকলক ৰামলীলা ময়দানলৈ আহিবলৈ অনুমতি দিবলৈ আদালতক দাবী জনাইছে। 'কৃষকসকলক ৰামলীলা ময়দানলৈ যোৱাত বাধা দিয়া হৈছে, কিন্তু বিজেপিয়ে তাত এটা ৰাজনৈতিক সমদল অনুষ্ঠিত কৰিছে,' তেওঁ কৈছিল।\nআমি আইনখন বাৰে বাৰে নিৰ্ণয় কৰিব নোৱাৰো - উচ্চতম ন্যায়ালয়\nএই সন্দৰ্ভত ন্যায়াধীশ সঞ্জয় কিষাণ কৌলে কয়, 'ৰাস্তাবোৰ পৰিষ্কাৰ হ'ব লাগে। আমি বাৰে বাৰে আইনৰ সিদ্ধান্ত ল'ব নোৱাৰো, আপোনালোকৰ আন্দোলন কৰাৰ অধিকাৰ আছে, কিন্তু আমি পথ অৱৰোধ কৰিব দিব নোৱাৰো।' তেওঁ ক'লে, 'এতিয়া আমি কিছু সমাধান বিচাৰিব লাগিব। বিষয়টো বিচাৰাধীন হ'লেও তেওঁলোকৰ প্ৰতিবাদ কৰাৰ অধিকাৰ আছে, কিন্তু ৰাস্তাবোৰ জাম কৰিব নোৱাৰি।' ন্যায়াধীশে কয়, 'মানুহে সেই ৰাস্তাবোৰত আহিব লাগিব। ৰাস্তাৰ জান-জঁটক লৈ আমাৰ সমস্যা আছে।\nছলিচিটৰ জেনেৰেল তুষাৰ মেহতাই কয়, "উচ্চতম ন্যায়ালয়ে ইতিমধ্যে কৃষি আইন স্থগিত কৰি দিছে। কেতিয়াবা আন্দোলন প্ৰকৃত কাৰণত নহয়, আন কাৰণত হয়।' এই সন্দৰ্ভত অধিবক্তা ডেভে সুধিছিল, 'কৃষি আইন এটা পৰোক্ষ বিষয় নেকি? নে কৃষকৰ সততাক লৈ প্ৰশ্ন কৰা হৈছে।' এই বিষয়ত মেহতাই কয়, 'ইয়াত মাত্ৰ ২টা কৃষক সংগঠন আছে।' এই বিষয়ে বিচাৰক ন্যায়াধীশ কৌলে কয়, 'আমি কাকো ইয়ালৈ আহিবলৈ বাধ্য কৰিব নোৱাৰো।'\nFirst published: October 21, 2021, 13:32 IST\nfarmer protestRoad showSupreme Court of India


দিল্লীত নিষিদ্ধ এই NGO-ই যোগান ধৰা খাদ্যত ওলাইছিল মানুহৰ চুলি, কেঁচু, জেঠী আদি\nশিশুৰ স্বাস্থ্যক লৈ ল’ৰা ধেমালি! দিল্লীত ব্লেক লিষ্টেড NGO-ক দিয়া হৈছে অসমত মধ্যাহ্ন ভোজনৰ দায়িত্ব\nসৰৱ প্ৰদেশ কংগ্ৰেছ আৰু ছাত্ৰ মুক্তি সংগ্ৰাম সমিতি; উচ্চস্তৰীয় তদন্ত দাবী প্ৰদেশ কংগ্ৰেছৰ\nশিশুৰ পুষ্টিহীনতা দূৰ কৰাৰ দৰে ডাঙৰ লক্ষ্য লৈ মধ্যাহ্ন ভোজন আঁচনি লোৱা খোদ চৰকাৰেই এতিয়া শিশুৰ স্বাস্থ্যক লৈ ল’ৰা ধেমালিত লিপ্ত হোৱাৰ দেখা গৈছে।\nঅনুপযুক্ত খাদ্য যোগানৰ বাবে দিল্লীত ব্লেক লিষ্টেট হোৱা এন জি অ’ক অসমত মধ্যাহ্ন ভোজনৰ দায়িত্ব দিয়াৰ দৰে মাৰাত্মক ক্ষতিকৰ কাম কৰিছে বিজেপি নেতৃত্বাধীন ৰাজ্য চৰকাৰখনে আৰু ইয়াৰ তথ্য-প্ৰমাণ নৰ্থ-ইষ্ট নাওৰ হাতত আছে।\nআমাৰ হাতত থকা তথ্য অনুসৰি ২০১৩ চনত নিম্নমানৰ আৰু পোক-পতংগৰে ভৰা খাদ্য ছাত্ৰ-ছাত্ৰীৰ মাজত বিতৰণ কৰি দিল্লীত ব্লেক লিষ্টেড হৈছিল ঘনশ্যাম সেৱা সমিতি নামৰ এটা NGO.\n২০১৩ চনৰ ৮ আগষ্টত দিল্লী চৰকাৰে এটা নিৰ্দেশৰ জৰিয়তে ব্লেক লিষ্টেড ঘোষণা কৰিছিল ঘনশ্যাম সেৱা সমিতিক। নিৰ্দেশটোত স্পষ্টকৈ উল্লেখ আছে যে NGO-টোৱে যোগান ধৰা মধ্যাহ্ন ভোজনত মানুহৰ চুলি, কেঁচু, জেঠী আৰু অন্য পোক-পতংগৰ উপস্থিতি ধৰা পৰা বাবে তেওঁলোকৰ সৈতে থকা চুক্তি বাতিল কৰিছে।\nকিন্তু বহিঃৰাজ্যৰ এই NGO-টোক অসম চৰকাৰে মধ্যাহ্ন ভোজন আঁচনিৰ খাদ্য বিতৰণৰ ঠিকা দিছে আৰু কালিৰ পৰা আৰম্ভ হোৱা এই ঠিকা কামত তিনিচুকীয়া, শিৱসাগৰ, ধুবুৰী জিলাৰ বিদ্যালয়ত এই বেচৰকাৰী সংস্থাটোৱে মধ্যাহ্ন ভোজন বিতৰণ কৰিছে।\nশিশুৰ স্বাস্থ্যৰ প্ৰতি ভাবুকি কঢ়িয়াই আনিব পৰা চৰকাৰৰ এই হঠকাৰী কামে সচেতন লোককে ধৰি বিভিন্ন পক্ষৰ সমালোচনাৰ বাট মুকলি কৰিছে।\nব্লেক লিষ্টেড NGO-ক খাদ্য বিতৰণৰ ঠিকা দিয়া এই পদক্ষেপৰ পাছতে ৰাজ্যৰ শিক্ষা বিভাগৰ বিৰুদ্ধে সৰৱ হৈ পৰিছে ছাত্ৰ মুক্তি সংগ্ৰাম সমিতি, প্ৰদেশ কংগ্ৰেছকে ধৰি অন্যান্য দল সংগঠন।\nআজি গুৱাহাটীৰ ৰাজীৱ ভৱনত এখন সংবাদমেল সম্বোধন কৰি ব্লেক লিষ্টেড NGO-ক কিয় ৰাজ্যৰ শিক্ষা বিভাগে মধ্যাহ্ন ভোজনৰ দায়িত্ব দিলে বুলি প্ৰশ্ন কৰে প্ৰদেশ কংগ্ৰেছৰ জ্যেষ্ঠ মুখপাত্ৰ দুৰ্গাদাস বড়োৱে।\nতেওঁ সন্দেহ প্ৰকাশ কৰি কয়, “বহি ৰাজ্যৰ ব্লেক লিষ্টেড এন জি অ’সমূহক মধ্যহ্ন ভোজন বিতৰণৰ ঠিকা দিয়াৰ অন্তৰালত বহু ৰহস্য সোমাই আছে। এন জি অ’সমূহে ছাত্ৰ-ছাত্ৰীসকলক অতি কম মানৰ আৰু অস্বাস্থ্যকৰ খাদ্য প্ৰদান কৰিছে।”\nতেওঁ সমগ্ৰ ঘটনাৰ উচ্চ স্তৰীয় তদন্ত কৰিবলৈ মুখ্য মন্ত্ৰী সৰ্বানন্দ সোণোৱালক দাবী জনায়।\nঘনশ্যাম সেৱা সমিতিয়ে যোগান ধৰা মধ্যাহ্ন ভোজনত মানুহৰ চুলি, কেঁচু, জেঠী আদি ওলোৱা বাবে দিল্লী চৰকাৰে চুক্তি বাতিল কৰি দিয়া জাননীখনৰ প্ৰতিলিপি।\nআনহাতে, এই বিষয়ক লৈ আজি গান্ধীবস্তিৰ কৃষক মুক্তি সংগ্ৰাম সমিতিৰ মুখ্য কাৰ্যালয়ত সংবাদমেল সম্বোধন কৰে ছাত্ৰ মুক্তি সংগ্ৰাম সমিতি।\nছাত্ৰ সংগঠনটোৰ কাৰ্য্যকৰী সভাপতি মানস কোঁৱৰে কয়, “কোনো NGO-ক ব্লেক লিষ্টেড বুলি চৰকাৰে ঘোষণা কৰিলে তেওঁলোকে কেতিয়াও নিবিদাত অংশগ্ৰহণ কৰিব নোৱাৰে। কিন্তু দিল্লী চৰকাৰে ব্লেক লিষ্টেড কৰা NGO-ক অসম চৰকাৰৰ শিক্ষা বিভাগে কিয় খাদ্য বিতৰণৰ ঠিকা অৰ্পণ কৰিলে সেইটো চিন্তনীয়।”\nব্লেক লিষ্টেড NGO-ক খাদ্য বিতৰণৰ ঠিকা দিয়াৰ আঁৰত শিক্ষা মন্ত্ৰী আৰু সৰ্বশিক্ষা মিশ্যন সঞ্চালকে কমিশ্যনৰ অংক কৰা বুলি গুৰুতৰ অভিযোগ তোলে কোঁৱৰে।\n“দিল্লীত ব্লেক লিষ্টেড NGO-ক অসমত খাদ্য বিতৰণৰ সুবিধা প্ৰদান কৰা হৈছে। ইয়াত কমিশ্যনৰ অংক আছে নেকি? শিক্ষা মন্ত্ৰী সিদ্ধাৰ্থ ভট্টাচাৰ্য্য আৰু সৰ্বশিক্ষা মিশ্যন সঞ্চালক ছমছেৰ সিঙে নিশ্চয়কৈ কমিশ্যনৰ অংক কৰিছে। তেওঁলোকে কমিশ্যনৰ স্বাৰ্থত, পইচাৰ স্বাৰ্থত এই দুই নম্বৰী কাম কৰিছে”, কোঁৱৰৰ অভিযোগ।\nছাত্ৰ মুক্তি সংগ্ৰাম সমিতিয়ে মধ্যাহ্ন ভোজনৰ দায়িত্ব NGO-ক দিয়াৰ সিদ্ধান্ত বাতিল কৰি পূৰ্বৰ দৰেই ৰন্ধন কৰ্মচাৰীৰ জৰিয়তে পুষ্টিকৰ আৰু সুস্বাদু খাদ্য যোগান ধৰিবলৈ আহ্বান জনায়।\nনগাঁৱৰ জিলাৰ জুৰীয়াত আৰক্ষীৰে জালনোট ব্যৱসায়ীৰ এনকাউণ্টাৰ,এজন গুৰুতৰভাবে আহত\nহ্ৰাস পাইছে দেশত কৰ’নাৰ দৈনিক সংক্ৰমণ; ডেৰ বছৰৰ ভিতৰত সৰ্বোচ্চ সুস্থতাৰ হাৰ


‘গৈ মুখখন ধুই আহা’ বুলি ৰাণী মুৰ্খাজীক কোনে আৰু কিয় কৈছিল ?\n‘গৈ মুখখন ধুই আহা’ বুলি ৰাণী মুখাৰ্জীক কোনে আৰু কিয় কৈছিল ?\n২০ বছৰ পিছত বলিউদৰ জনপ্ৰিয় অভিনেত্ৰী ৰাণী মুখাৰ্জীয়ে সুঁৱৰিলে এখন হিন্দী ছবিৰ কথা\nগুৱাহাটী , February 19, 2020 5:18 pm\n'হে ৰাম'ত কমল হাছান আৰু ৰাণী মুখাৰ্জী, ফ'টো সৌজন্য- ইন্টাৰনেট\nবলিউদৰ জনপ্ৰিয় অভিনেত্ৰী ৰাণী মুখাৰ্জীয়ে ২০ বছৰ পিছত বলিউদৰ এখন হিন্দী চিনেমাক সুঁৱৰি কিছুমান কথা অনুৰাগীৰ সৈতে শ্বেয়াৰ কৰিছে।\nউক্ত হিন্দী ছিবখন হ’ল দক্ষিণৰ চুপাৰষ্টাৰ কমল হাছানৰ ‘হে ৰাম’। উল্লেখ্য যে ‘হে ৰাম’ নামৰ ছিবখনৰ পৰিচালক আছিল দক্ষিণৰ চুপাৰষ্টাৰ কমল হাছান।\n২০ বছৰ পূৰ্বে বলিউদৰ অভিনয় কেৰিয়াৰ আৰম্ভণি কালৰ কথা সুৱৰি জনিপ্ৰয় অভিনেত্ৰী গৰাকীয়ে ‘হে ৰাম’ ছবিখনৰ শ্বুটিঙৰ কথা অনুৰাগীৰ সৈতে ভগাই লোৱা দেখা যায়।\n“মোৰ বাবে ‘হে ৰাম’ ছবিখন আছিল এটা ডাঙৰ শিক্ষা। এই ছবিখনৰ শ্বুটিঙত কমল হাছানৰ লগত একেলগে কাম কৰাৰ সুযোগ পাইছিলো আৰু ই মোৰ কেৰিয়াৰৰ বাবে অতি গুৰুত্বপূৰ্ণ আছিল।কাৰণ মই তেওঁৰ কামৰ অনুৰাগী আছিলো।” এই দৰে কয় অভিনেত্ৰী গৰাকীয়ে।\n‘হে ৰাম’ৰ শ্বুটিঙৰ কথা সুঁৱৰি অভিনেত্ৰীগৰাকীয়ে আৰু কয় যে পৰিচালক হিচাপে কমল হাছান অতি নিয়মানুৱৰ্তী।\n“তেওঁ মোৰ আত্ম-বিশ্বাস বঢ়াই তুলিছিল। মোৰ উচ্চতা কম গতিকে মই ওখ চেণ্ডেল পিন্ধিছিলো। তেওঁ তেতিয়া কৈছিল ‘কি তুমি পাগলী? ফ্লেট চেণ্ডেল পিন্ধা। তুমি কি তোমাৰ উচ্চতাই নিৰ্ণয় নকৰে, তোমাৰ সফলতাইহে তোমাক এক পৰিচিতি দিব, যিটোক মই বিশ্বাস কৰোঁ।’ আৰু তেতিয়াৰ পৰাই মোৰ আত্ম-বিশ্বাস বৃদ্ধি হৈছিল যাৰ বাবে মোৰ উচ্চতাই কেতিয়াও মোৰ সফলতাৰ বাধা হৈ উঠা নাছিল।” বুলি কয় ৪১ বৰ্ষীয় জনপ্ৰিয় অভিনেত্ৰীগৰাকীয়ে।\n“এজন পৰিচলালক হিচাপে কমল হাছানৰ পৰা মই বহু শিকিলো। শ্বুটিঙৰ প্ৰথম দিনা শ্বুটিং স্থলীলৈ মই মেক-আপ কৰি আহিলোঁ। তেওঁ দেখি ক’লে যে গৈ মুখখন ধুই আহা। মই ধুই আহিলো। তাৰ পিছত তেওঁ মেক-আপ আৰ্টিষ্টক মোৰ কপালত এটা ফুট আৰু চকুত অলপ কাজল দিবলৈ ক’লে। ফুট আৰু কাজল দিয়াৰ পিছত তেওঁ ক’লে যে ‘এতিয়া মোৰ অপৰ্ণা সাজু’।” ৰাণী মুখাৰ্জীয়ে লগতে আৰু এইদৰে কয়।


Fire on Patna-Delhi SpiceJet flight: পাটনা–দিল্লী স্পাইচজেটত জুই! জৰুৰী অৱতৰণ– News18 assam\nFire on Patna-Delhi SpiceJet flight: পাটনা–দিল্লী স্পাইচজেটত জুই! জৰুৰী অৱতৰণ\nবিমানখনত ১৮০জন যাত্ৰী আছিল। সকলো নিৰাপদে আছে।\nLast Updated : June 19, 2022, 15:33 IST\nপাটনা–দিল্লী অভিমুখী স্পাইচজেটৰ এখন বিমান (Boeing 737-800) জৰুৰী অৱতৰণ কৰিবলগীয়া হ’ল। দেওবাৰে বিমানখন উৰা মৰাৰ লগে লগে জুইৰ খবৰ পোৱা যায়। ৰিপ’ৰ্ট অনুসৰি বিমানৰ ইঞ্জিনত জুই লাগি যায়। স্থানীয় লোকে প্ৰথমে সেই জুই দেখিবলৈ পায়। বিমান জুই লগাৰ কাৰণ এতিয়াও জানিব পৰা হোৱা নাই। বিমানখনত ১৮০জন যাত্ৰী আছিল। সকলো নিৰাপদে আছে।\nপাটনাৰ ডিএম চন্দ্ৰশেখৰ সিঙে কয়, ‘‘দিল্লী অভিমুখী বিমানখন পাটনালৈ ঘূৰি আহিবলৈ বাধ্য হয়। স্থানীয় লোকে বিমানত জুই প্ৰত্যক্ষ কৰে। স্থানীয় লোকে ডিএম আৰু বিমানবন্দৰৰ বিষয়াক এই খবৰ জনায়। বিমানত থকা সকলো যাত্ৰীকে নমাই অনা হয়। জুই লগাৰ কাৰণ যান্ত্ৰিক বিজুতি হ’ব পাৰে।’’\nশিৱসেনা সাংসদ প্ৰিয়ংকা চতুৰ্বেদীয়ে টুইট কৰে ৰিপ’ৰ্ট অহাৰ পিছতে। এয়া যাত্ৰীক লৈ খেলা বুলি মন্তব্য কৰে প্ৰিয়ংকা চতুৰ্বেদীয়ে।


দ্য ৰেইনকোট – সৌমিত্ৰ যোগী – ফটাঢোল\nFebruary 1, 2020 ভিন্নস্বাদ\t2 Comments\nদ্য ৰেইনকোট – সৌমিত্ৰ যোগী\nদাম্পত্য অভিজ্ঞতাৰে পুষ্টসকলে নতুনকৈ ঘৰ পাতিবলৈ লোৱাসকলক দিয়া গণ্ডা গণ্ডা পৰামৰ্শৰ ভিতৰৰ অন্যতম কথাটো হ’ল মহাদেউ-পাৰ্বতী দুয়ো পৰস্পৰৰ ‘প্ৰফেছন’ বুজি পোৱাটো বাঞ্ছনীয়। নহ’লে ছাইড এফেক্ট বাঢ়ে। একে বৃত্তিৰ হ’লে বহুত জঞ্জাল কমে বুলি এইসকল লোকৰ মাজত একধৰণৰ অন্ধবিশ্বাস প্ৰচলিত আছে। কথাবোৰ কিমান সঁচা, কিমান মিছা ধৰাটো টান। ধৰিবলৈ বেছিকৈ আগবাঢ়ি গৈ থাকিলে কেতিয়াবা পাল্লা ভাৰী হৈ গৈ থাকে। মাষ্টৰৰ ঘৈণীয়েক মাষ্টৰণী, ডাক্তৰৰ ঘৈণীয়েক ডাক্তৰণী, ব্যৱসায়ীৰ ঘৈণীয়েক দোকানী হ’লে কিমান বেয়া বা কিমাননো ভাল? গিৰীয়েক-ঘৈণীয়েক দুয়োটা উকীল হ’লে ক’তনো ভাল? ক’ৰ্টত মুখৰ খজুৱতি মাৰি আহি ঘৰতো তাৰ সাধনা নকৰিবহি বুলি কেনেকৈ ভাবিব? দুয়োটা পুলিচ হ’লে বা দুয়োটা অভিনয় কৰা মানুহ হ’লে খকৰা-মুকুটি আৰু ডিভ’ৰ্ছৰ পৰিসংখ্যা যে বাঢ়ি যাব, সেইটো খাটাং যেন লাগে। কিন্তু এইক্ষেত্ৰত এটা বৃত্তি বৰ ব্যতিক্ৰম। এই মহামান্য বৃত্তিটো হ’ল সাহিত্য তথা সাংবাদিকতা। এঃ বেছিকৈ নকওঁ দিয়ক। কাৰোবাৰ মুখলৈ চাই থু মাৰিলে তেওঁৰ গাতে পৰিবগৈ!\nতথাপি কিবা ‘নক’লেও নোৱাৰোঁ ফটা মুখ, ক’লেও লাগে ভকতৰ দোষ।’ সাংবাদিক যদি হয় আৰু দুয়োজনে যদি দুখন বেলেগ বেলেগ কাগজত চাকৰি কৰে আৰু দুয়োখন কাকতৰে মালিক যদি বেলেগ, তেতিয়াহ’লে কাকতৰ ‘নিউজ ছেন্স’ আৰু কোনজন মালিক বেছি বেয়া তাকে লৈ উঠোঁতে-বহোঁতে, পুৱা-গধূলি মৌখিক আৰু ব্যৱহাৰিক পদ্ধতিৰে প্ৰেছ কাউন্সিলৰ ক’ডছ এণ্ড কনডাক্টৰ পৰিসীমা চেৰাই দুই-চাৰিটা খুন্দা-খুন্দলি আদান-প্ৰদান কৰে।\nসাহিত্যিকবিলাকৰ লিখিত কোনো আচৰণবিধি নোহোৱাৰ কাৰণে তেনে ব্যৱস্থা নাথাকিলেও ব্যংগ লেখকক ফাল্টু কথা লিখা বুলি গল্পকাৰ ঘৈণীয়েকে চাৰি আষাৰ বীভৎস ৰসসম্পন্ন বাক্য শুনোৱাই দিয়াৰ পাছত নিজৰ লেখাত টুইষ্ট প্ৰয়োগ কৰাৰ বেছি সুবিধা নোপোৱা ব্যংগ লেখকে ঘৈণীয়েকৰ ফালে চাই দিয়া টুইষ্টত গল্পকাৰৰ মুখৰ বৰণ আহাৰমহীয়া আকাশৰ বৰণ সলনি হোৱাৰ লেখীয়া ঘনে ঘনে সলনি হ’বলৈ ধৰে। কবি হ’লেতো কথাই নাই— সম্পাদকৰ তাগিদাত কম শব্দত ভূ-ভাৰস্তৰ কথা লিখি নিলিখাকৈ ৰখা কথাবোৰ জমা কৰি থওঁতে থওঁতে কেতিয়াবা গাভৰু পত্নীক কোনোবা কাব্যৰসিকে প্ৰশংসা কৰিলে বা ঠিক তাৰ ওলোটাটো হ’লে একেবাৰে আগ্নেয়গিৰিহ ভৌ ভৌ জুই, লাভা…\nনকওঁ নকওঁ আৰু নকওঁ। পিছে — নকওঁ নকওঁ বিয়নি, বিয়নি বহিলগৈ মেজত, মুখ মেলোঁতেই জুই লাগিল কাজী বিয়লিৰ নেজত।\nকিন্তু ফট্‌কৰেনো নকওঁ বুলি কেনেকৈ এৰোঁ? আচল কথাখিনি দেখোন কোৱাই নাই। আচল কথাটো হ’ল, পতি-পত্নী দুয়ো সাহিত্যিক হ’লে, তাতে যদি এজন সমালোচক হয়, তেতিয়াহ’লে আৰু কাক কোনে কি কয়? তেওঁলোকৰ মুখ্য কাম হৈ পৰে প্ৰেৰণা দান। ইজনে সিজনক প্ৰেৰণা দিয়ে, সিজনে ইজনক দিয়ে। প্ৰেৰণা দিয়া-লোৱা কৰোঁতে কৰোঁতে এনে এটা অৱস্থা পায়গৈ যে অসমীয়া সাহিত্য তুলনামূলকভাৱে পিছপৰাৰ হেনো এইটোও এটা অন্যতম কাৰণ!\nস্মাৰক – ২\nপ্ৰেৰণা দিয়া-লোৱা কৰি ব্যস্ত হৈ থকা তেনে দুজন নায়ক-নায়িকা হ’ল দীনু আৰু লাজু। এই দুটা পৰস্পৰে মতা নাম। পিতৃ-মাতৃপ্ৰদত্ত নাম দীনবন্ধু চৌধুৰী আৰু লাজুকিলতা বৰুৱা শৰ্মা চৌধুৰী। লাজুৰ এইটো কি উপাধি সুধিছে? ঔ — বৰুৱা তেওঁৰ পিতৃৰ, শৰ্মা তেওঁৰ মাতৃৰ আৰু চৌধুৰী তেখেতৰ উপাধি। এই তিনিওজনকে খুব ভক্তি কৰে কাৰণেই লাজুৱে আজিলৈকে এজনৰো উপাধি বাদ দিব পৰা নাই।\nবেছি কথা নকৈ এইটোকে ক’ব লাগিব যে দুয়োটা জীৱই পতা এই ঘৰখন হ’ব ভক্তি-ভালপোৱা, শাসন-প্ৰেৰণাৰ উজ্জ্বল দৃষ্টান্ত।\n‘দীনু, মই বৰষুণত তিতিবলৈ যাওঁ।’\n‘কি…য়? যাওঁনা, মোৰ বৰষুণত তিতিবলৈ মন গৈছে।’\n‘কিছুদিনৰ পৰা লক্ষ্য কৰিছোঁ, আহাৰৰ এদিন নাটকখন চোৱাৰ পৰা তোমাৰ বৰষুণত তিতাৰ কোবটো অলপ বেছি হৈছে।’\n‘কিন্তু কি কৰোঁ কোৱাচোন? মই যে বৰষুণ দেখিলে ৰৈ থাকিবই নোৱাৰোঁ…।’\n‘বুজিছোঁ। কিন্তু তুমি চোৱাচোন— আগফালে এটা গুৰুত্বপূৰ্ণ প্ৰ’গ্ৰাম আহি আছে।’\n‘সেইটো বুজিছোঁ। কিন্তু মই যে বৰষুণ ভাল পাওঁ। সেইটোতো তুমিও জানা। আৰু মই ভাল পোৱাটো তুমি কি বেয়া পোৱা?’\n‘সেইটো কিয় হ’ব? ময়ো ভাল পাওঁ।’\n‘আৰু চোৱা দীনু, মোৰ নেক্সট উপন্যাসৰ মেইন থীমটো হ’ব বৰষুণ, মই ‘আহাৰৰ এদিন’ নাটকখন চাই খুব ইমপ্ৰেছ্‌ড হৈছোঁ।’\n‘অ’কে, অ’কে। ঠিক আছে। কিন্তু তুমি যদি বৰষুণত তিতিবলৈ গৈ চৰ্দিত পৰা, গোটেই প্ৰ’গ্ৰেমটোৱেই দেখোন বৰবাদ হৈ যাব।’\n‘চৰ্দিত নপৰোঁ নহয়। মই ৰেইনকোট পিন্ধিহে যাম।’\nলাজু বৰষুণত তিতিবলৈ গ’ল, দীনুয়েও সংগ দিলে। দুয়ো বৰষুণত তিতিল কিন্তু কাৰো চৰ্দি নহ’ল। দীনু বৰ টেনশ্যনত আছিল। দিল্লীৰপৰা আলহী আহিব। উলা-মূলা আলহী নহয়, একেবাৰে সাহিত্য অকাডেমীৰ মেম্বৰ। লাজুৱে জনগোষ্ঠীয় জীৱন আৰু কৃষ্টিক লৈ লেখা উপন্যাসখনে বেছ সমাদৰ পাইছে। দিল্লীৰ আলহীজনেও পঢ়িছিল, ভাল পাইছে বোলে। গতিকেই তেওঁ এবাৰ আলহী হ’ব খুজিছে। দুয়োটা মানুহ এই লৈ বৰ ব্যস্ত হৈ আছে, তাৰ মাজত চৰ্দি লগা হ’লে বাৰু কি কৰিলেহেঁতেন! আলহীক ভালদৰে আপ্যায়ন কৰিব লাগিব, এইটো নিয়মৰ নিয়ম। ভাল আপ্যায়ন নাথাকিলে সাহিত্যৰে সৌন্দৰ্য কমি যায়। তেতিয়া বেছিকৈ বঁটা-বাহনৰ আশা কৰা নচলে।\nতাতে আকৌ অভ্যাগত এথ্‌নিক ফুড, এথ্‌নিক কালচাৰৰ ভক্ত। খুব ভাল পায়, খুব ভাল লাগে। তেওঁলোকৰ জীৱনটোও যে কি বিচিত্ৰ। সঁচাই ভাল লাগে। সেই কাৰণেই তেওঁ দীনু-লাজুৰ অতিথি হ’ব। তাত খাব, চাব আৰু এনজয় কৰিব। এই অভিজ্ঞতাৰে তেৱোঁ ষ্ট’ৰী এটা লিখাৰ কথা।\nএই উপলক্ষে সাহিত্যিক দম্পতীয়েও কম যা-যোগাৰ কৰা নাই! অতিথি সাহিত্যিকৰ উপলব্ধিৰ ৰং মাল্টি-কালাৰ কৰিবলৈ সাজে-হাৰিয়াই, ছাইমদে-আপঙে চমৎকাৰ যোগাৰ আৰম্ভ কৰিছে। জাগৰণ-নেড্‌ফি হাট ঘূৰি ঘূৰি নানাবিধৰ জনগোষ্ঠীয় সাজ-পাৰ যোগাৰ কৰিছে। সেইবোৰেৰে গোটেই ঘৰ সজাব লাগিব। আত্মসহায়ক গোটৰ শিপিনীক লগ ধৰি কাপোৰবোৰৰ বোৱা-কটা সন্দৰ্ভত কিবাকিবি সোধা-পোছা কৰি নোট কৰিছে। (কংগ্ৰেছ চৰকাৰৰ দিনত অৱশ্যে এইটো ভাল হৈছে দেই— গাঁৱৰ কিবা কথা জানিব লাগিলে নেড্‌ফি হাটলৈ গ’লেই হয়)\n‘উফ্ ৰক্ষা! প্ৰায় গোটেইবোৰেই যোগাৰ হ’ল দিয়া। এতিয়া খানাটো ফাইনেল হ’লেই কাম একপ্ৰকাৰ শেষ।’\n‘খানাটো কিন্তু মোৰ মতে হ’ব।’\n‘অঁ হ’ব দিয়া, তোমাৰ মতেই হ’ব।’\n‘এসাঁজ অসমীয়া, এসাঁজ এথ্‌নিক…। বচ্। এই, এই— অঞ্চু— অঞ্চুমেই …’\n‘শুন। আলহীজন আজি পাবহি। আজি তই দখনা পিন্ধি থাকিবি। তোক কিবাকিবি সুধিব। মনত আছে নহয় কি কি ক’ব লাগিব আৰু কি কি ক’ব নালাগিব?’\n‘মনত আছে বাইদৌ। গাঁৱলৈ যাব খুজিলে ক’ব লাগিব এতিয়া বাৰিষা দিনতো, ৰাস্তাত পানী হয়। গতিকে যাব নালাগে। আমাৰ গাঁৱলৈ যাবলৈ বিচাৰিলে খৰালি মাহত আহিব লাগে।’\n‘অঁ পাই তহঁতৰ মানুহবোৰ যিহে খেস্তা। মানুহজনে গৈ দেখিলে তহঁতৰ গোটেই মানুহবোৰকে তেনেকুৱা বুলি ভাবিব। তহঁতক লেতেৰা জাতি বুলি ক’ব। আৰু কি ক’ব নালাগিব?\n‘মোৰ মুখত শুনা কথাবোৰকে লৈ যে আপুনি কিতাপখন লিখিছিল সেইটো ক’ব নালাগিব।’\n‘ওঁ—ওঁ, ঠিক আছে যা। এতিয়া দুকাপ কফি কৰি আন। মই লিখিব বহিম এতিয়া।’\n‘বাইদৌ এটা কথা …’\n‘আপুনি যে আজিলৈকে আমাৰ গাঁৱলৈ যোৱা নাই, সেইটো কথা ক’ম নে নাই?’\nগাঁৱলৈ নোযোৱাকৈ যদি কোনোবাই এখন গ্ৰাম্য পটভূমিত উপন্যাস লিখিব পাৰে, কোনো খেস্তা ট্ৰাইবেলৰ পদূলি নগচাকৈ জনগোষ্ঠীয় কৃষ্টি বৰ্ণনা কৰিব পাৰি, আনৰ মুখত দুখ-দুৰ্দশা শুনিয়েই ইচ্-ইচ্ আচ্-আচ্ কৰি মানৱতাৰ নিদৰ্শন দাঙি ধৰিব পাৰি, তেতিয়াহ’লে সৃষ্টিকৰ্তাজনে তেনে সৃষ্টিৰ বাবে উৎকৃষ্ট কল্পনা বঁটা, বিশেষ মানৱতা বঁটা জাতীয় কিবা পাব নালাগেনে? আৰু এই এজামিজ ডিছ আৰু ‘এথ্‌নিক ফুড’ৰ মাজত সম্পৰ্কটো ক’ত? আমি খোৱা খাৰলি-কাহুদি, মাছৰ টেঙা, খৰিকাত দিয়া, পিটিকা কৰা মাছ, আলু, বেঙেনা-বিলাহী বিধ বিধ পিটিকা, টেঙামৰা-মধুসোলেং দিয়া মচুৰ দাইল, ঢেঁকীয়াই-বিলাহীয়ে ৰন্ধা তৰকাৰী, কলাখাৰ দিয়া মাটি দাইল, অমিতা-বন্ধাকবি-তিয়ঁহৰ মাছৰ মূৰেৰে ৰন্ধা খাৰ আদিবোৰ কি? অসমীয়া খানানে? খৰিচা বা লাইশাকত দিয়া গাহৰিৰ মঙহ, ডিমৌ পাতেৰে ৰন্ধা কুকুৰা মাংসৰ জোল, চালনীত দিয়া মাছ আদি ব্যঞ্জন কি?অসমীয়া খানা হয়নে? ভোট দিবলগা হ’লে অসম সাহিত্য সভাই কাৰ ফালে ভোট দিব? অসমীয়া খানাৰ ফালে নে জনগোষ্ঠীয় খাদ্যৰ ফালে?\nমুঠ কথা, জনগোষ্ঠীয় খাদ্যবোৰ অসমীয়া খাদ্য বুলি মানুহে নকয় কিয়?\n‘আমাৰ যে এই ছাবজেক্টটোত একদম ষ্টাডি নাই জানে!’\nসাহিত্যিক দম্পতীয়ে বৈষ্ণৱী বিনয়েৰে সৈতে উত্তৰ দিলে। কিন্তু কথা হ’ল এই যে ইংৰাজী আৰু বাংলা মহিলা আলোচনী পঢ়ি পঢ়ি ৰেচিপি শিকা অসমীয়া ভদ্ৰ মহিলাসকল, তেওঁলোকে ৰন্ধাবোৰ কি ডিছ হ’ব? অসমীয়া ডিছ?\nআচলতে কি জানে, আমিবোৰ গাঁতলৈ সোমাই গৈ থাকিলে জাতিটো ৰসাতলে যাব। আমি ওলাই যাব লাগে। গাঁতৰ পৰা ওলাই যাব লাগে। বৃহত্তৰ ভাৰতীয় সংস্কৃতিৰ লগত মিলি যাব লাগে, তেতিয়াহে দেশ-জাতি চহকী হ’ব।\n‘এই— অঞ্চুমেই, গেষ্টলৈ থৈ দিয়া আৰনাই-চাৰনাইৰ টোপোলাটো আনি দেচোন, গিফ্‌ট পেপাৰেৰে পেক্‌ড্ কৰি আনি থওঁ।\n« কেঁকোৰা চেপা – অৰবিন্দ গোস্বামী\nখোজ খাজানা খোজ – ডলী তালুকদাৰ »\nঅগতানুগতিক আৰু ব্যতিক্ৰমী উপস্থাপন, খুব ভাল লাগিল


নিৰ্মমভাৱে হত্যা কৰি কাটি নিলে দেহৰ কেইবাটাও অংগ ! - Prag News\nHomeআঞ্চলিকনিৰ্মমভাৱে হত্যা কৰি কাটি নিলে দেহৰ কেইবাটাও অংগ !\nbokpara tea estate\nPrevious article১৭ বছৰত ১৯২বাৰ ড্ৰাইভিং লাইচেঞ্চৰ পৰীক্ষা, কি হ’ল ফলাফল?\nNext articleবৰ্ণ বৈষম্য : ৰশ্মি সামন্তৰ প্ৰসংগত ৰাজ্যসভাত সৰৱ চৰ্চা


world-will-face-another-challenge-after-the-invention-of-corona-virus-vaccine– News18 Assam\nকোৰোণা ভেকচিন বজাৰলৈ আহিলেই সকলো ঠিক নহয়, পদে পদে আছে বিপদ, ক’লে বিশেষজ্ঞই\nUpdated:August 3, 2020, 8:02 PM IST\nএই যুদ্ধ হলীউদৰ ছবিৰ দৰে নহয়, বাস্তৱ তাতকৈ বেছি নিৰ্মম। এটা কথাই নিশ্চিত যে, সহজতে কোৰোণাৰ সৈতে মোকাবিলা কৰা সম্ভৱ নহ’ব।\nLast Updated: August 3, 2020, 8:02 PM IST\nকোৰোণাৰ ভেকচিন আবিষ্কাৰ হ’লেই সকলো ঠিক হৈ যাব। আমি আকৌ স্বাভাৱিক অৱস্থালৈ ঘূৰি যাব পাৰিম। ৰাজনৈতিক নেতাৰ এনেবোৰ কথা এতিয়া সঘনে শুনিবলৈ পোৱা যায়।কিন্তু এই সপোনত যেন এতিয়া চেচা পানী ঢালিছে একাংশ চিকিত্‍সা বিজ্ঞানীয়ে। তেওঁলোকৰ মতে, ‘বাস্তৱ হলীউদৰ ছবি নহয়, বৰঞ্চ তাতকৈ বেছি নিৰ্মম। সহজে কোৰোণাৰ সৈতে মোকাবিলা কৰা সহজ নহয়।’\nকিন্তু কিয় এই কথা কৈছে বিশেষজ্ঞই? হাভাৰ্ডৰ টিএইচ চান স্কুল অৱ পাব্লিক হেলথৰ সংক্ৰমণ বিশেষজ্ঞ ইয়োনটান গ্ৰাডে কৈছে যে, ‘মোৰ মতে যদি ভেকচিনক চুইছ অফ, চুইছ অনৰ বুটাম বুলি ভাবিছে তেনেহ'লে সাংঘাতিক ভুল কৰিছে। আনকি ইয়াক কোৰোণাৰ পূৰ্বৱৰ্তী সময়লৈ উভতি যোৱাৰ গেটৱে বুলি ভাবিলেও ভুল কৰা হ'ব। আনকি একেধৰণৰ মন্তব্য আন্তৰ্জাতিক সংবাদমাধ্যম, দ্যা ওৱাছিংটন পোষ্টৰ আগত দাঙি ধৰিছে কলম্বিয়া বিশ্ববিদ্যালয়ৰ ভাইৰোলজিষ্ট এঞ্জেল ৰামমুসেনেও।\nতেওঁৰ বক্তব্য অনুসৰি, এবছৰৰ শেষত বা নতুন বছৰৰ আৰম্ভণিলৈ ভেকচিন বজাৰলৈ আহিলেও শেষ হৈ নাযায় যুদ্ধ। বৰঞ্চ এখন নতুন যুদ্ধ আৰম্ভ হে হ’ব। কাৰণ বিশ্বজুৰি চাহিদা-যোগান, আন্তৰ্জাতিক সংহতি এই সকলো নতুনকৈ পৰীক্ষাৰ মুখামুখি হোৱাৰ দৰে হ’ব। আনকি সমগ্ৰ বিশ্ব এক নিৰাপদ অৱস্থানলৈ গতি কৰিবলৈ প্ৰয়োজন হ’ব দীৰ্ঘ সময়ৰ।\nলগতে বিজ্ঞানীগৰাকীয়ে যুক্তি দিছে যে, এটা ভেকচিন শৰীৰত প্ৰৱেশ কৰিলে, ৰোগ প্ৰতিৰোধ চিষ্টেমক নতুন কৈ গঠিত কৰিবলৈ যথেষ্ট সময়ৰ প্ৰয়োজন হ’ব। এটা ভেকচিন ওলালেই স্বাভাৱিক হৈ নাযায় সমগ্ৰ বিশ্ব। তাৰ পৰিৱৰ্তে সেই ভিকচিনৰো পৰীক্ষা-নিৰীক্ষা কৰিব। এটা ভেকচিনে সকলো লোকৰ ৰোগ নিৰাময় কৰিব নোৱাৰিও পাৰে। গতিকে চিন্তাৰ কাৰণ বহু আছে।’ অৰ্থাত্ তেওঁলোকৰ ভাষ্যৰ পৰা অনুমান কৰিব পাৰি যে, প্ৰথমে বজাৰলৈ অহা ভেকচিন মানুহৰ স্বপ্নভংগৰ কাৰণো হ’ব পাৰে!\nFirst published: August 3, 2020, 7:48 PM IST


6-things-you-should-not-do-before-or-after-vaccination-centre-issues-guideline-gh-skd– News18 assam\nকোভিড ভেকচিন গ্ৰহণৰ পূৰ্বে নকৰিব এই ৬টা কাম! কেন্দ্ৰই জাৰি কৰিছে বিশেষ নিৰ্দেশনা\nCorona Vaccination in India: ভাৰতত এতিয়ালৈকে প্ৰায় ১৮ কোটি লোকক কোৰোণা ভেকচিনৰ ড'জ প্ৰদান কৰা হৈছে।\nকাল কোৰোণাৰ ভয়াৱহ সংক্ৰমণৰ মাজতেই দেশত অব্যহত আছে টিকাকৰণ অভিযান। ইয়াৰ মাজতে কেন্দ্ৰই কোৰোণা টিকাকৰণৰ ড'জ সম্পৰ্কে কিছুমান বিশেষ পৰামৰ্শ জাৰি কৰিছে, যাতে অনলাইন ভেকচিন এপইণ্টমেণ্ট লোৱা লোকসকলে কোনো অসুবিধাৰ সন্মুখীন নহয়।\nসম্প্ৰতি দেশত তৃতীয় পৰ্যায় ১৮-৪৪ বছৰ বয়সৰ লোকৰ টীকাকৰণ অভিযান চলি আছে যদিও কেন্দ্ৰই ৰাজ্যসমূহক ৪৫ বছৰতকৈ অধিক বয়সৰ লোকসকলৰ টিকাকৰণৰ ক্ষেত্ৰতহে অগ্ৰাধিকাৰ দিবলৈ কৈছে। কিয়নো তেওঁলোকৰ মাজত কোৰোণাৰ বিপদাশংকা অধিক।\nনকৰিব এইসমূহ কাম\n–– এপইণ্টমেণ্ট অবিহনে টিকাকৰণৰ বাবে নাযাব কেন্দ্ৰলৈ। কিয়নো সকলো ড'জেই CoWin এপত পঞ্জীয়নৰ জৰিয়তে বুক কৰা হৈছে।\n–– কোনো ব্যক্তিয়ে ভিন্ন মাধ্যমৰ জৰিয়তে নিজৰ পঞ্জীয়ন কৰিব নালাগে। এগৰাকী ব্যক্তিয়ে ভিন্ন প্লেটফৰ্মৰ বাবে ভিন্ন ফোন নম্বৰ আৰু আইডি ব্যৱহাৰ কৰিব নালাগে।\n–– টিকাকৰণৰ দিনটোত সুৰা বা আন কোনো মাদক দ্ৰৱ্য সেৱন কৰিব নালাগে।\n–– পাৰ্শ্বক্ৰিয়াৰ ক্ষেত্ৰত বিচলিত হ'ব নালাগে।\n–– CoWinত দ্বিতীয়টো পালিৰ বাবে পঞ্জীয়ন কৰাৰ কোনো প্ৰয়োজন নাই।\nকোনবোৰ লোকে নিজৰ টিকাকৰণ সম্প্ৰতি পৰিহাৰ কৰা উচিত?\n–– চৰকাৰৰ নতুন নিৰ্দেশনা অনুসৰি, কোৰোণা সংক্ৰমিত হৈ সুস্থ হোৱা লোকসকলে ভেকচিনৰ বাবে চাৰি সপ্তাহৰ পৰিৱৰ্তে তিনি মাহ অপেক্ষা কৰিব লাগে।\n–– প্লাজমা থেৰাপীৰ জৰিয়তে চিকিৎসা কৰা লোক আৰু প্ৰথম ভেকচিনৰ পিছত কোৰোণা সংক্ৰমিত হোৱা লোকসকলেও তিনি মাহ অপেক্ষা কৰিব লাগিব।\n–– যিসকল লোকে আন ৰোগৰ বাবে চিকিৎসালয়ত ভৰ্তি কৰা হৈছে তেওঁলোককো টিকাকৰণৰ বাবে চাৰিৰ পৰা আঠ সপ্তাহ অপেক্ষা কৰিবলৈ পৰামৰ্শ দিয়া হৈছে।\nকোভিশ্বিল্ডৰ দ্বিতীয়টো ড'জৰ বাবে নিৰ্দেশনা -\nকোভিশ্বিল্ডৰ প্ৰথমটো ড'জ গ্ৰহণৰ ১২ৰ পৰা ১৬ সপ্তাহ পিছতহে কোভিশ্বিল্ডৰ দ্বিতীয়টো ড'জ গ্ৰহণ কৰিব। ইয়াৰ বাবে কোভিড পৰ্টেলে স্বয়ংক্ৰিয়ভাৱে তাৰিখ অৱগত কৰাব। অৱশ্যে যিসকলে ইতিমধ্যে তেওঁলোকৰ এপইণ্টমেণ্ট ঠিক কৰিছে, তেওঁলোকে বিচাৰিলে নিৰ্ধাৰিত তাৰিখতেই আন এটা ড'জ ল'ব পাৰিব। তেওঁ নতুন নিৰ্দেশনা অনুসৰি ৮৪ দিনৰ ব্যৱধানত ইয়াক বুক কৰিব পাৰিব।\nFirst published: May 21, 2021, 12:13 IST\nCorona Vaccinecorona viruscoronavirus vaccine in IndiaCovid 19Covid vaccine


স্বনিয়োজনৰ বাবে আনম প্ৰশিক্ষণ | চাহ জনজাতি | অসম চৰকাৰ, ভাৰত\nHome ❯ স্বনিয়োজনৰ বাবে আনম প্ৰশিক্ষণ\nব্যক্তিগত নিয়োগ(মহিলা সবলিকৰণ)ৰ বাবে আনম/ ছনম আৰু পেৰা মেডিকেল পাঠ্যক্ৰমৰ প্ৰশিক্ষণ আঁচনিৰ ৰূপায়নৰ নীতি-নিৰ্দেশনা\n1. আঁচনিৰ নাম ব্যক্তিগত-নিয়োগ(মহিলাসবলিকৰণ)ৰ বাবে আনম/ ছনম আৰু পেৰামেডিকেল পাঠ্যক্ৰমৰ প্ৰশিক্ষণ\n2. আঁচনিৰ লক্ষ্য এই আঁচনিৰ মূল লক্ষ্য হৈছেচাহ জনগোষ্ঠীৰ ডেকা-গাভৰুক ব্যক্তিগত নিয়োগ(মহিলা সবলিকৰণ)ৰ বাবে আনম/ ছনম আৰু পেৰা মেডিকেল পাঠ্যক্ৰমৰ বা অন্যান্য নিয়োগ-নিশ্চিতি থকা পাঠ্যক্ৰমৰ প্ৰশিক্ষণদিয়া ।\n3. পাৰ্থি‌ৱ লক্ষ্য পাৰ্থি‌ৱ লক্ষ্যৰ ভিতৰত আছে বিভিন্ন নাৰ্চিং স্কুল বা শিক্ষানুষ্ঠানত স্পোনচৰ হিচাপে দিয়া ছাত্ৰ-ছাত্ৰী আৰু এনে পাঠ্যক্ৰম ইতিমধ্যে পঢ়ি থকা ছাত্ৰ-ছাত্ৰীৰ তালিকা- যিবোৰ মহকুমাৰ উপভোক্তা নিৰ্বাচন সমিতিয়ে সঞ্চালকালয়ৰ কাৰ্যালয়লৈ পঠিয়াইছে । পাঠ্যক্ৰমৰ মাচুল, পাঠদান-মাচুল, থকাৰ মাচুল আদিক সামৰি আৰ্থিক সাহাৰ্য ছাত্ৰ-ছাত্ৰপসকলে পঢ়ি থকা শিক্ষানুষ্ঠানটোৰ বেংক একাউন্টলৈ পঠিও‌ৱা হয় । আৰু অন্য ক্ষেত্ৰত য’ত শিক্ষাৰ্থীসকল উপযোগ্য বুলি নিৰ্ধাৰিত হয়, তেনেস্থলত শিক্ষাৰ্থীৰ বেংক একাউন্টত আৰ্থিক সাহাৰ্য পোনেপোনে ই-ট্ৰেন্সফাৰৰ যোগেদি প্ৰদান কৰা হয় ।\n4. ৰূপায়নৰ এজেন্সীৰ নাম চাহ জনগোষ্ঠী আৰু প্ৰাক্তন চাহ জনগোষ্ঠীৰ সঞ্চালকালয়\n5. ৰূপায়নৰ পদ্ধতি ANM/GNB/S.Scনাৰ্চিং আৰু পেৰামেডিকেল কোৰ্চৰ নামভৰ্তিৰ বাবে সঞ্চালকালয়ে অন্ত:ত দুখন স্থানীয় বাতৰি কাকতত বিজ্ঞাপন প্ৰকাশ কৰে । পূৰণ কৰা প্ৰপত্ৰ প্ৰাৰ্থীসকলে নিজৰ নিজৰ SDWOৰ কাৰ্যালয়ত জমা দিব লাগিব ।নাৰ্চিং কাউন্সিল অ‌ৱ ইণ্ডিয়াই নিৰ্ধাৰণ কৰি দিয়া নম্বৰৰ সূচাংক অনুসাৰে মহকুমাৰ উপভোক্তা নিৰ্বাচনী সমিতিয়ে মহকুমা অনুসৰি আসনসমূহ প্ৰদান কৰে । যদি কোনো অন্য উপযুক্ত প্ৰাৰ্থীয়ে এই জলপানীৰ বাবে আবেদন কৰে, তেন্তে মহকুমা উপভোক্তা নিৰ্বাচনী সমিতিয়ে প্ৰাৰ্থীসকল নিৰ্বাচিত কৰে আৰু তালিকাখন সঞ্চলকালয়লৈ প্ৰেৰণ কৰে । সঞ্চালকালয়ে তালিকাখন পুণৰ বিবেচনা কৰে আৰু ৰাজ্যিক পৰ্যায়ৰ উপদেষ্টা সমিতিৰ চেয়াৰমেনৰ ওচৰলৈ অনুমোদনৰ বাবে পথায় । যদি কোনো যোগ্য আবেদনকাৰী এই আওতাৰ বহিৰতো থাকে,.তেন্তে তেওঁক পোনপতীয়াভা‌ৱে তেওঁৰ বেংক একাউন্টত আৰ্থিক সাহাৰ্য প্ৰদান কৰা হয় ।\n6. প্ৰয়োজনীয় অৰ্হতা ক) প্ৰাৰ্থী ভাৰতীয় নাগৰিক হ’ব লাগিব ।\nখ)তেওঁ অসমৰ স্থায়ী নাগৰিক হ’ব লাগিব। আৰু চাহ জনগোষ্ঠীৰ সদস্য হ’ব লাগিব ।\nগ) তেওঁ জাতিগত প্ৰমাণপত্ৰ জমা দিব লাগিব । প্ৰমাণপত্ৰ দিওঁতা হৈছে সংশ্লিষ্ট জিলাৰ উপায়ুক্ত আৰু সঞ্চালক, চাহ-জনগোষ্ঠী আৰু প্ৰাক্তন চাহ-জনগোষ্ঠীৰ জনকল্যাণ বিভাগ, অসম হৈছে কাউন্টাৰচাইন কৰা ব্যক্তি ।\nঘ) ANM পাঠ্যক্ৰমৰ বাবে ন্যুনতম শিক্ষাগত অৰ্হতা হৈছে – উচ্চতৰ মাধ্যমিক (১০+২) বা সমতুল্য বা ইণ্ডিয়ান নাৰ্চিং কাউন্সিলৰ শেহতীয়া নিৰ্দেশনামতে হ’ব ।\nঙ)GNM পাঠ্যক্ৰমৰ বাবে ন্যুনতম অৰ্হতা হৈছে বিজ্ঞান শাখাৰ উচ্চতৰ মাধ্যমিক উত্তীৰ্ণ বা সমতুল্য বা ইণ্ডিয়ান নাৰ্চিং কাউন্সিলৰ শেহতীয়া নিৰ্দেশনামতে হ’ব ।\nচ) ইণ্ডিয়ান নাৰ্চিং কাউন্সিলৰ শেহতীয়া নীতি-নিয়ম অনুসাৰি, B.Scনাৰ্চিংআৰু পেৰা-মেডিকেল কোৰ্চৰ বাবে ন্যুনতম শিক্ষাগত অৰ্হতা হৈছে বিজ্ঞান শাখাত উচ্চতৰ মাধ্যমিক (১০+২) অথবা পদাৰ্থবিদ্যা, ৰসায়নবিদ্যা আৰু জী‌ৱবিদ্যা বিষয়ৰে সৈতে সমপৰ্যায়ৰ পাঠ্যক্ৰমত উপৰোক্ত বিষয় তিনিটাত গড় হিচাপে ৪৫% নম্বৰ পাব লাগিব।\nছ) প্ৰাৰ্থীৰ বয়স: ANMৰ বাবে- নামভৰ্তি ল’ব খোজা বছৰটোৰ জানু‌ৱাৰী মাহত ১৭-২৭ বছৰ হ’ব লাগিব।\nজ) প্ৰাৰ্থীৰ বয়স: GNM/B.Sc. নাৰ্চিং আৰু পেৰা-মেডিকেল কোৰ্চৰ বাবে বাবে- নামভৰ্তি ল’ব খোজা বছৰটোৰ জানু‌ৱাৰী মাহত ১৭-২৯ বছৰ হ’ব লাগিব। অকল মহিলায়েহে আবেদন জনাব পাৰিব।\nঝ) শাৰিৰীকভা‌ৱে বিকলাংগসকলেও আবেদন জনাব পাৰিব।\n7. নিৰ্বাচনৰ প্ৰক্ৰিয়া ANM/GNB/S.Scনাৰ্চিং আৰু পেৰামেডিকেল কোৰ্চৰ নামভৰ্তিৰ বাবে সঞ্চালকালয়ে অন্ত:ত দুখন স্থানীয় বাতৰি কাকতত বিজ্ঞাপন প্ৰকাশ কৰে । পূৰণ কৰা প্ৰপত্ৰ প্ৰাৰ্থীসকলে নিজৰ নিজৰ SDWOৰ কাৰ্যালয়ত জমা দিব লাগিব ।নাৰ্চিং কাউন্সিল অ‌ৱ ইণ্ডিয়াই নিৰ্ধাৰণ কৰি দিয়া নম্বৰৰ সূচাংক অনুসাৰে মহকুমাৰ উপভোক্তা নিৰ্বাচনী সমিতিয়ে মহকুমা অনুসৰি আসনসমূহ প্ৰদান কৰে । যদি কোনো অন্য উপযুক্ত প্ৰাৰ্থীয়ে এই জলপানীৰ বাবে আবেদন কৰে, তেন্তে মহকুমা উপভোক্তা নিৰ্বাচনী সমিতিয়ে প্ৰাৰ্থীসকল নিৰ্বাচিত কৰে আৰু তালিকাখন সঞ্চলকালয়লৈ প্ৰেৰণ কৰে । সঞ্চালকালয়ে তালিকাখন পুণৰ বিবেচনা কৰে আৰু ৰাজ্যিক পৰ্যায়ৰ উপদেষ্টা সমিতিৰ চেয়াৰমেনৰ ওচৰলৈ অনুমোদনৰ বাবে পথায় ।\nপাঠ্যক্ৰমৰ নাম যিসকলে অন্য নাৰ্চিং অনুষ্ঠানত ইতিমধ্যে প্ৰশিক্ষণ লৈছে তেওঁলোককৈ আগবঢ়ো‌ৱা বিত্তীয় সাহাৰ্যৰ পৰিমাণ স্পোনচোৰ কৰা প্ৰাৰ্থী বা শিক্ষাৰ্থীৰ বাবে নিৰিখ\nANM SLACৰ চেয়াৰমেনে নিৰ্ধাৰণ / অনুমোদন কৰা মতে নিৰিখত নীতিমতে আৰু সঞ্চালকালয়ে শিক্ষানুষ্ঠানটোৰ লগত চুক্তিকৰা নিৰিখমতে\nGNM ওপৰৰ সতে একে ওপৰৰ সতে একে\nBSc. নাৰ্চিং আৰু পেৰামেডিকেল কোৰ্চ ওপৰৰ সতে একে ওপৰৰ সতে একে\n9. বিতৰণৰ প্ৰক্ৰিয়া বোণ্ড বা চুক্তি : নিৰ্বাচিত হো‌ৱা শিক্ষাৰ্থীসকলে নামভৰ্তিৰ আগতেই অসম চৰকাৰক ন্যুনতম ৫ বছৰৰ বাবে সে‌ৱা আগবঢ়াব পাৰিব বুলি চুক্তি কৰিব লাগিব ।\nস্পোনচৰ কৰা শিক্ষাৰ্থীসকলক টকা দিয়া প্ৰক্ৰিয়াটো চৰকাৰৰ পৰা টকা লাভ কৰাৰ পাছতহে কৰা হ’ব। যোগ্য শিক্ষাৰ্থীসকলক জলপানী দিয়া কামটো ই-ট্ৰেন্সফাৰৰ যোগেদি কৰা হ’ব ।\n10. ANM/GNM আৰু পেৰা-মেডিকেল কোৰ্চ দিয়া অনুষ্ঠানসমূহ নিৰ্বাচন কৰাৰ প্ৰক্ৰিয়া পাঠ্যক্ৰমসমূহ দিব পৰা অনুষ্ঠান নিৰ্বাচিত কৰিবৰ বাবে সঞ্চালকালয়ে তলত দিয়া চুক্তিসমূহ পূৰ হো‌ৱাকৈ NIT প্ৰকাশৰ যোগেদি নিবিদাৰ আয়োজন কৰে ।\nশিক্ষানুষ্ঠানটো ইণ্ডিয়া নাৰ্চিং কাউন্সিল, নিউ দিল্লী বা অসম নাৰ্চেচ মিড‌ৱাইবছ এণ্ড হেল্থ ভিজিটৰছ কাউন্সিল অ‌ৱ আচামৰপৰা স্বীকৃতিপ্ৰাপ্ত হ’ব লাগিব আৰু চৰকাৰৰ পৰা দিয়া আপত্তিবিহীন প্ৰমাণপত্ৰ থাকিব লাগিব ।\nশিক্ষানুষ্ঠানটোৰ অভিভা‌ৱক চিকিৎসালয় থাকিব লাগিব ।\nশিক্ষানুষ্ঠানটোত যা‌ৱতীয় শিক্ষাৰ সা-সামগ্ৰী, ঘৰ দু‌ৱাৰ থাকিব লাগিব ।\nশিক্ষাৰ্থীসকলৰ বাবে সুৰক্ষিত আৰু আৰামদায়ক হোষ্টেলৰ সুবিধা থাকিব লাগিব ।\nশিক্ষানুষ্ঠানটোত বছৰটোত অন্ত:ত ২০টা ANM ৰ আসন খালী থাকিব লাগিব ।\nনামভৰ্তিৰ বাবে শিক্ষানুষ্ঠানটোত অন্ত:ত ৫ টা GNMৰ আসন চলিত শিক্ষাবৰ্ষৰ বাবে খালী থাকিব লাগিব ।\nINCৰ নিৰ্দেশনা মতে যথেষ্ট পৰিমাণৰ শিক্ষক শিক্ষানুষ্ঠানটোত থাকিব লাগিব ।\nপাঠ্যক্ৰমৰ মাচুলৰ স‌ৱিশেষ স্পষ্টভা‌ৱে উল্লেখ থাকিব লাগিব ।\nছাত্ৰা‌ৱাস বা ছাত্তীনিবাসৰ মাচুলৰ স‌ৱিশেষ স্পষ্টভা‌ৱে উল্লেখ থাকিব লাগিব ।\nশিক্ষানুষ্ঠানটোৰ অন্ত: ১ বছৰৰ শিক্ষাৰ ক্ষেত্ৰত অভিজ্ঞতা থাকিব লাগিব আৰু আবেদন পত্ৰত অভিজ্ঞতাৰ স‌ৱিশেষ উল্লেখ থাকিব লাগিব ।\nনিৰ্বাচিত হো‌ৱাৰ পাছত শিক্ষানুষ্ঠানটো আৰু সঞ্চলকালয়ৰ মাজত এখন চুক্তিপত্ৰ স্বাক্ষৰিত হ’ব ।.\n12. ৰূপায়নৰ প্ৰতিবেদন জমা দিয়া সঞ্চালকালয়ে প্ৰতিবেদন চৰকাৰক জমা দিব ( সংশ্লিষ্ট শিক্ষানুষ্ঠানসমূহে তিনিমাহৰ মূৰে মূৰে ছাত্ৰ-ছাত্ৰী,শিক্ষকৰ উপস্থিতি, পাৰদৰ্শিতা, আৰু ৰূপায়নৰ বিভিন্ন প্ৰতিবেদনসমূহ সঞ্চলকালয়লৈ প্ৰেৰণ কৰিব লাগিব ).


পাৰ্থ সাৰথি বৰুৱা | আৰম্ভণি :: অসমীয়া ভাষা সাহিত্য সৃষ্টিৰ এক অভিনৱ প্ৰয়াস...\nপাৰ্থ সাৰথি বৰুৱা\nঠিকনাঃ জাঁজী, শিৱসাগৰ\nজাঁজী হেমনাথ শৰ্ম্মা মহাবিদ্যালয়ৰ ইংৰাজী বিভাগৰ ছাত্ৰ ।\nইমেইল :: parthasaratthiboruahjhanji@gmail.com\nএটা গধুৰ দিনৰ স্বপ্ন -----পাৰ্থ সাৰথি বৰুৱা\nমুঠ পঢ়ুৱৈ সংখ্যা: 2,627\nল'ৰালিৰ ধেমালি --- পাৰ্থ সাৰথি বৰুৱা\nমুঠ পঢ়ুৱৈ সংখ্যা: 3,142\nগল্প :: কি কওঁ নিজক ? --- পাৰ্থ সাৰথি বৰুৱা\nমুঠ পঢ়ুৱৈ সংখ্যা: 3,631\nগল্প :: তোমাৰ দেউতাৰাই কৰে কি ? --- পাৰ্থ সাৰথি বৰুৱা\nমুঠ পঢ়ুৱৈ সংখ্যা: 4,005\nজীয়াই আছোঁ --- পাৰ্থ সাৰথি বৰুৱা\nমুঠ পঢ়ুৱৈ সংখ্যা: 2,348


Fevril Ds in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Fevril Ds ar byavahar, ppali, parshwakriya, upkaar, kriya-pratikriya aaru satarkatabani\nFevril Ds की जानकारी\nFevril Ds ৰ লাভ আৰু ব্যৱহাৰসমূহ- Fevril Ds Benefits & Uses in Assamese- Fevril Ds ar laabh aaru byavaharsamuh\nFevril Ds ৰ পালি আৰু সেয়া কেনেদৰে ল'ব- Fevril Ds Dosage & How to Take in Assamese - Fevril Ds ar paali aaru xeya kenedore lobo\nFevril Ds ৰ পাৰ্শ্চক্ৰিয়াসমূহ- Fevril Ds Side Effects in Assamese- Fevril Ds ar parshwakriyasamuh\nFevril Ds সংক্ৰান্ত সতৰ্কতাবাণীসমূহ- Fevril Ds Related Warnings in Assamese- Fevril Ds xonkranta xatarkatabanisamuh\nঅইন দৰৱৰ সৈতে Fevril Dsৰ গুৰুতৰ ক্ৰিয়া-প্ৰতিক্ৰিয়া- Severe Interaction of Fevril Ds with Other Drugs in Assamese- Oinor xoite Fevril Ds ar gurutor kriya-pratikriya\nFevril Ds মতভেদসমূহ- Fevril Ds Contraindications in Assamese- Fevril Ds nishedhsamuh\nFevril Ds ৰ বিষয়ে সততে সোধা প্ৰশ্নসমূহ- Frequently asked Questions about Fevril Ds in Assamese- Fevril Ds ar bikhoye satate xodha prashnasamuh\nখাদ্য আৰু মদৰ সৈতে Fevril Ds ক্ৰিয়া-প্ৰতিক্ৰিয়া- Fevril Ds Interactions with Food and Alcohol in Assamese- khadya aaru modor xoite Fevril Ds kriya-pratikriya\nFevril Ds ৰ লাভ আৰু ব্যৱহাৰসমূহ - Fevril Ds Benefits & Uses in Assamese - Fevril Ds ar laabh aaru byavaharsamuh\nFevril Ds তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nFevril Ds ৰ পালি আৰু সেয়া কেনেদৰে ল'ব - Fevril Ds Dosage & How to Take in Assamese - Fevril Ds ar paali aaru xeya kenedore lobo\nFevril Ds-ৰ উপাদানসমূহ - Fevril Ds Active Ingredients in Assamese - Fevril Ds-ar upadaansamuh\nFevril Ds ৰ পাৰ্শ্চক্ৰিয়াসমূহ - Fevril Ds Side Effects in Assamese - Fevril Ds ar parshwakriyasamuh\nগৱেষণাৰ ভিত্তিত, Fevril Ds ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nFevril Ds সংক্ৰান্ত সতৰ্কতাবাণীসমূহ - Fevril Ds Related Warnings in Assamese - Fevril Ds xonkranta xatarkatabanisamuh\nFevril Ds-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Fevril Ds সুৰক্ষিত ভাবে গ্ৰহণ কৰিব পাৰে।\nFevril Ds-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nFevril Ds স্তন্যপায়ী মহিলাৰ বাবে সম্পূৰ্ণৰূপে সুৰক্ষিত।\nবৃক্কত Fevril Ds কি প্ৰভাৱ দেখা গৈছে?\nFevril Dsৰ বৃক্ক ৰ ওপৰত মৃদু পাৰ্শ্ব-প্ৰতিক্ৰিয়া আছে।\nযকৃতত Fevril Ds কি প্ৰভাৱ দেখা গৈছে?\nFevril Dsৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Fevril Ds ৰ কি প্ৰভাৱ দেখা গৈছে?\nFevril Dsৰ হৃদয়ত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই [হৃদয় ত কেতিয়াও একো প্ৰভাৱ পৰা নেদেখিব।\nঅইন দৰৱৰ সৈতে Fevril Dsৰ গুৰুতৰ ক্ৰিয়া-প্ৰতিক্ৰিয়া - Severe Interaction of Fevril Ds with Other Drugs in Assamese - Oinor xoite Fevril Ds ar gurutor kriya-pratikriya\nFevril Ds তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nFevril Ds মতভেদসমূহ - Fevril Ds Contraindications in Assamese - Fevril Ds nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Fevril Ds লোৱা অনুচিত যাতে -\nFevril Ds ৰ বিষয়ে সততে সোধা প্ৰশ্নসমূহ - Frequently asked Questions about Fevril Ds in Assamese - Fevril Ds ar bikhoye satate xodha prashnasamuh\nএই Fevril Ds-এ অভ্য়াস বা নিচাৰ সৃষ্টি কৰে নেকি?\nনহয়, Fevril Ds লোৱাটোৱে কোনো আসক্তিৰ সৃষ্টি নকৰে।\nহয়, আপুনি Fevril Ds লোৱাৰ পিছত বাহন অথবা গধুৰ মেচিন অপাৰেট কৰিব পাৰে যিহেতু ই কোনোধৰণৰ তন্দ্ৰাভাৱৰ সৃষ্টি নকৰে।\nহয়, আপুনি ডাক্তৰৰ পৰামৰ্শৰ পিছতহ Fevril Ds লোৱাটো নিৰাপদ।\nনহয়, Fevril Dsয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Fevril Ds ক্ৰিয়া-প্ৰতিক্ৰিয়া - Fevril Ds Interactions with Food and Alcohol in Assamese - khadya aaru modor xoite Fevril Ds kriya-pratikriya\nখাদ্য আৰু Fevril Dsৰ ক্ৰিয়া-প্ৰতিক্ৰিয়া\nখাদ্যৰ সৈতে Fevril Dsৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Fevril Dsৰ মাজৰ প্ৰতিক্ৰিয়া\nFevril Ds আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nFevril Ds ৰ অনুকল্প - Substitutes for Fevril Ds in Assamese\nFevril Ds के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Fevril Ds লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Fevril Ds ব্যৱহাৰ কৰিছিল নেকি?\nআপুনি কিমান পৰিমাণে Fevril Ds সেৱন কৰিছিল?\nআপুনি Fevril Ds ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Fevril Ds সেৱন কৰে?